އައްޑޫ ސިޓީގެ 04 ސަރަހައްދެއް ޙިމާޔަތްކޮށްފި – DhiDaily\nއައްޑޫ ސިޓީގެ 04 ސަރަހައްދެއް ޙިމާޔަތްކޮށްފި\nއައްޑޫ ސިޓީގެ 04 ސަރަހައްދަކީ ޙިމާޔަތްކޮށްފައިވާ ސަރަހައްދުތަކެއް ކަމުގައި ކަނޑައަޅައިފިއެވެ.\nއިކޮނޮމިކް މިނިސްޓްރީން ބުނީ އައްޑޫ ސިޓީގެ ކުޑަ ކަނޑު ސަރަހައްދާއި މާކިޅިއާއި ފެހެލެކިޅި ސަރަހައްދާއި، މާފިށި ކިޅި ސަރަހައްދާއި، މަތި ކިޅި ސަރަހައްދަކީ މިއަދުން ފެށިގެން ހިމާޔަތްކޮށްފައިވާ ސަރަހައްދުތަކެއްކަމުގައި ކަނޑައަޅާފައިވާ ކަމަށެވެ.\nއަދި މި ސަރަހައްދުތައް ބެލެހެއްޓުމުގައި އަމަލު ކުރަމުންދާނީ ޤުދުރަތީ ނުވަތަ ޠަބީޢީގޮތުގައި ރައްކައުތެރިކޮށް ދަމަހައްޓާ ތަންތަނާއި ބެހޭ ޤަވާއިދު ގައިވާގޮތުގެ މަތިންކަމަށް ވެސް އިކޮނޮމިކް މިނިސްޓްރީން ބުނެއެވެ.\nމި ސަރަައްހައްދުތައް ހިމާޔަތްކުރަން ނިންމާފައިވާއިރު ކުޑަ ކަނޑު ސަރަހައްދަކީ ގަލާއި މުރަކަ އަދި އެކި ބާވަތްބާވަތުގެ މަސްމަހާމެހީގެ ދިރުންތައް ގިނަ ގުދުރަތީ މުއްސަނދި ސަރަހައްދެކެވެ. މާކިޅިއާއި ފެހެލ ކިޅިއަކީ އައްޑޫ ސިޓީގެ ހިތަދޫ އިރު ދެކުނު ފަރާތުގައި އޮންނަ ޗަސް ބިމުގައި ހެދިފައިވާ ދެ ކުޅިއެވެ. މި ސަަރަހައްދުގެ ދިރުންތަކަށް ބަލާއިރު މޫސުމީ ދޫންޏާއި ކުޅިފަލުގައި ހެދޭ ބާވަތުގެ ގަހެއްކަމަށްވާ ބުރެވި ހުރެއެވެ.\nމީގެ އިތުރުން މާފިށިކިޅިއަކީ އައްޑޫ ސިޓީ ހުޅުދޫ ދެކުނުފަރާތު ކޮޅުގައިވާ ޗަސްބިން ސަރަހައްދުގައިވާ ކުޅިއެކެވެ. އަދި މަތިކިޅި ސަރަހައްދަކީ ހުޅުދޫމީދޫގެ އިރުމަތީ ފަރާތުގައި އޮންނަ ޗަސްބިން ސަރަހައްދެކެވެ.


Male' sarahadhugai grade 7,8 ah anna mahuge 16 gai kiyavaidheyn fashanee | Mihaaru\nމާލެ ސަރަހައްދުގައި ގްރޭޑު 7، 8 އަށް އަންނަ މަހުގެ 16 ގައި ކިޔަވައިދޭން ފަށަނީ\nމަޖީދިއްޔާ ސްކޫލުގެ ދަރިވަރުންތަކެއް ސްކޫލު ކައިރީގައި މަޑުކޮށްލައިގެން.-- ފޮޓޯ: ނިޝާން އަލީ/ މިހާރު\nމާލެ ސަރަހައްދުގެ ސްކޫލްތަކުގައި ކީ ސްޓޭޖް ތިނަކަށް، އަންނަ މަހުގެ 16 ގައި ކިޔަވައިދޭން ފަށަން އެޑިއުކޭޝަން މިނިސްޓްރީން ނިންމައިފި އެވެ.\nއެ މިނިސްޓްރީން ނެރުނު ބަޔާނެއްގައި ބުނީ ހެލްތު ޕްރޮޓެކްޝަން އެޖެންސީ (އެޗްޕީއޭ) ގެ ލަފައާއެކު މާލެ ސަރަހައްދުގެ ސްކޫލުތަކުގައި އަންނަ މަހުގެ 16 ވަނަ ދުވަހުން ފެށިގެން ގްރޭޑް 8،7 އަށް ކިޔަވައިދޭނެ ކަމަށެވެ.\nކޮވިޑް-19 އިން ރައްކާތެރިވުމަށް މާޗު 12 އިން ފެށިގެން ރާއްޖޭގެ ހުރިހާ ސްކޫލުތައް ބަންދުކޮށްފައި އޮތުމަށް ފަހު، މި މަހުގެ އެއްވަނަ ދުވަހު ވަނީ ކިޔަވައިދޭން ފަށައިފަ އެވެ. އެކަމަކު، އެ ދުވަހުން ފެށިގެން މާލެ ސަރަހައްދުގައި ކިޔަވައި ދެމުން އަންނަނީ ގްރޭޑް 9-12 އަށެވެ. އެހެން ގްރޭޑްތަކަށް ކިޔަވައިދެނީ އޮންލައިން މެދުވެރިކޮށެވެ.\nމާލެ ސަރަހައްދުގައި އަދިވެސް ކޮވިޑް-19 ފެތުރެމުންދާތީ ހުރިހާ ގްރޭޑްތަކަކަށް ކިޔަވައިދޭން އެޑިއުކޭޝަން މިނިސްޓްރީން ފަށަމުން އަންނަނީ ހާލަތަށް ރިއާޔަތްކޮށް، އެޗްޕީއޭގެ ލަފާގެ މަތިންނެވެ.\nރާއްޖޭގެ ތާރީޚުގައި ވެސް ސްކޫލްތައް ބަންދުކުރަން ޖެހިފައިނުވާ ފަދަ ދިގު މުއްދަތަކަށް ސްކޫލުތައް ހުޅުވާފައިވަނީ ރައްކާތެރިކަމުގެ ފިޔަވަޅުތަކާއެކުގަ އެވެ.\nSchool ge therein covid-19 eh nufethurey: HPA\nގައިދުރުކަން ބެހެއްޓުމަށްޓަކައި މީގެ ކުރިން 30-32 ދަރިވަރުން ތިބި ކްލާސް ރޫމުތައް ވެސް ވަނީ 15 ދަރިވަރުންނަށް މަދުކޮށްފަ އެވެ. ދަރިވަރުން ސްކޫލަށް ވައްދަމުން އަންނަނީ ވެސް ގޭޓު ކައިރިން ހުން ބެލުމަށް ފަހުގަ އެވެ.\nއެޑިއުކޭޝަން މިނިސްޓްރީން ހަމަޖައްސާފައިވާ ގޮތުން ކޮވިޑް-19 ން ފެނުމުން މޮނިޓަރިންގެ ހާލަތުގައި އޮތް ރަށްރަށުގައި ކިޔަވައިދޭނީ ގްރޭޑު ނުވަޔަކުން ފެށިގެން މައްޗަށެވެ. އެ ބަލީގެ ނުރައްކަލެއް ނެތް ރަށްރަށުގައި ހުރިހާ ގްރޭޑަކަށް ވެސް އަންނަނީ ކިޔަވައިދެމުންނެވެ.\nSchool cluster eh neh, anna mahu grade 7-8 ah kiyavai dhenee\nކަމާބެހޭ ފަރާތްތަކުގެ ލަފައާއެކު އިތުރު ގްރޭޑުތަކަށް ސްކޫލުގައި ކިޔަވައިދޭން ނިންމިއިރު، އެޗްޕީއޭއިން ވަނީ ސްކޫލުތެރޭގައި ކޮވިޑް-19 ނުފެތުރޭކަމަށް ބުނެފަ އެވެ.\nއޭނާ ވިދާޅުވީ މިހާރު ސްކޫލްތަކުގައި ކިޔަވައި ދިނުމުގެ ކަންކަން ކުރިއަށް ގެންދަނީ ރައްކާތެރިކަމުގެ ފިޔަވަޅުތަކާ އެކުގައި ކަމަށާއި އެހެންކަމުން ސްކޫލްތަކުން ބަލި ފެތުރުމުގެ ފުރުސަތު ވަރަށް ކުޑަ ކަމަށެވެ. މި މަހުން ފެށިގެން ސްކޫލްތައް ހުޅުވިއިރު މިހާތަނަށް ސްކޫލް ތެރެއިން ބަލި ފެތުރިފައި ނުވާކަން ޑރ. ނަޒްލާ ފާހަގަކުރެއްވި އެވެ.\nސްކޫލް ތައުލީމް އެޑިއުކޭޝަން މިނިސްޓްރީ ކިޔަވާކުދިން ހެލްތު ޕްރޮޓެކްޝަން އެޖެންސީ ސިއްހަތު މާލެ\nމިވަރަށް މާލެތެރޭ ރޯގާފެތުރެނިކޮށް ކްލާސްތައް ފަށާކަށް ނުވާނެދޯ ހުޅުވިއަސް އަހަރެންގެ ދަރިން ނުފޮނުވާނަން މިހާލަތަކު\nމާލެއިން5ދުވަހަށް ރަށަށްދާ މީހުން ގައިގަ އެބަލި ނުހުންނާތީތޯ ރަށަށް ދިއުމުގެ ހުއްދަ ދެނީ.\nނަޒްލާ އެއްޗެއް ބުނީމަ ދެން ހަމަ އެގޮތެއް ދެއްތޯ ، ( އެ ބަލި އެ ކުދިންނަށް ޖެހެނީ ސްކޫލްގެ ތެރެއިން ނޫން ކަމަށެވެ.) ދެން ރަށުތެރެއިން ފެން ނަނީ ކިހިނެއް ތޯ؟ ދައްކާވާހަކަ ދިމައެއްނުވެ\nއެއީ ނަޒްލާ ދައްކާ ތޯތޯ ވާހަކައެއް ނޫން، އެއީ ކޮންޓެކްޓް ޓްރޭސިންގެ ތެރެއިން ހެކި ލިބޭ ގޮތް. ތިމާ ކޮންމެ ގޮތަކަށް އުޅުން ބަހައްޓާފައިވެސް އެހެން މީހުނޭ ކީމަ ހުންނާނީ ދިވެއްސަކަށްވެ ދޮންވެ ފައްކާވެފައި


vnews - MP Faris aai Yaminge shareeaiy live kurumuge huhdha ah RaajjeTv in edhijje\nފާރިސް އާއި ޔާމިންގެ ޝަރީއަތް ލައިވްކުރުމުގެ ހުއްދައަށް ރާއްޖެޓީވީން އެދިއްޖެ\nރައްޔިތުންގެ މަޖިލީހުގެ ދިއްގަރު ދާއިރާގެ މެމްބަރު އަހްމަދު ފާރިސް މައުމޫނާއި ސ. ފޭދޫ، ޗަނބޭލީގެ، ޔާމީން ރަޝީދުގެ މަރާއި ގުޅިގެން ހިންގާ ޝަރީއަތުގެ އަޑުއެހުންތައް ރާއްޖެޓީވީން ލައިވްކޮށް ގެނެސްދެވޭނެ ހުއްދައަކަށް އެދި ރާއްޖެ ޓީވީން ކްރިމިނަލް ކޯޓުގައި އެދިއްޖެ އެވެ.\nރާއްޖެ ޓީވީގެ ސީއޯއޯ ހުސައިން ފިޔާޒު މޫސާ ސޮއި ކުރައްވާ ކްރިމިނަލް ކޯޓާއި ވަގުތީ ގޮތުން ހަވާލުވެ ހުންނެވި އިސްގާޒީ އާދަމް އާރިފަށް ފޮނުއްވި ސިޓީއެއްގައި ބުނެފައިވަނީ ރާއްޖޭގެ ކޯޓުތަކުގައި ހިންގަމުންދާ ޝަރީއަތްތަކުގެ އަޑުއެހުންތަކަކީ އާންމުކޮށް ހުޅުވާލެވިގެން ފާޅުކަން ބޮޑު ގޮތެއްގައި ހިންގޭ އަޑުއެހުންތަކަށްވާންޖެހޭ ކަމަށެވެ. އެހެން ކަމުން މުޖުތަމައުގެ މަސްލަހަތު ހިމެނޭ ބޮޑެތި ޝަރީއަތްތައް ލައިވް ކުރުމަށް ގާނޫނީ ހުރަހެއް އޮތް ކަމަށް ރާއްޖެ ޓީވީން ނުދެކޭ ކަމަށްވެސް އެ ސިޓީގައި ބުނެފައިވެ އެވެ.\nއެ ސިޓީގައި ބުނެފައިވަނީ އިންސާފު ގާއިމްކުރުމަކީ ޝަރުއީ ދާއިރާގެ މަސްއޫލިއްޔަތަށްވާއިރު، އިންސާފު ގާއިމްވާ މަންޒަރު އެންމެހާ ރައްޔިތުންނަށް ފެނުމަކީ މުހިންމު ކަމެއް ކަމުގައި ދެކޭ ކަމަށެވެ. އަދި ހަމައެކަނި އިންސާފު ގާއިމްކުރަންވީއެއް ނޫން ކަމަށާއި އިންސާފު ގާއިމްކުރެވޭ މަންޒަރު އެންމެހާ ރައްޔިތުންނަށް ފެންނަ ނަމަ ޝަރުއީ ދާއިރާއަށް ކުރެވެމުންދާ ތުހުމަތުތައް ހުއްޓި، ރައްޔިތުންނަށް ހަގީގަތް ހާމަވެގެންދާނެ ކަމަށްވެސް އެ ސިޓީގައި ބުނެފައިވެ އެވެ.\nމީގެ ކުރިން ވެސް މުޖުތަމައުގެ މަސްލަހަތު ހިމެނޭ މައްސަލަތައް ރާއްޖޭގައި ލައިވް ކޮށްގެން ކުރިއަށް ގެންގޮސްފައިވެ އެވެ. އެގޮތުން3ނޮވެމްބަރު 1988 ގެ އުދުވާނީ ހަމަލާގެ ފަހަތުގައި ތިބި ފަރާތްތަކުގެ މައްޗަށް ހިންގި ޝަރީއަތް ލައިވް ކޮށްފައިވެ އެވެ.\nއަނިޔުާވެރި ގޮތަކަށް ޔާމިން ރަޝީދު މަރާލާފައި އޮއްވާ ފެނުނީ މިއަހަރުގެ އެޕްރީލް މަހުގެ 22 ވަނަ ދުވަހުގެ ރޭގެ ވަގުތެއްގަ އެވެ. އޭނާގެ މަރުގެ ޝަރީއަތްތަށް މިހާރު ކޯޓުގައި ފަށާފައިވާއިރު ޕްރޮސެކިއުޓާ ޖެނެރަލްގެ އެދިލެއްވުމަކަށް އެ ޝަރީއަތުގެ އަޑުއެހުންތަށް ވަނީ ސިއްރުކޮށްފަ އެވެ. އަދި ފާރިސް މައުމޫނުގެ މައްޗަށް އުފުލާފައިވާ ރިޝްވަތު ހުށަހެޅުމުގެ ދައުވާގެ އަޑުއެހުންތަކަށް ކްރިމިނަލް ކޯޓުން ދަނީ ތައްޔާރުވަމުންނެވެ.


Mission Mangal gai Vidya kulhey bai gulhuvaafai vanee Director Jagan ge kokko aa - One Online\nއަންހެން ސައިންސްވެރީންނަށް ހާއްސަކޮށްގެން އުފައްދާފައިވާ ފިލްމު މިޝަން މަންގަލްގައި ވިދްޔާ ބާލަންގެ ރޯލަށް ހާއްސަ އިސްކަމެއް ދީފައިވާކަން ފިލްމުގެ ޓްރެއިލަރުންނާއި ފިލްމުގެ ޕްރޮމޯޝަންތަކުން ފެނިގެންދެއެވެ.\nމީޑިއާ ރިޕޯޓްތައް ބުނާ ގޮތުގައި ފިލްމުގައި ވިދްޔާ ކުޅޭ ސައިންޓިސްޓްގެ ރޯލަކީ ފިލްމުގެ ޑައިރެކްޓަރެއް ކަމަށްވާ ޖަގަން ޝަކްތީގެ ކޮއްކޮގެ ދިރިއުޅުމަށް ބަލައިގެން ކުޅެފައިވާ ރޯލެކެވެ. ޖަގަންގެ ކޮއްކޮ ސުޖާތާ އަކީ އިންޑިއަން ސްޕޭސް ރިސާޗް އޯގަނައިޒޭޝަން (އައިއެސްއާރުއޯ) ގައި މަސައްކަތް ކުރާ ސައިންޓިސްޓެކެވެ.\nޖަގަން ދިން އިންޓަވިއުއެއްގައި ބުނީ ފިލްމުގެ ކެރެކްޓަރުން ވީހާވެސް އަސްލާ އެއްގޮތް ކުރެވޭތޯ ބަލާފައިވާކަމަށެވެ. ސައިންޓިސްޓުންނަކީ އެހާ ފެންސީކޮށް ހެދުން އަޅާ ބައެއްނޫން ކަން ފާހަގަ ކުރަމުން ޖަގަން ބުނީ އޭގެ ތެރެއިން ސައިންޓިސްޓެއް ކައިރީ އިށީނދެ އިންނަ އިރު އެއީ ސައިންޓިސްޓެއްކަންވެސް ނޭނގޭހާ އެމީހުން ސިމްޕަލް ކަމަށެވެ. އަދި ހޮލީވުޑް ފިލްމުތަކުގައި ނާސާ ގައި ދައްކާ ގޮތަށް ހަގީގީ ސައިންޓިސްޓުން ނޫޅޭ ކަމަށްވެސް އޭނާ ބުންޏެވެ.\nޖަގަން އިތުރަށް ފާހަގަ ކުރި ގޮތުގައި އޭނާގެ ކޮއްކޮ ގޭގައި ހަރަކާތްތެރިވާ ގޮތް އޭނާ ދިޔައީ އޮބްޒާވް ކުރަމުންނެވެ. ގޭގެ ހުރިހާ މަސްއޫލިއްޔަތެއްވެސް އަދާކުރަމުން ކޮއްކޮ ރަސްމީ ޒިންމާތައްވެސް ބަރާބަރަށް އަދަކުރާކަމަށް ޖަގަން ބުންޏެވެ. މިޝަންއެއްގައި ދުވާލު ހަރަކާތްތެރި ވަމުންދާއިރު ރޭގަނޑު ގޭގައި ކައްކާނީ ކޮންއެއްޗެއްތޯވެސް ކޮއްކޮ ވިސްނާކަމަށް އޭނާ ބުންޏެވެ.\nއެހެންކަމުން ވިދްޔާގެ ކެރެކްޓަރަކީ ސުޖާތާގެ އުޅުން ކަމުގައި ޖަގަން ބުންޏެވެ. އެއީ ހުރިހާ ޒިންމާއެއް އުފުލާ އަންހެނެކެވެ. ފިލްމު ފެށޭނީވެސް ވިދްޔާގެ ތައާރަފުން ކަމަށް ޖަގަން ބުނެފައިވެ އެވެ.\nމިޝަން މަންގަލް ރިލީސް ކޮށްފައި ވަނީ މި މަހުގެ 15ގަ އެވެ.


China ge factory'thah hulhuvaalaa, mi aharu furathama faharah...\nޗައިނާގެ ފެކްޓްރީތަކުގެ މަސައްކަތް ފެށުން\nޗައިނާގެ ފެކްޓްރީތައް ހުޅުވާލާ، މިއަހަރު ފުރަތަމަ ފަހަރަށް އުފެއްދުންތެރިކަން މައްޗަށް\nކާރުހާނާތަކުން އުފައްދާ އުފެއްދުންތައް އޭޕްރީލް މަހު ވަނީ 3.9 އިންސައްތަ އިތުރުވެފައި\nޗައިނާގައި އޭޕްރީލް މަހު ވަޒީފާ ގެއްލުނު މީހުންގެ އިންސައްތަ ވަނީ 6.0 ށް އިތުރުވެފަ\nކ. މާލެ | 15 މެއި 2020 | ހުކުރު 23:10 | 8,412\nޗައިނާގައި އޮޕްޓިކަލް ފައިބަރ އުފައްދާ ކާރުހާނާއެއްގައި މަސައްކަތްކުރަނީ - ރޮއިޓަރސް\nޗައިނާގެ ފެކްޓްރީތަކުން އުފައްދާ އުފެއްދުން މިއަހަރު ފުރަތަމަ ފަހަރަށް މައްޗަށް ގޮސްފި އެވެ.\nކޮވިޑް-19 އާ ގުޅިގެން ދުނިޔޭގައި ދެވަނަ އަށް އެންމެ ބޮޑު އިގްތިޞާދު މަޑުޖެހުމަށް ފަހު މިހާރު ވަނީ އުފެއްދުންތެރިކަން މަޑުމަޑުން އިތުރުވާން ފަށާފަ އެވެ. އެހެންނަމަވެސް ވަޒީފާ ގެއްލިފައިވާ މީހުންގެ އަދަދު އިތުރު ވެފައިވާތީ އެއްޗެހި ގަންނަ ނިސްބަތްވަނީ ނިސްބަތުން ދަށްވެފަ އެވެ.\nކާރުހާނާތަކުން އުފައްދާ އުފެއްދުންތައް އޭޕްރީލް މަހު ވަނީ 3.9 އިންސައްތަ އޭގެ ކުރީ އަހަރުގެ އޭޕްރީލް މަހާ އަޅާބަލާއިރު އިތުރުވެފަ އެވެ. އެއީ މީގެކުރިން އަންދާޒާ ކުރި އަދަދަށްވުރެ 1.5 އިންސައްތަ އިތުރު އަދަދެކެވެ.\nލޮކްޑައުންގައި ޖެނުއަރީން ފެށިގެން އޭޕްރިލް މަހާ ހަމައަށް އޮތުމަށްފަހު ޗައިނާ އިން މިހާރު އަންނަނީ އިގްތިޞާދު ހުޅުވާލަމުންނެވެ. އެގޮތުން ތެލާއި، ކޯލް، މައުދަން އަދި ކަރަންޓު އުފައްދާ އުފެއްދުން ވަނީ މިހާރު މައްޗަށް ޖެހިލާފަ އެވެ. އެ ތަންތަނުގެ މަސައްކަތްތައް އޭޕްރީލް މަހު ވަނީ ފަށާފަ އެވެ.\nޗައިނާއަށް މިވަގުތު ދިމާވެފައިވާ އެންމެ ބޮޑު ގޮންޖެހުމަކީ ސަރވިސް ސެކްޓަރގެ މަސައްކަތްތައް ކުރިޔަށް ނުގެންދެވުމެވެ. ސަބަބަކީ މުޅި ދުނިޔެއަށް ކޮވިޑް-19 ގެ އަސަރު ކޮށްފައިވުމާއި ޗައިނާ ނޫން އެހެން ގިނަ ގައުމުތަކަކަށް މިވަގުތު ކޮވިޑް-19 ގެ އަސަރު ވަރަށް ބޮޑަށް ކޮށްފައިވާތީ އެވެ.\nއެ ގައުމުތަކުގެ އިގްތިޞާދު އަދި ހުޅުވާނުލާތީ ޗައިނާއިން އެކި ކަހަލަ ސަރވިސްތައްދޭ ކުންފުނިތަކުގެ މަސައްކަތްތައް އަދިވެސް ފެށޭގޮތެއް ނުވެ އެވެ. އަންނަ ހަފުތާގައި ޗައިނާގެ ޤާނޫނު ހަދާ މަޖިލީހުގެ ބައްދަލުވުން އޮންނައިރު ސިޔާސަތުތައް ހަދާ މީހުންނަށް މިވަގުތު އޮތް އެންމެ ބޮޑު ގޮންޖެހުމަކީ އެގައުމުގެ ވަޒީފާ ގެއްލިފައިވާ މިހުންގެ އަދަދު އިތުރުވުމެވެ.\nމިހާރު މިފެންނަ އަދަދުތަކަކީ ޗައިނާގެ އިގްތިޞާދީ ހަރަކާތްތައް މަޑުމަޑުން ކުރިއަރަމުން އަންނަ ކަމުގެ ހެކިތަކެއް. އެހެންނަމަވެސް މިއީ އަދި މަރކެޓަށް އެހާ ރަނގަޅުކަމަކަށް ނުވެދާނެ. އެއީ ކޮވިޑް-19 އިން ސަލާމަތްވެގެން އިގްތިޞާދު ހުޅުވާލާ މަސައްކަތްފެށި ފުރަތަމަ ގައުމަކަށް ޗައިނާ ވާތީ.\n~ އައިރިސް ޕެންގް\n1992 ވަނަ އަހަރުގެ ފަހުން ޗައިނާގެ އިގްތިޞާދު ފުރަތަމަ ފަހަރަށް މިއަހަރު ދަށަށްދިޔައީ ކޮވިޑް-19 އިން ރައްކާތެރިވުމަށް އެޅިފިޔަވަޅުތަކުގެ ތެރޭގައި ފެކްޓްރީތަކާއި ފިހާރަތައް ބަންދުކުރުމާއި ގުޅިގެންނެވެ.\nއިގްތިޞާދީ މަސައްކަތައް ހުޅުވާލިނަމަވެސް އުފެއްދުންތައް އުފައްދާ ކާރުހާނާތަކަށް މިވަގުތު ދިމާވެފައިވާ އެންމެ ބޮޑު ގޮންޖެހުމަކީ އެހެން ގައުމުތަކުން އޯޑަރު ދީފައިވާ ތަކެތި އޯޑަރުތައް ކެންސަލް ކުރަމުންދާތީ އެވެ. އެއާއެކު ޑިމާންޑް މިވަނީ ދަށަށްދާން ފަށާފަ އެވެ. ޑިމާންޑް ދަށަށްދާން ފެށުމުން އަގުތައް ވަނީ ދަށަށްދާން ފަށާފަ އެވެ. އެގޮތުން މިހަފުތާގެ ކުރީކޮޅު އެއީ ފާއިތުވި ހަތަރު އަހަރު ތެރޭގައި ތަކެތީގެ އަގުތައް އެންމެ ދަށަށް ދިޔަ ފަހަރެވެ.\nއެހެންނަމަވެސް އޭޕްރީލް މަހު ސިއްހީ އާލާތްތަކަށް އޮތް ޑިމާންޑް އިތުރުވަމުން އެތަކެތި އެކްސްޕޯޓް ކުރި މިންވަރު ވަނީ އިތުރުވެފަ އެވެ. އޭޕްރީލް މަހު ޗައިނާއަށް އިމްޕޯޓްކުރި ތަކެތިވެސް ވަނީ ދަށަށްގޮސްފަ އެވެ. އޭގެ މާނައަކީ ޗައިނާގެ އެތެރޭގައިވެސް ތަކެއްޗަށް ޑިމާންޑް އޮތްވަރު ވަނީ ދަށަށްގޮސްފައި ކަމެވެ.\nއެކްސްޕޯޓަށް އައި ހީނަރުކަމާއެކު ކާރުހާނާތަކުގެ ވަޒީފާގެ މާކެޓަށްވެސް ވަނީ އަސަރުކޮށްފަ އެވެ. ވަޒީފާ ގެއްލެމުންދާ މީހުންގެ އަދަދު އަދިވެސް އަންނަނީ އިތުރު ވަމުންނެވެ.\nޗައިނާގައި އޭޕްރީލް މަހު ވަޒީފާ ގެއްލުނު މީހުންގެ އިންސައްތަ ވަނީ 6.0 ށް އިތުރުވެފަ އެވެ. އެއީ މަރޗް މަހާ އަޅާބަލާއިރު އިތުރު އަދަދެކެވެ.


VIDEO: Office thah dhigu bandhundhun hidhumathah!\nކޮވިޑްގެ ދިގު ބަންދަށް ފަހު އަލުން އޮފީސްތައް ހުޅުވުމާ ގުޅޭ ވީޑީއޯ ރިޕޯޓް -- އާއިމް ޒަމީރު | އަވަސް\nކޮވިޑް ބަންދުގެ ތިން މަހަށް ފަހު ސަރުކާރު އޮފީސްތައް ހުޅުވާލީ މިއަދު އެވެ. ދުނިޔެއާ ލައްވާލި ދިގު ބަންދު ރާއްޖޭގައި އައީ ރާއްޖެއިން ކޮވިޑް-19 ފެނި، މާލޭ ސިޓީ ރެޑް އެލާޓަށް ގެންދިއުމާ ގުޅިގެނެވެ. އޭގެ ފަހުން މިހާރު މިއޮތް ލުއި ލޮކްޑައުންގައި ސަރުކާރުގެ އޮފީސްތައް ހުޅުވާލާލައި ހިދުމަތަށް މިއައީ މިއަދު އެވެ.\nމާލެ ސިޓީގައި އެކަނިވެސް ސިވިލް ސާވަންޓުންގެ ގޮތު މަސައްކަަތް ކުރާ އެތައް ހާސް މުވައްޒަފުން އުޅޭ އިރު އެ އެންމެން ވެސް މިދިޔަ ދުވަސްތަކުގައި މަސައްކަތް ކުރަން ތިބީ ގޭގަ އެވެ. ލޮކްޑައުންގެ ލުއީގެ ފުރަތަަމަ ފޭހުގައި ކޮންމެހެން ކުރަންޖެހޭ މަސައްކަތްތަކަށް ނޫނީ އެކަކުވެސް އޮފީހަކަށް ނުދެ އެވެ.\nބަންދަށް ފަހު ސަރުކާރުގެ އޮފީސްތަކެއް ހުޅުވާލީ ނިއުނޯމަލްގެ ފިޔަވަޅުތަކާއެކު އެވެ. ބައެއް އޮފީސްތަކުގެ މުވައްޒަފުން ދެ ގްރޫޕަކަށް ބަހާލައި ދެ ދުވަހުން އެއްދުވަހު މަސައްކަތް ކުރާ ގޮތަށް ހަމަޖައްސާފައި ވެއެވެ. މިފަދަ އުސޫލުތައް ތައާރަފު ކޮށްފައި ވަނީ މުވައްޒަފުން ގިނަަ ޖާގަ ދަތި އޮފީސްތަކުގަ އެވެ.\nޕްލޭނީ މިނިސްޓްރީގައި ސިވިލްސާވަންޓުންގެ ގޮތު ހާހެއްގައި މުވައްޒަފުން މަސައްކަތް ކުރާއިރު، އެކި ޑިޕާޓްމަންޓުތައް ވަނީ ދެބަޔަކަށް ބަހާލާފަ އެވެ.\nއެ މިނިސްޓްރީގެ ޑިރެކްޓާ ޖެނެރަލް، ފާތިމަތު މުނީޒާ ވިދާޅުވި ގޮތުގައި، ނިއު ނޯމަލްގައި މަސައްކަތް ކުރަން ފެށުމުގެ ކުރިން ކޮންމެ ޑިޕާޓްމަންޓަކަށް ވެސް އެކަށީގެންވާ ވަރަކަށް ސްޓެރިލައިޒާ ހޯދުމާއި އަދި އާއްމުކޮށް ބޭނުންކުރާ ދޮރާއި މޭޒު ފަދަ ތަންތަން ގަވައިދުން ސާފު ކުރުމުގެ މުހިއްމުކަން ސްޓާފުންނަށް އަންގާދީ ފިޔަވަޅުތައް އަޅާފައި ވެއެވެ.\n"ގިނަ ސްޓާފުން ދެބަޔަކަށް ބަހާލައިގެން މަސައްކަތް މި ކުރަނީ. އެއީ އެއް ދުވަހު ގޭގައި ތިބެގެން ހެނދުނު އަށަކުން މެންދުރު ދޭކަށް މަސައްކަތް ކުރަންޏާ އަނެއްބައި މީހުން ގޭގައި ތިބެގެން ހަމަ އެ ވަގުތު މަސައްކަތް ކުރާނެ. އޮފީހަށް އަންނަ އިރު، ޓެމްޕަރޭޗާ ބަލާނެ އަދި ފްލޯ މެނޭޖާސް ކޮންމެ ޑިޕާޓްމަންޓެއްގައި ހުންނާނެ، އެއްވެސް މީހަކު ކަރަންޓީނަށް ދިޔަތޯ ނުދޭތޯ ބެލުމަށް. ސިވިލްސާވިސްގެ ނިއުނޯމަލް އުސޫލާ އެއްގޮތަށް ކޮންމެ ޑިޕާޓްމަންޓަކުން ވެސް ބަލަހައްޓަމުން ދަނީ" އޭނާ ވިދާޅުވި އެވެ.\nއެ މިނިސްޓްރީގެ އެކި ސަރަހައްދުތަކުގައި ކޮވިޑް އާ ގުޅުންހުރި ހޭލުންތެރިކުރުމުގެ ޕޯސްޓަރުތައް ވެސް ހަރުކޮށްފައި ވެއެވެ. ސަރުކާރުގެ އޮފީސް އެކުވެނި ވެލާނާ ގޭގައި ވެސް ހޭލުންތެރިވާނެ ގޮތަށް ސަމާލުކަން ލިބޭނެ ކަންކަން ކޮށްފައި ވެއެވެ.\nޕްލޭނިން މިނިސްޓްރީއަށް ވަންނަ އިރު ސްޓާފުން ހުން ބަލަނީ: އޮފީސްތައް ވަނީ ހިދުމަތަށް އައިސްފައި -- ފޮޓޯ: އަވަސް\nއިކޮނޮމިކް މިނިސްޓްރީގެ މަސައްކަތްތައް ވެސް ނިއު ނޯމަލްގައި މިއަދު ހުޅުވާލި އެވެ. އިމްޕޯޓް އެކްސްޕޯޓް ލައިސެންސް އާއި ވިޔަފާރިއާ ގުޅުންހުރި އެކި ކަންކަމުގައި އެ މިނިސްޓްރީގެ ކައުންޓަރުތަކުން ހިދުމަތްހޯދާ އެތައް ބަޔަކު ތިބެ އެވެ.\nއެ މިނިސްޓްރީގައި ވެސް ވަނީ ރައްކާތެރި ކަމާއެކު ނިއު ނޯމަލްގެ ފިޔަވަޅުތައް އަޅާފަ އެވެ. ވަންނަ އިރު ހުން ބެލުމާއި ސެނިޓައިޒާއިން އަތް ސާފު ކުރުމާއި ކައުންޓަރުތަކުން ހިދުމަތް ހޯދުމުގައި ވެސް ސޯޝަލް ޑިސްޓަންސިން އަށް ޖާގަ ދީފައި ވެއެވެ.\nސިވިލްސާވިސް ކޮމިޝަން ވެލާނާގެ ރައީސް އޮފީސް


Post office ge e-tukuri thaarafkohfi | Mihaaru\nހަޔާ އެޑިއުކޭޝަން މިނިސްޓަރު (ކ2) އަދި މޯލްޑިވްސް ޕޯސްޓުގެ އެމްޑީ (ވ2) އީ ޓުކުރި އިފްތިތާހު ކޮށްދެއްވަނީ-- ފޮޓޯ: މޯލްޑިވްސް ޕޯސްޓް\nޕޯސްޓް އޮފީހުގެ އީ-ޓުކުރި އިފްތިތާހުކޮށްފި\n10 އޮކްޓޯބަރ 2019 - 11:323comments\nރާއްޖޭގެ އެކި ހިސާބުތަކަށް ޕޯސްޓުގެ ހިދުމަތް ދެމުން އަންނަ މޯލްޑިވްސް ޕޯސްޓް ލިމިޓެޑުން "އީ-ޓުކުރި" ގެ ނަމުގައި އޮންލައިން ޕްލެޓްފޯމެއް ތައާރަފު ކޮށްފި އެވެ.\nރޭ ޕޯސްޓް އޮފީހުގައި ބޭއްވި ހަފްލާގައި މި ހިދުމަތް ތައާރަފު ކޮށްދެއްވީ މިނިސްޓާ އޮފް ހަޔާ އެޑިއުކޭޝަން ޑރ. އިބްރާހިމް ހަސަނެވެ. މިނިސްޓަރުގެ އިތުރުން ޕޯސްޓް އޮފީހުގެ މެނޭޖިން ޑިރެކްޓަރު އަހުމަދު ޝަފީގާއި އައިލެންޑް އޭވިއޭޝަންގެ މެނޭޖިން ޑިރެކްޓަރު މުހައްމަދު ރިޒްވީ އާއި ޕޯސްޓް އޮފީހުގެ އިސް ބޭފުޅުން ވަނީ މި ޖަލްސާގައި ބައިވެރިވެވަޑައިގެންފަ އެވެ.\nއީ-ޓުކުރިއަކީ ރާއްޖޭގެ ކުދި އަދި މެދުފަންތީގެ ވިޔަފާރިތަކުން ވިއްކާ މުދާ އިޝްތިހާރުކުރެވޭނެހެން ތައްޔާރުކޮށްފައިވާ ޕްލެޓްފޯމެކެވެ. މި ޕްލެޓްފޯމުގައި ރަޖިސްޓްރީވާ ކުންފުނިތަކުން އެއްވެސް ފީއެއް ދައްކާކަށް ނުޖެހޭނެ އެވެ.\nމޯލްޑިވްސް ޕޯސްޓްގެ އެމްޑީ ވާހަކަދައްކަވަނީ-- ފޮޓޯ: މޯލްޑިވްސް ޕޯސްޓް\nޕޯސްޓް އޮފީހުގެ އެމްޑީ ޝަފީގު ވިދާޅުވީ އީ-ޓުކުރިއަކީ ޕޯސްޓުގެ ހިދުމަތްތައް ޒަމާނީ ކުރުމުގެ ގޮތުން އެޅުނު މުހިންމު ފިޔަވަޅެއް ކަމަށެވެ. މި ހިދުމަތުގެ ސަބަބުން ކުދި އަދި މެދުފަންތީގެ ވިޔަފާރިތަކަށް މުދާ ވިއްކުމުގަ އާއި ޑެލިވަރީ ކުރުމުގައި ފަސޭހަވާނެ ކަމަށް އޭނާ ވިދާޅުވި އެވެ.\nއީ-ޓުކުރި ބޭނުންކޮށްގެން ރާއްޖޭގެ ވިޔަފާރިތަކުން އުފައްދާ އެއްޗެހި އެކްސްޕޯޓް ކުރުމުގެ ފުރުސަތު ދިނުމަށް މަސައްކަތް ކުރަމުން އަންނަ ކަމަށް ވެސް ޝަފީގު ވިދާޅުވި އެވެ.\n"މިއީ މައިކްރޯ، ސްމޯލް އަދި މެދުފަންތީގެ ވިޔަފާރިތަކަށް ވަރަށް ބޭނުންތެރި ޕްލެޓްފޯމެއް. މުސްތަގުބަލުގައި މި ހިދުމަތުގެ ތެރެއިން އިންޓަނޭޝަނަލް މާކެޓުގައި ދިވެހި ވިޔަފާރިވެރިން އުފައްދާ މުދާތައް ވިއްކޭ ގޮތް ވެސް ހަމަޖެހިގެންދާނެ،" ޝަފީގު ވިދާޅުވި އެވެ.\nޕޯސްޓުން ތައާރަފުކުރި މި ޕްލެޓްފޯމަކީ ތިން ހިދުމަތަކަށް ބަހާލާފައިވާ ޕްލެޓްފޯމެކެވެ. މީގެ ތެރޭގައި އީ-ޓުކުރި ފިހާރަ އާއި ވެސެލް މެނޭޖްމަންޓް ސިސްޓަމް (ވީއެމްއެސް) އަދި ޕޯސްޓަލް ޑެލިވަރީ ނެޓްވޯކު ހިމެނެ އެވެ.\nއީ-ޓުކުރި ފިހާރައިން ރާއްޖޭގެ ވިޔަފާރިވެރިން ވިއްކާ މުދާތައް ފެންނަން ހުންނައިރު އެ ގަންނަ ފަރާތްތަކަށް ޑެލިވަރީ ނެޓްވޯކްގެ ޒަރީއާއިން ޑެލިވަރީ ކޮށްދެވޭނެ އެވެ. މި މުދާތައް ލައިވް ޓްރެކިން ބޭނުންކޮށްގެން ޓްރެކް ކުރެވޭނެ އެވެ.\nމި ހިދުމަތުގެ ތެރެއިން ތައާރަފުކުރި ވީއެމްއެސްއަކީ ރާއްޖޭގެ އެކި ސަރަހައްދުތަކުގައި ހަރަކާތްތެރިވާ އުޅަނދުތައް އެއް ޕްލެޓްފޯމުގެ ދަށުން މެނޭޖްކުރާ ހިދުމަތެކެވެ. މި ހިދުމަތުގައި ޕިކަޕާއި ކަނޑު އުޅަނދުތައް ބޭނުންކޮށްގެން ޑެލިވަރީގެ ހިދުމަތް ލިބޭނެ އެވެ.\nއިތުރު ލިޔުންތައް ޕޯސްޓް އޮފީސް މޯލްޑިވްސް ޕޯސްޓް ލިމިޓެޑް


Vaki meehehge anbakah vegen cabinet ah ayyan kuraanekamakah gabooleh nukuran: Nahula | Jazeera\tވަކި މީހެއްގެ އަންބަކަށް ވެގެން ކެބިނެޓަށް އައްޔަން ކުރާނެކަމަކަށް ގަބޫލެއް ނުކުރަން: ނަހުލާ - Jazeera\nވަކި މީހެއްގެ އަންބަކަށް ވެގެން ކެބިނެޓަށް އައްޔަން ކުރާނެކަމަކަށް ގަބޫލެއް ނުކުރަން: ނަހުލާ\nސާއިފް ޝިޔާދު November 15, 2020 148 views0\nވަކި މީހެއްގެ އަންބަކަށް ވެގެން ކެބިނެޓްގެ ވަޒީރުކަން ލިބިވަޑައިގަންނަވާނެކަމަކަށް ގަބޫލުފުޅު ނުކުރައްވާކަމަށް ޓްރާންސްޕޯޓް މިނިސްޓަރ އައިޝަތު ނަހުލާ ވިދާޅުވެއްޖެއެވެ.\nނަހުލާ މިހެން ވިދާޅުވީ ރޭ ދިވެހިރާއްޖޭގެ އަޑުން ގެނެސްދިން "އަހާށޭ ބުނާނަން" މި ޕްރޮގްރާމްގައި އާންމު ރައްޔިތަކު ކުރި ސުވާލަކަށް ޖަވާބު ދެއްވަމުންނެވެ. އެގޮތުން، އެކަމަނާއަށް ވަޒީރުކަން ލިބިވަޑައިގަތީ ޖުމްހޫރީ ޕާޓީގެ ރައީސް ގާސިމް އިބްރާހިމްގެ އަނބިކަނބަލުންނަށް ވުމުންތާ އާންމު މީހަކު ސުވާލުކުރުމުން، ޖަވާބުގައި ނަހުލާ ވިދާޅުވީ އެހެން އެކަން ވާނޭކަމަކަށް ގަބޫލުފުޅު ނުކުރައްވާކަމަށެވެ. ވަކި މީހެއްގެ އަންބަކަށްވީތީ ރައީސްގެ ކެބިނެޓްގެ މަގާމަކަށް އައްޔަން ނުކުރާނެކަމަށް ގަބޫލުފުޅުކުރައްވާކަމަށް ވިދާޅުވިއެވެ.\nކޯލަޝަން ސަރުކާރުގައި ޖޭޕީގެ ދައުރާއި ބެހޭގޮތުން ވާހަކަދައްކަވަމުން ނަހުލާ ވިދާޅުވީ، ސަރުކާރުގެ ތެރެއިން ލިބެންޖެހޭ ބައެއް ފުރުސަތުތައް ޕާޓީއަށް ނުލިބޭކަމަށެވެ. އެހެންނަމަވެސް، އެއީ ކޮވިޑްގެ ސަބަބުން ދިމާވެގެން އުޅޭކަމެއް ކަމަށްވިދާޅުވިއެވެ. އަދި ކޮވިޑްގެ މިހާލަތުން އަރައިގަނެވުމުން، ޖޭޕީގެ ހިއްސާ ދެއްވާނެކަމަށް ގަބޫލުފުޅުކުރައްވާ ކަމަށާއި، މިހާރުވެސް ހަމަހަމަ ފުރުސަތު ލިބެމުންދާކަމަށް ވިދާޅުވިއެވެ.\nޖުމްހޫރީ ޕާޓީއަކީ ކޯލިޝަން ސަރުކާރުގައި ހިމެނޭ ދެވަނައަށް އެންމެ ބޮޑު ޕާޓީއެވެ. ސަރުކާރު އައުމުގެ ކުރިންވެސް ކޯލިޝަން ޕާޓީތަކުގެ މެދުގައި މިނިސްޓްރީތައް ބަހާނޭގޮތް އޮތީ ކަނޑައެޅިފައެވެ. ނަހުލާ ޓްރާންސްޕޯޓް މިނިސްޓަރުކަމަށް އައްޔަން ކުރެވުނީ ޖުމްހޫރީ ޕާޓީގެ ސްލޮޓެއްގައެވެ.\nދާދި ފަހުން ހުސްވި ހެލްތު މިނިސްޓަރުކަމުގެ މަގާމަށްވެސް ޖުމްހޫރީ ޕާޓީއިން ނަން ފޮނުވިކަމުގެ އަޑުތައް ފެތުރިފައިވީނަމަވެސް، އެ މަގާމަށް ރައީސް އައްޔަން ކުރައްވާފައިވަނީ އެމްޑީޕީގެ ބޭފުޅެކެވެ.


Gasim Male' Vadaigahnavan Bridge Beynumeh Nukurahvaane - Vaguthu\nގާސިމް މާލެ ވަޑައިގަންނަވަން ބުރިޖު ބޭނުމެއް ނުކުރައްވާނެ\nޖުމްހޫރީ ޕާޓީގެ ލީޑަރު ގާސިމް އިބްރާހިމާއި، އެޕާޓީގެ ރައީސް އަލީ ވަހީދު މިއަދު ރާއްޖެ ވަޑައިގެން، މާލެ ވަޑައިގަތުމަށް ހަމަޖެހިފައި ވަނީ ސިނަމާލެ ބުރިޖު ހުރަސްކޮށް ނޫންކަމަށާއި އެބޭފުޅުން މާލެ ވަޑައިގަންނަވާނީ ކަނޑުމަގުން ކަމަށް މައުލޫމާތު ލިބިއްޖެއެވެ.\nމައުލޫމާތު ލިބިފައިވާ ގޮތުގައި ގާސިމް ރާއްޖެ ވަޑައިގަންނަވާނީ މިއަދު މެންދުރު ފަހު 14:00 ގައެވެ. ގާސިމަށް މަރުޙަބާ ދެންނެވުމުގެ ހަރަކާތްތަކެއް ވެލާނާ އެއާޕޯޓްގެ ވީއައިޕީ ލޯންޖްގައި ބޭއްވުމަށް ވަނީ ހަމަޖެހިފައެވެ.\nއެއަށް ފަހު ގާސިމް ދެން ވަޑައިގަންނަވާނީ ކަނޑުމަގުން އެއްނަމްބަރު ފާލަމަށެވެ. އެސަރަހައްދުގައި ވެސް ގާސިމަށް މަރުޙަބާ ދެންނެވުމުގެ ހަރަކާތްތަކެއް ކުރިއަށް ދާނެއެވެ. އެއް ނަމްބަރު ފާލަން ކައިރީ އޮންނަ ހަަރަކާތްތަކަށް ފަހުން ދެން ގާސިމް ވަޑައިގަންނަވާނީ ޖުމްހޫރީ ޕާޓީގެ ޖަގަހަ ކަމަށްވާ ކްނޫޒް އަށެވެ. ގާސިމަށް މަރުޙަބާ ދެންނެވުމުގެ ހަރަކާތްތައް ނިންމާލާނީ ކްނޫޒް އިންނެވެ.\nގާސިމް އިބްރާހިމަށް މަރުޙަބާ ދެންނެވުމުގެ ކަންކަން ރޭވިފައި އޮތްގޮތް ޖުމްހޫރީ ޕާޓީ އިން ވަނީ މީޑިއާތަކަށް ފޮނުވާފައެވެ. ނަމަވެސް ބުރިޖު ހުރަސް ނުކުރައްވާ ކަނޑުމަގުން ގާސިމް މާލެ ވަޑައިގަންނަވަނީ ކީއްވެ ކަމެއް ޖުމްހޫރީ ޕާޓީ އިން ހާމަކުރައްވާފައެއް ނުވެއެވެ.\nރިޝްވަތުގެ މައްސަލައެއްގައި ތިން އަހަރުގެ ހުކުމެއް އިއްވާފައިވާ ގާސިމް ޖަރުމަނުވިލާތުގައި ސިޔާސީ ހިމާޔަތް ހޯއްދަވައިގެން ގިނަ ދުވަސްތަކެއް އުޅުއްވުމަށް ފަހު ރާއްޖެ ވަޑައިގަތުމަށް ނިންމެވީ، ކަފާލާތުގެ ދަށުން ބަންދުން ދޫކޮށްފައި ބެހެއްޓުމަށް ހައި ކޯޓުން އަމުރުކުރުމާ ގުޅިގެންނެވެ.\nއޮކްޓޯބަރ 4, 2018 10:13\nފިތުނަ އުފައްދަން ކޮންމެފަދަ ކަމެއްވެސް ކަލޭމެންކޮށްފާނެދޯ.\n1 ނަމްބަރ ފާލަމަކީ ކާކު އެޅި އެއްޗެއް ބާ؟ މަ ހީ ހީ\nއޮކްޓޯބަރ 4, 2018 10:48\nމައުމޫނު މޮޅު ހައިވަކަރު ފާލަމެއް އަޅައިފަ އޮއްވާ އެނަގާ އެއްލާލާފަ ހަޑިއެއް ހާވައިފަ އޮތީ.. 1 ނަންބަރަކީ އެތަނާ ޖެހިގެން ހުންނަ ސިޑި އަށް ކިޔާނަން.. އެއީ މަޢުމޫނުގެ ވެރިކަމިގަ ބިނާކުރި ތަނެއް.\nއޮކްޓޯބަރ 4, 2018 13:24\nމިޒަމާނުގައި ވަކަރުން ނަހާދާނެ ތަންތަނެއް... ރަސްމީ ފާލަން ކައިރިން ގެސްޓެއް ދިޔަޔަސް ދިވެއްސެއް ދިޔަޔަސް ފޮޓޯނަގާނެ. ރީތި ޒަމާނީ ފާލަމަށް އެއްފަހަރާ5އުޅަދަށް ކައިރި ކުރެވޭނެ. ކުރިން އެތާހުރި ފާލަމަށް ކައިރި ކުރެވޭނީ 1 އުޅަނދަކަށް\nއޮކްޓޯބަރ 4, 2018 14:43\nމިޒަމާނިގަ ހަދާފަ ހުންނަ ތަންތަން ނުފެންނަނީތި.. ލަގްޒަރީ ރިޒޯޓްތަކުގެ 99 ޕަސެންޓަކީވެސް އެކި ވައްތަރުގެ މޮޅު ލަކުޑި.. ބިނާތަކާ މޮނިއުމަންޓް އަދި ފާލަންތައްވެސް ހުންނަނީ ހަމަ އެބީދައިން..ޗައިނާ ފޭކު މީހުންގެ އެއްޗެއް ފައިބަރާ ޕުލާސްޓިކްކަކީ..\nއޮކްޓޯބަރ 4, 2018 14:45\nބަލާ ޔާމީނު އެޅި ސަތަރި ފާލާމަކަށް ނޫނޭ ޤާސިމު ފޭބީ.. 1 ނަންބަރަކީ އެތަނާ ޖެހިގެން އިންނަ ސިޑި.. އެއީ މައުމޫނޫގެ ބިނާއެއް ފަޖުން އަންނި އިރު އަލުން ހެދީ ތޮށިގަނޑު އަރިއަޅާލީމަ\nއޮކްޓޯބަރ 4, 2018 10:17\nގާސިމް ސޭޓް ކައިރީ އަހާލަބަލަ އެއްނަންބަރު ފާލަން އެއީ ކާކު ހެދި ތަނެއްތޯ؟ ބަލަގަ އެ ވެސް ޔާމީނު ވެރިކަމުގައި ހެދި ތަނެއް. ދެން ކޮންތާކަށް ގާސިމް ފައިބާނީ؟\nއޮކްޓޯބަރ 4, 2018 13:47\nލައިލާ ޖެޓީއަށް! ސާފުވެއްޖި.\nއޮކްޓޯބަރ 4, 2018 10:19\nކަލޭ އާދެ ފަތާފަ. ފޭރިގަނެގެން ހޯދާފައިވާ އަމިއްލަ މުދާ ހުރިއްޔާ އެ އެއްޗެހީގައި އާދެ.\nއޮކްޓޯބަރ 4, 2018 10:20\nއަދި އަރާނެ ބުރިޖައް އަަހަރެމެންނޭ ބުރިޖުހެދީވެސްކިޔާނެ\nއޮކްޓޯބަރ 4, 2018 10:21\nބާ ސިމަކަށް ބްރިޖް ހަޖަމެއް ނުވިދޯ. އަހަރެން ބަލާނަމޭ ޖާ ސިމް އަށް ބްރިޖަށް ނާރެ ހުރެވޭތޯ. ބޯހަލާކު އަމިއްލަ އެނދުން ނުފިދިގެއް ރައްޔަތުން ފެލަމުންދާ ގޫސިމް އުޅޭގޮތުން\nއޮކްޓޯބަރ 4, 2018 10:27\nއަހަރެމެންނަށް ލައްކަ ދެރަވާނެތަ؟ އެއަށް ކިޔަނީ ކިބުރުވެރިކަމާއި ބޮޑާކަން.\nއޮކްޓޯބަރ 4, 2018 10:33\nރަގަޅީވެސް ނޭރިއްޔާ! މާލޭގެ މަޖީދީމަގު އެއޮތީ ފެންވަރު ރަގަޅުކޮށްފަ! އަމީނީ މަގު އެއޮތީ ތާރުއަޅާފަ! ވަށައިމަގު އެއޮތީ ތާރުއަޅާފަ! ފާޚާނާނިޒާމު އެއޮތީ ރަގަޅުކޮށްފަ! ކަރަންޓް ވިއުގަ އެއޮތީ ހަމައަކަށް އަޅުވާފަ! ފެން އެއޮތީ ބަރާބަރުކޮށްފަ! ހުޅުލެ ، ހުޅުމާލެ އެއޮތީ އަންތަރީސްވާވަރުގެ ތަނަކަށް ހަދާފަ! އެޔަރޕޯޓް އެއޮތީ މުޅި އޭޝިޔާވެސް ގޮޓިއަރާގެންދާވަރަށް ތަރައްޤިކޮށްފަ! މި ހުރިހާ ޚިދުމަތެއް ކުރީ ރައީސް ޔާމީން! މިތަންތަނާ މި ޚިދުމަތްތައް ބޭނުންނުކޮށް ހުރެވޭނެތަ ސޭޓަށް؟ ބޮޑާކަމާ ޢަދާވާތްތެރިކަމުގައިވެސް ހައްދެއް އޮންނަންވާނެ!\nނާރާތި!!! ރަނގަޅީ ވެސް ނޭރިއްޔާ!! ކަލޭގެ ހިއްސާއޮތް އެންމެ ލޯލާރިއްއްވއސް ،ހިލަކޮޅެއްވެސް ދަގަނޑުކޮޅެއްވެސް ނޯންނާނެ!! އެހެންވީމާ މިބުނީނާރައްޗޭ!!\nއަމީނީމަގުގައި ތާރު އެޅި ތާރީޚެއް ބުނެދީފާނަންތަ؟\nއޮކްޓޯބަރ 4, 2018 10:34\nރަނގަޅީވެސް ނުކުރިއްޔާ، ތިއިންއެކަކުވެސް ނާރާތި. އަދި ބޮޑުތަކުރުފާނުމަގަށްވެސް ނާރާތި. ކަލޯ މޮޔަފުޅުވީތޯ؟ ތި އެއަރޕޯޓަށްވެސް ނުފައިބާ މާމިގިއްޔަށް ދާންވީނު.\nއޮކްޓޯބަރ 4, 2018 10:36\nދުވަހަކުވެސް ބޭނުމެއް ނުކުރާނަންތަ؟ އެހެންވެއްޖެއްޔާ ސާބަސް!\nއޮކްޓޯބަރ 4, 2018 10:37\nޢެންމެން އެއްކޮއްލާފަކުއްލިހާލަތު ގެނެސް ގޮޅިއައް ކަންނޭންގެ ލާނީ.\nއޮކްޓޯބަރ 4, 2018 10:38\nޖަލައް ގެންދަން ބްރިޖް ބޭނުމެއް ނުވާނެ.\nއޮކްޓޯބަރ 4, 2018 10:40\nބުރުމާ އަންނަ ފްލައިޓް ޖައްސަނީ މާމިގިލީ އެއާރޕޯޓަށްބާ؟ މި މީސްމީހުންގެ ދައްކާ ވާހަކައަށް ތާއީދުކޮށްވެސް އަތްޖަހާނެ ދޯ ؟\nއޮކްޓޯބަރ 4, 2018 10:43\nބުރިޖުވެސް ވައްޓާލަން ހިތަށް އަރައިފިއްޔާ ބުރިޖަށް އަރާނެ.\nއޮކްޓޯބަރ 4, 2018 10:46\nކަލޭ މާލެއަށް އަންނަންވީ ފަތާފަ. ކަލޭ ހެދި ބުރިޖެއް ފާލަމެއް ބަނދަރެއް ނޯންނާނެ.\nއޮކްޓޯބަރ 4, 2018 10:47\n(އިޙްތިރާމް) ގާސިމަކަސް ކާސިމަކަސް ތިޔަހެން ބޮޑާހޭކުން އެއީކީ ވިޔާދާކަމެއްނޫނެވެ. މިއަދު ބުރިޖު ބޭނުން ނުކޮށް އުމުރުގައިވެސް ބުރިޖު ބޭނުން ނުކޮށްފިއްޔާ އެވީއެވެ. ހަމަ ތިޔަހެން (އިސްތިއުފާދިންމީހާގެ ވެރިކަމުގައި) ފެއްޓި ފެރީން ދަތުރުނުކުރަން ބަޔަކު ފޫގަޅައިގެން ތިއްބެވެ. އެކަމަކު މިއަދު އެކަންވެސް ބަދަލުވީއެވެ. ތިކަންވެސް ބަދަލުވާނެއެވެ.\n* މައުލޫމާތަށްޓަކައި: މިހާރުއެއްނަންބަރު ފާލަމަކީ ރައީސް އަލްއުސްތާޛު މައުމޫން ޢަބްދުލްޤައްޔޫމްގެ ވެރިކަމުގައި ހައްދަވާފައިވާ ފާލަން ނެގުމަށްފަހު ރައީސް ޔާމިންގެ ސަރުކާރުގައި މުޅިން އަލަށް ހައްދަވާފައިވާ ތަނެކެވެ. ހަޖަމް ކުރައްވާށެވެ.\nރަނގަޅީވެސް ގާސިމް، ނަޝީދު، މައުމޫނު ދުވަހަކުވެސް ޔާމީނު އެޅި ބުރިޖަށް ނޭރީވިއްޔާ އަދި ތާރު އެޅި މަގުގައިވެސް ނުދުއްވިއްޔާ. ގާސިމްގެ ވިލާއެއާވެސް އާރައްވޭގައި ނުޖެއްސިއްޔާ ގާސިމް އަންނަ ބޯޓެއްވެސް އާރަންވޭގައި ނުޖެއްސިއްޔާ. އެކަމަކު އެމީހުންނަށް އެގޮތަށް ކެތްވާނެތަ؟\nވެލާނާ އިންޓަރ ނޭޝަނަލް އެއާރ ޕޯރޓަކީ ޤާސިމް އެޅި އެއްޗެއްބާ؟ ކުރާ ދެކޮޅު ނުޖެހޭ ކަންތައް. ޤާސިމް ތިޔަހާ ޙަސަދަ ވެރިވާކަށް ނުވާނެ. ސިޔާސީ މީހުންނަކީ އެއްދުވަހު ދައްކާ ވާހަކަ އަނެއްދުވަހު ހަނަދާން ނެތޭ އެއްޗެއް. ބަލާބަލަ. މައުމޫނު ޤާސިމް ކިހާދުއްޕާނެއްކުރި މީހެއްތަ؟ ކިހާ ހުތުރުބަހުރުވައިން ވާހަ ދެއްކި މީހެއްތަ؟ އެމަނިކްފާނުގެ ސިޔާސީ ޙަޔާތް ބަރުބާދު ކުރީ ޤާސިމާ އެމްޑީޕީ. އާ ތިކޮކްޓެއްިލް ކޯލިޝަނުން.މިހާރު އެމަނިކްފާނު އެހރީ އެކަން ހަނދާން ނައްތާލާފަ\nއޮކްޓޯބަރ 4, 2018 10:50\nޢެހާ މުއްްސަދި މީހުން ކީއްކުރާ ބުރިޖެއް..އެކަމު ކަނޑު ވަރަށް ގަދަ..ބޯފުޅު އަބުރަފާނެ ނުންތޯ\nއޮކްޓޯބަރ 4, 2018 10:52\nމި މަނިކުފާނަށް މާލޭގަ ދެން ނޫޅެވޭނެތާ؟ ކޮންމެދިމާލަކަށް ދިޔަޔަސް ޔާމީން ފެންނާތީ ބިރުން. 1 ނަންބަރ ފާލަމަށް ފައިބާއިރު ރަސްމީފާލަން ފެނުނީމަ އަނެއްކާ ހޮސްޕިޓަލަށް ގެންދަން ނުޖެހުނިއްޔާ ރަނގަޅު. މީ މިޤައުމުގެ މާޒީއަށް ބަލާއިރު ޤައުމުގެ ފިތުނަފަސާދައިގެ ބައްޕަ. މިފަހަރުވެސް މިކަން 19 ދުވަހަށްވުރެ ދިގުވެއްޖެއްޔާ ރަނގަޅު.ވަރަށް ސަލާމް.\nއޮކްޓޯބަރ 4, 2018 10:53\nބުރިޖަށް ނާރާ ކެއްވާނީ ކިހާދުވަހެއް ވަންދެން ބާ!\n1 ނަމްބަރު ފާލަން ހެދީ ކާކު\n1. ރައީސް ޔާމީނު\n7. ގަންޖާ ގުންޑާ ރާގުންޑާ\nއޮކްޓޯބަރ 4, 2018 10:56\n1. ޜައީސް ޔާމީނު\n2. ގަންޖާ ގުންޑާ ރާގުންޑާ\nއޮކްޓޯބަރ 4, 2018 10:58\nނާތަހުޒީބުކަން ތީގެން ދައްކުވައިދެނީ\nއޮކްޓޯބަރ 4, 2018 11:02\nބަލާނަމޭ އިރާދުކުރެއްވިއްޔާ ތިޔަހެން ހިފަހައްޓާލެވޭތޯ. މިޔަދު ފުއްޕާފަ ބުނާނެ ނާރާނަމޭ، އެކަމު ދުވަސްކޮޅަކުން ފެންނާނެ އެ ބުރިޖުން ދަތުރު ކުރާތަން. ތިކަހަކަ އެތައްބަޔަކު އުންބައްޖަހާފަ ހުރިތަން ދެކެފީމޭ.\nއޮކްޓޯބަރ 4, 2018 11:06\nމިކަލޭގެ ބުރިޖަައް ނޭރިޔަސް މިބުރިޖެއް ނުވެއްޓޭނެ.\nޢަހަރުމެން ވަރަށް އުފާވޭ ކަލޭކަހަލަ ނުބައި ނުލަފާ މީހަކު ބުރިޖައް ނާރާއުޅެންޔާ\nތީދެފުށް ދެގޮތް މުނާފިގެއް.\nއެއީ މުއްސަނދިން އަޅާފަ ހުރި ބުރިޖެއް ނޫނޭ\nގަސިމު ދުވަހަކު ބޭނުން ނުކުރިޔަސް ހެޔޮ\nއޮކްޓޯބަރ 4, 2018 11:11\nގާސިމު ބޮޑާހާކާފައި ބުރިޖު ހުރަސް ނުކުރޭތޯ ބަލާނަން ބުރިޖުން އެންމެބޮޑު ފައިދާނަގާނީވެސް\nތިޔަގާސިމް ރާއްޖެ ހަލަބޮލިކޮށް ފިތުނަ އުފެްދުން\nނޫންކަމެއް ކުރުގެ ގާބިލްކަން އޭނާގެ ނެތެވެ\nއޮކްޓޯބަރ 4, 2018 11:12\nކަލޯ ގާސިމް... ރައީސް ޔާމީން ގެނެސްދެއްވި ތަރައްގީގައި ނުޖެހި ކަލޯ އަށް މާލެ ނޭރޭނެ މިހާރަކު ... 1 ނަންބަރު ފާލަމަކީ ވެސް ރައީސް ޔާމީން އެޅުއްވި ތަނެކޭ.. ބޯނެތް ބުރުމާ.\nއޮކްޓޯބަރ 4, 2018 11:13\nދެން ކުނޫޒުން ނުކުމެ ތަޅާ ފޮޅާގަންނީދޯ އެއިރުން އަދި ކިޔާ މަރުހަބާ ވަރުގަދަވާނެ\nއޮކްޓޯބަރ 4, 2018 11:14\nކާސިމަށް އަބަދުވެސް ބުރިޖު ބޭނުން ނުކޮށް ފެރީ ބޭނުން ކުރާނެތަ ؟ ނުވާނެ ވަރުގެ ކަންތައް ކުރުމުގައި ކާސިމު ހުންނާނީ ވަރަށްރުރީގަ، މިއަދު ބްރިޖު ބޭނުން ނުކޮށްފާނެ އެކަމަކު އެ ބްރިޖުން ކާސިމު ދަތުރު ކުރާނެ އެއީޔަގީންކަމެއް\nގާސިމު މޮޔަފުޅުވީތޯ ބިރިޖް ހެދީ ރައިސް ޔާމީން ވެރިކަމުގައި 1 ނަމްބަރ ފާލަންވެސް އެހުރީ ރައިސް ޔާމީން ވެރިކަމުގަ ހެދިގޮތަށް ދެން ބުނެވޭނީ ހަމަ މޮޔަފުޅު ވިއްޔޭ\nއޮކްޓޯބަރ 4, 2018 11:16\n1 ނަންބަރު ފާލަން އެޅީ ކާކުބާ، ދުއްވާލާފައި ދާ މަގު ރީތިކޮށް ހެދީ ކާކުބާ؟ ކަލޭގެ ވިލާ ގުރޫޕަކުންނޫން. ލަދު\nކަލޯ ޔާމީނުގެ ޒައާމަތުގައި ހެދި ތަނަކަށްވީމަ ބުރިޖަށް ދުވަހަކުވެސް ތިމީހުން ނާރަން މަށަށް ފެންނަނީ،\nމިކަމުން މިއެގެނީ ގައުމުގެ ތަރައްގީއަށް މިވެރިންގެ ހިތުގަ އޮތް ހަސަދަވެރިކަން ނޫން ކޮންކަމެއްތޯ؟\nއޮކްޓޯބަރ 4, 2018 11:18\nޙަޔާަތް ކުޑަ މީހެއް ތިވެސް،، ގައުމުގެ ހަލާކު،މާލެއިން ފުރައިގެން ދިޔަ މަކަރުވެރި ގޮތް ބަލާބަލަ،ލަދު ކުޑަކަމުން އަންނަން ކެރިއްޖެ އެއްނު\nއޮކްޓޯބަރ 4, 2018 11:20\nމަށަށް ހެވެނީ. ތިބުރިޖަށް ދުވަހަކުވެސް ނާރަން ވަޢުދުވޭ. ނޭރިއަސް ތިވާނީ ރާއީސް ޔާމީން އަޅުއްވައިދެއްވި ބުރިޖަކަށް. މާލެއަށް އެރޭނީވެސް އެމަނިކުފާނުގެ ޚިދުމަތުގެ ކަމެއް ދެކިފަ. މާލޭގެ ރިންގް ރޯޑަށް އެރިއަސް ކޮންމެ ދިމާއަކަށް ދިަޔަޔަސް ރައިށްޔާމީންގެ މަސައްކަތް ފެނި އަސަރު ކުރާނެ. ހިތްތިރި ކުރައްވާ.\nއޮކްޓޯބަރ 4, 2018 11:26\nގާސިމް ތިހާ ހިތްޖަމަނުހެހެއްޏާ ޕްރައިވެޓް ޖެޓަކުން މާމިގިލީއެއަރޕޯޓައް ގޮސފަ ކަނޑުމަގުން މާލެގޮސް އަންނި ޖެޓީއަށް ފައިބައިގެން ދާންވީނު.\nޤާސިމް ކީއްކުރައްވަންތޯ ބްރިޖްއިން މާލެވަޑައިގަންނަވަންވީ އެއަށްވުރެ މާއަވަސްވާނެ އެމަނިކުފާނުގެ ލޯންޗްކޮޅުގަ މާލެ ވަޑައިގަތިއްޔާ.\nއޮކްޓޯބަރ 4, 2018 11:39\nމުސްކުޅި ވާވަރަކަށް އެދުން ވެރިކަމާއި ހަ ސަދަ ބޮޑުވަނީ މަނިކުފާނު ވެސް ނަންގަވަންތޯ 5000ރ ގެ އިނާޔަށް\nއޮކްޓޯބަރ 4, 2018 11:43\nވައިކުޑައިގަ މާލެއަށް ފައިބަނީ މާލޭގެ ތާރުއެޅި މަގުތަކުގައި ގާސިމު އުޅެނީ އުދުހިފަ\nއޮކްޓޯބަރ 4, 2018 12:02\nއަހަރުމެން ދެރައެއް ނުވާނެ ބުރިޖަށް ނޭރިއެކޭ ކިޔާފައެއް. ލޮލް\nއޮކްޓޯބަރ 4, 2018 12:06\nރައްޔިތުން ލައްވާ ހުރިހާ މަސައްކަތެއް ކުރުވާފަ މެޑަލް ޖަހަންވީމަ އެންމެ ފަހުވަގުތު މާލެ އަންނަނީ ޖަލުގެ ވަސްވެސް ނުބަލާ! ކޮބާ ގަޓު؟\nއޮކްޓޯބަރ 4, 2018 12:14\nއެއާޕޯޓު ހެދީ ކާކު ގެ ވެރިކަމެއްގަ ދޯ؟\nއޮކްޓޯބަރ 4, 2018 12:16\nކަލޯ ކަލޭ ނާރާތި! ތި ބޭނުންވާ ގޮތަކީ ވެސް އަހަރުމެން. ތިބައިގަނޑު ޔާމީނު ހެދި ބުރިޖަށް ނޭރުން ދުވަހަކު ވެސް\nއޮކްޓޯބަރ 4, 2018 12:18\nއަނެއްކާ ބުރިޖް ތަޅާ ނުލާނެބާ. ތިމަންނަ މެން ހެދި އެއްޗެއް ނޫނޭ ކިޔާފަ .\nތިކަހަލަ މަހުޖަނުން އަރަން ހަދާފަ އޮތް ތަނެއްނޫނޭ އެއީ.... އަމިއްލަ ބޯޓު ފަހަރާ ލޯންޗު ފަހަރާ އޮތިއްޔާ އަރާކަށް ނުޖެހޭނެތާދޯ... ދެންތިބަީކީ ތިފެންވަރުގެ މީހުންނެއްނޫން.... އަމިއްލަ ބްރިޖެއް އަޅައިގެން އަރަން މަޑުކޮއްލާ!\nއޮކްޓޯބަރ 4, 2018 12:21\nކާސިމް ރާއްޖެ އަންނަނީ އޮކްސިޖަން ފުޅި އާއި އެކީގަތަ.؟؟؟ ރާއްޖެ އިން ފުރީވެސް އެހާލުގަވީމަ ހަމަ އަހާލީ ؟؟ ރަނގަޅު ނުވާތީ ތާ އެހާގިނަ ދުވަހު ޖަރުމަނު ވިލާތުގަ މަޑުކުރާނީ\nއޮކްޓޯބަރ 4, 2018 12:28\nކާސިމްބޭ މާލެ އަންނަ ވަގުތު 1 ނަންބަރު ފާލަން ކައިރި ގައި ދިވެހި ރާއްޖޭގައި މިވަގުތު ތިބި އެންމެ މޮޅު ޑޮކްޓަރުންނާއި އެކު އެމްބިއުލާންސެއް ބޭއްވުމަށް ކަމާބެހޭ ފަރާތްތަކަށް ގޮވާލަން. ސަބަބަކީ ކާސިމްބެ އަކީ ވަރަށް ބަލި މީހަކަށް ވާތީ...!!!\nއޮކްޓޯބަރ 4, 2018 12:31\nމިވީގޮތުން ޔާމިންވެސް ޖަލަކަ ނުލެވޭނެ.\nއޮކްޓޯބަރ 4, 2018 12:34\nބުރިޖުންވެސް ވަޑާންނަވަނަްވީ އޭ ރއްޔިތުންގެ ތަނެއް އެއީޔާމީން ގެ އަމިއްލަފައިށާއިން އަޅަފަ އޮތް ތަނެއްނޫން.\nއޮކްޓޯބަރ 4, 2018 12:36\nޤާސިމް އަމިއްލަ ލޯންޗު އޮންނަ މުއްސަދިން ، އަހަރެމެން ނިކަމެތިން ބޭނުން ކުރާ ފެރީ އާެއި ޓެކްސީ ބޭނުން ކޮށް ބްރިޖަށް އަރާނެތަ\nއޮކްޓޯބަރ 4, 2018 12:43\nއޭބަލަ ގާސިމާ ހަމަހޭގަތަ ތިހުރީ މަތިންބޯޓް އެޖައްސަނީ ޔާމީން އަޅުއްވާދެއްވި އެއަރޕޯޓަށް ބޯޓް ޖެއްސުމުގެ ކުރިން ވައިކުޑާގައި ފުންމާލަންވީނު\nއޮކްޓޯބަރ 4, 2018 12:57\nހުރިހާ ތަނަކީ ވެސް ރައްޔިތުންގެ ތަންތަން . ލޮލް\nވިލާ ބުރިޖު ނުކިޔަނީސް އެބުރިޖަށް ކާފަ (ބުރުމާ) ނާރަން ފެނޭ،\nއޮކްޓޯބަރ 4, 2018 13:04\nބްރިޖަށް ނާރާން އެ އުޅެނީ ޔާމީން ގެންނެވި ބޮޑެތި ތަރައްގީ ފެނިފައި ހިތް ހުއްޓިދާނެތީ. ނުވަތަ ގާސިމުގެ ހަމްދަރުދީ ޔާމީނަށް ލެނބިގެން ހިނގައިދާނެތީ އެކަންވިއަ ނުދިނުމަށް މިކަން ރާވާ އިންތިޒާމު ކުރާ ފަރާތްތަކުން ރާވައިގެން މިގޮތައް މިކަންމިގެންދަނީ. އެކަމަކު އެންމެފަހުން،އާ ރަންވޭ ހުޅުވީމާ ބޯޓު ޖައްސާނީ މާމިގިއްޔައްބާ...! 1 ނަމްބަރު ފާލަމަކީ ކާކުއެޅި ތަނެއްބާ..!\nބައްލަވާ މޮޔަފުޅުވީތޯ 1 ނަމްބަރު ފާލަންވެސް ވުޖޫދަށް ގެނެސްދެއްވީ ރައީސް ޔާމީން.\nޖަރުމަނުގަ ހުންނެވީމަ އެނގިނުލެއްވީ ދެއްތޯ.\nއޮކްޓޯބަރ 4, 2018 13:11\nބްރިޖް ފެނިފައި ހާޓްއެޓޭކް ޖެހޭތީވެ ޑަކްޓަރު އަންގާފައިވަނީ ބުރިޖަށް ނާރަށް. ކަނޑުމަގުން އަންނައިރުވެސް ދެލޯ މަރައިގެން އިންނަން!\nއޮކްޓޯބަރ 4, 2018 13:12\nއަހަރެމެންނަ ހެޔޮ ދުވަހަކުނޭރިއަސް، ބަލަގަ ގާސިމޫ ކިބުރުވެރިވިއަސް ތީތަންކޮޅެއް ބޮޑުވަރު...\nއޮކްޓޯބަރ 4, 2018 13:13\nއަތުގަ ލާރި ގަނޑެއް އޮތަސް ތީ ދެން ތަންކޮޅެއް ބޮޑުވަރު! ވިލާގައި އުޅޭ މުވައްޒަފުން\nކައިރީގައިވެސް ބުނޭ ބްރިޖް ބޭނުން ނުކުރަން. ތިމަންނަ ޔާމީން އެޅި ބްރިޖާއި ޖެހިގެން\nބްރިޖެއް އަޅާ ދޭނަމޭ! ވަރަށް ސަލާމް.\nއޮކްޓޯބަރ 4, 2018 13:15\nބްރިޖައް އަރާނެ، އަދި ވަރައް ނޫންވެފައުޅޭނީ. ނާރާނަމޭ ބުނިއެތައް ބަޔަކު އިސްދަށައް ޖަހައިގެންވެސް އެރި އެތަނުންނުވެސް ފައިބަ. ދެންދެރަ ނުވާންވެގެން ބުނާނީ އެއީ ރައްޔިތުންގެ ލާރިން ހެދިތަނެކޭ. ކޮންވެރިއެއްތޯ އަމިއްލަ ލާރީގަ ތަނެއްހަދާދިނީ ހުސް ރައްޔިތުންގެ ލާރި. އެކަމަކު ބަޔަކައް ހެޔޮއެދިގެން ރައްޔިތުންގެ ލާބަޔައް އިހްލާސްތެ ރިކަމާއެކީ މަސައްކަތް ކުރީމަ އޭގެ ނަތީޖާއަކީ ބްރިޖް ދަރުމަވަންތަ 15،0000 ހައުސިން ޔުޓިންތައް ރައްރަށައް ގެނެސްދެވުނު ތަރައްގީ. މީ ބަޔަކު މަސައްކަތް ކުރީމަ ފެންނަކަންތައް އަމިއްލަޔައް ވާކަމެއްނޫން.\nއަޅެ! ޤާސިމްވެސް ތިއޮއް ސަޅި އާ ރަންވޭ ބޭނުންކުރަން ފަށަންދެން ލަސްކޮށްލިނަމަ ކިހާ ރަގަޅުވީސް! އޭރަކުން ނުޖެހޭނެ އާ ރަންވޭއެއްވެސް ބޭނުންކުރާކަށް! މާލެމަތިން މަތިންދާބޯޓު ދާ ވަގުތު ކުނޫޒް ފުރާޅުމައްޗަށް ބަނޑުވަތަށް ވެއްޓިގަންނާނީ. ދެން އަނިޔާވެގެން ބޭރު ޤައުމަކަށް ބޭސްފަރުވާއަށް ދާންޖެހުނީމާ ދެފިޔަތަޅާގަނެފައި އުދުއްސާގަންނާނީ!\nއޮކްޓޯބަރ 4, 2018 13:19\nއާރަންވޭ، ތާރައެޅި މަގު، ރަސްމީފާލަން، އިސްލާމީ މަރުކަޒު މައިދާން، ރަސްފަންނު، ފުޑްކޯޓުތައް، ދަރުމަވަންތަ ހޮސްޕިޓަލް، އެމްއާރުއައި މެށިން، ހިތުގެ ބައްޔަށް ފަރުވާދޭ ޔުނިޓް، މިހެންގޮސް ކިތަންމެ ތަނެއް... ނާރަންޏާ ނާރާތިބޭ.\nއޮކްޓޯބަރ 4, 2018 13:25\nބުރިޖު ވަރައް ދެރަވާނެ\nތީ ކިބުރުވެރި ކަން ނޫން ދެން އެހެން ކޮން ކަމެއް\nއޮކްޓޯބަރ 4, 2018 13:37\nއޮކްޓޯބަރ 4, 2018 13:44\nބްރިޖް ބޭނުންކުރާ ދުވަހު އަހަރުން ދާނަން ނާށި ޖަހައިދޭން. ބޭނުން ކުރާނެކަން ގައިމު\nއޮކްޓޯބަރ 4, 2018 13:49\nތީގާސިމުގެ ވަރަށް ޑީގްރޭޑު ސިފައެއް...\nކަލޭ ރަގަޅީވެސް ދުވަހަކުވެސް ބުރިޖައްނޭރިޔާ ގައުމު ދަވާލަން ރާއްޖެއައީ ދެންމިހާރު\nއޮކްޓޯބަރ 4, 2018 14:06\nޤާސިމް މިރާއްޖެ އައިސް މުޅިންވެސް ބޭނުންކުރައްވާނީ ޤާސިމް އަމިއްލަޔަށް ހަދައިގެން އުޅޭ އެއްޗިސްތަ.... އޭރުން ނެތެއްނު ބޭނުން ކުރެވޭނެ އެއްވެސް އެއްޗެއް... މިބުމުގަ ފައި ނުޖައްސާ ހުންނެވޭވަރަށް ބޭސް ފަރުވާ ކުރީތަ؟\nއޮކްޓޯބަރ 4, 2018 14:25\nފުލައިޓަށް އަރަން ޑޮކްޓަރުގެ ލިޔުން ލިބުނުތޯ؟\nވަގު ސޭޓް. ރިޝްވަތު ސޭޓް. ޤާސިމް ވާނީ ހަމަ ޤާސިމަށް. ރާއްޖެއަންނަނަްކެރުނަކަސް\nޤާސިމަށް ﷲ ގެ ހަޒްރަތުން ބެޗެން ލާހިކެއްނޫން. .މިރާއްޖޭގެ ވެރިަކަން ކޮންމެ ފަހަރަކު ރިޝްވަތަށް ވައްޓާލާ ވަގު ސޭޓް. ކަލެއަށް މާތް ﷲ މުދާ ދެއްވީ ކަލޭގެ އިމްތިހާނަކަށް. އެމުދާދެއްވި ފަރާތަށް ހަރާމް ކޯރު ވާމީހަކަށް ﷲތަޢާލާ އިސާހިތަކުން މުދާ ގެންގޮސް ދާނެ.ރައްޔިތުންގެ މަޖްލީސްތެރެއިން ވެރިކަން ވެއްޓުމަށް މަޖްލީހުގެ މެމެްބަރުންނަށް ރިޝްވަތު ދީ އެކަން ފަޅާއރާ ޝަރީޢަތް މަޖްލީހަށް ޙާޟިރުވާއެންގުމުން ފެއިންޓް ވެގެން އެއާރ ޕޯރޓްތެރެއަށް ވެއޓިގަނެ އައިސީޔޫ ގައި އޮވެ މަކަރު ވެރި ލުއްޗާއެއް ޤާސިމަކީ.\nއެއްމެ ފަހުން ބޭސްފަރުވާއެއްކަމަށް ހެދިގެން ޖަރުމަންގައި ފިލާއޮތީ. ރިޝްވަތު ދިންމީހާ ގޯސްނުވެ ޔާމީން ގޯސްވީ. މީނަ ތާއިދު ނުކުރާ ފަޅީގަ ތިބިމީހުން ގެ ޙައްޤުކޮބާ؟ މަކަރު ނުކިޔަވާހުރި ލުއްޗާ.ކަލޯ ދިން ވެރިކަމުގެ ހިތި ރަހަ ކަލޯ ބުޑުން ލާދުވަހަކަށް އިންތިޒާރު މިކުރަނީ.\nއޮކްޓޯބަރ 4, 2018 14:39\nބަލަ ޔާމިން އަމިއްލަ މުދާގަނޑެން ނޫނޭ ބްރިޖަކީ.\nއޮކްޓޯބަރ 4, 2018 15:17\nގާސިމްވެސް ނަސީދުވެސް މީޑިޔާ އެޓެންސަން ވަރައްބޭނުންވާނެ، ވެރިކަން ބަދަލުވުމެ ކަންތައް އެކިމިނިސްރީއާއެކީ މައަދު އޮތް މީޓިންތައް ކެންސަލް ކޮއްފަ ގާސިމައް މަރުހަބާ ކިޔަން ދާންއަންގާފަ އޮތީ، އެކަމާ މިއަދުވެސް އެއްބަޔަކު ވަރައް ހިންހަމަ ނުޖެހިގެން އެބައުޅެ. ހިތްހަމަ ނުޖެހުނަސް ގާސިމް ނުލާނުވާނެދޯ އެހެންވީމަ ދާންޖެހޭނީ. ނަސީދު އަންނަދުވަހުވެސް ދާންޖެހޭނީ. ހިނި އަންނަނީ\nބިސް ވިއްކާ މީހާ\nބްރިޖްއިން އަންނަ އިރު މީހުން ނުތިބޭނެ މަރުަހަބާ ކިޔާކަށް. ބޭނުންވަނީ ޕަބްލިސިޓީ. ބްރިޖްއިން އައިމަ މަޑު ނުކޮއްދާން ޖެހޭނެތީ ބްރިގްއަށް ނޭރީ..... އެންމެ ފަހަރަކުވެސް ވިސްނާ ނުލާ އާންމުންނަށް ވާނެ އުނދަގުލެއް ޖުމްހޫރީ މައިދާން ދޮށަށް މީހުން އެއްވީމަ. މަގުތައް ބަންދުކޮށް ޓްރެފިކް ބާރު ބޮޑުވާނީ. އެކަމުވެސް ހެވެއްނު. ބޭނުންވޭ މީހުން އެއްކުރަން...\nއޮކްޓޯބަރ 4, 2018 15:47\nބުރިޖައް އަރާފިޔާ އެސޮރައް ނުވެސް ނިދޭނެ މިރޭ\nއޮކްޓޯބަރ 4, 2018 16:05\nއެއީވެސް ފޮނިދައްކާލަން. ބުރިޖަށް ނާރާ ނޫޅެވޭނެކަލޯގަޔާ.\nތި ބްރިޖް ބޭނުންކުރުމަކީ ހނރބލ ޤާސިމްގެ ޢިއްޒަތާއި އަބުރާއި ޝާނާއި ޝަވްކަތާއި ފައިސާވެރިކަމާއި ޤަދަރަށްވެސް ހަޑިހުތުރު ކަމެއް! އަންނަންއޮތް ސަރުކާރުގެ އެއްވެސް ބޭފުޅަކު ތި ބްރިޖާއި ކާރިވެސް ނުވުމަށް އަޅުގަނޑު ގޮވާލަން! ތި ޔާމީނުގެ ނަންވެސް މި ރާއްޖެއިން ނައްތާލަން ޖެހޭނެ! ދޮގެއްތޯ ޝާހިދު؟ މަޖިލީހުން މިކަމަށްވެސް އަވަސް ޙައްލެއް ހަމަޖައްސަވަ! އަވަސް! އަވަސް! އަވަސް!\nއޮކްޓޯބަރ 4, 2018 20:38\nމަނިކުފާނު ހޭފުޅު ބަލިފުޅު ވީތޯ. މަނިއްޕުޅު ބުރިޖައްނޭރުމަކުން ކަހަރު ވަކެކޭވެސް\nހީނުވާނެ. މިޤައުމުގެ ޒުވާނުން އެތިބީ އެބުރިޖާ އި ލިންކުރޯޑުގެ ސަބަބުން އުފަލުން\nގޮސް ކޮލުދަތް ދައްކާގެން ދެކޮޅަށް ދެކޮޅަށް ބާރުސްޕީޑުގައި ބުރުޖަހާލަ ޖަހާލާ، ވީމާ މަނިއްޕުޅު ހަމަރަނގަޅުވާނީ އެދިމާ ބަލާވެސް ނުލިއްޔާ. އެކަމު ބުނަން ފާޚާނާއަށް ވަދެ ފުލެޝް ކުރިޔަސް އެއްވެސް މީހަކަށް ނޭންގޭނެ.\nރަނގަޅު ހަމަ ރަނގަޅަށް ތިހެދީ، ނާރާތި އިނގޭ ފަހުންވެސް..އެކަމު ބުނަން ރައީސް ޔާމީން އޮތީ ކަރަންޓު ވިއުގަވެސް ޒަމާނަށް ފައްތާފަ މަނިއްޕުޅުގެ ގެއަށް ވައްދާފަ އިން ކޮޅުވެސް ނަގަން ފެނޭ.\nއޮކްޓޯބަރ 4, 2018 21:02\nތިގޮލާ އޮޅިގެންވެސް ނައަރާތި މީބޮޑުބަލާއެއް މިގައްމަހުރި\nއޮކްޓޯބަރ 5, 2018 07:19\nބަލި ރަނގަޅުވީ ތަ މިހާރު؟ ގާނޫނު އަސާސީ އަށް ގޮން ޖަހާފަ އުޅޭ މީހުން. އެނބިއުލާންސް އެއް ބާވާތި ހޭނެތިދާނެ ފަހަރެއްގަ ބަލިކަމުން ނޫނީ ބުރިޖު ފެނިގންވެސް..\nއޮކްޓޯބަރ 5, 2018 11:25\nކިހިނެތް އަރަން ކެރޭނީ ބްރިޖް ހެދީ ޓެކްސް އަދި އެނޫން ގޮތްގޮތުން ދައުލަތަށް ލިބޭ އާމްދަނީ އިން ދައްކާ ހަލާސް ކުރާގޮތަށް ރައްޔިތުންގެ ހައްޤުގައި ދައްކަންޖެހޭ ޓެކްސް ނުދައްކާ ކިހިނެތް އަރަން ކެރޭނީ. އެވަރުގެ ލަދުވެތި ކަމެއް ހުރީތީ ވެސް މަ ސުކުރު ކުރަން.\nއޮކްޓޯބަރ 5, 2018 17:16\nގާސިމު ބުރިޖައް ނޭރީމަ އެކަމާ ދެރަވެގެން ރައީސް ޔާމީން ހައްދަވާނެ ގޮތެއް ނޭގިގެން އެބައުޅުއްވާ\nއޮކްޓޯބަރ 6, 2018 02:19\nޙުދެލި އެއްނަމްބަރު ބޯގަޅި ހުލުމެއް ކުރީމަ ބިރުން ފިލައގެން ދިއަޢީ ލަދު ކުޑަކަން ..އައިދައިގެ ނިކަމެތިން މަތިން ހަނދާންކޮށް ބަލަ ެފަކީރުންވެސް ނުފިލައޭ ހުކުން ތަންފީޒް ކުރެއޢ..\nއޮކްޓޯބަރ 6, 2018 05:51\nއެއްގޮތަކަށްވެސް ބްރިޖަށްނާރާ އުޅެބަލަ ގާސިންޓޭ\nއޮކްޓޯބަރ 6, 2018 08:14\nއޮކްޓޯބަރ 7, 2018 05:57\nޢިސްކަންދަރު ފާލަން ހެދީ ކޮންބޭފުޅެއްގެ ވެރިކަމުގާތަ\nއޮކްޓޯބަރ 7, 2018 10:35\nގާސިމަކީ ކޮންމެ ފަހަރަކު މިރާއްޖޭގެ ސިޔާސީ މަސްރަހު ހަލަބޮލިކުރަން ހަރަދު ކުރާމީހާ. ގާސިމާއި ހެދިގެން އަހަރެމެންނަށް އަދި ަހަރެމެންގެ މާލީހާލަތަށް މިއަންނަމުންދާ ދިތި އުނދަގޫތަށް ގާސިމަށްވެސް މިދުނިޔެވާތީގައި ދަށްކަވާފާންދޭވެ. އާމީން.\nއޮކްޓޯބަރ 7, 2018 11:48\nޤާސިމް ތީ ހަމަ ފިތުނަ އުފައްދާ ގާ ސިމެއް.\nއޮކްޓޯބަރ 7, 2018 13:15\nރަނގަޅީވެސް ގާސިމް، ނަޝީދު، މައުމޫނު ދުވަހަކުވެސް ޔާމީނު އެޅި ބުރިޖަށް ނޭރީވިއްޔާ އަދި ތާރު އެޅި މަގުގައިވެސް ނުދުއްވިއްޔާ. ގާސިމްގެ ވިލާއެއާވެސް އާރައްވޭގައި ނުޖެއްސިއްޔާ ގާސިމް އަންނަ ބޯޓެއްވެސް އާރަންވޭގައި ނުޖެއްސިއްޔާ. އެކަމަކު އެމީހުންނަށް އެގޮތަށް ކެތްވާނެތަ\nއޮކްޓޯބަރ 7, 2018 18:59\nބުރިޖު ބޭނުންކުރީމަ ބޮޑުފާލަމަކުން ނުފޭބެޔޭ\nއޮކްޓޯބަރ 7, 2018 23:44\nޢަހަރެމެންނަ ހެޔޮތިކަލޭގެ ދުވަކުބުރުޖައް ނޭރިޔަސް ތީދެން މާމޮޅުމީހެއްތަ\nއޮކްޓޯބަރ 10, 2018 14:57\nއަހަރެމެނަށް ކޮން ބަލާއެއް ގާސިމް ބުރިޖު ބޭނުން ނުކުރިއަސް... އަހަރެމެނަށް ވަރިހަމަ ދުވަހަކުވެސް ތި ގާސިމެއް ބުރިޖައް ނޭރިއަސް... އޭނަ ނޭރިއަސް އޭނަގެ އަނބިން ފައްޗާއި ދަރިންފަތި އަރައިފި... އޯކޭނު....


ޢިއްޒުއްދީން ސްކޫލަށް ނުދާން ޢަރަބިއްޔާ ސްކޫލް ބެލެނިވެރިން ނިންމައިފި\nރިފާޢަތު 12 ޑިސެމްބަރ 2021\nޢިއްޒުއްދީން ސްކޫލާ ޝެއަރ ކުރާގޮތަށް ޢަރަބިއްޔާ ސްކޫލުގެ ކުދިން ނުފޮނުވާން އަރަބިއްޔާ ސްކޫލުގެ ބެލެނިވެރިން ނިންމައިފިއެވެ.\nއެ ސްކޫލުގެ ބެލެނިވެރިން މިގޮތަށް ނިންމީ، އަންނަ އަހަރު ޢަރަބިއްޔާ ސްކޫލް، އިންގްލިޝް މީޑިއަމް ސްކޫލަކާ (ޢިއްޒުއްދީން ސްކޫލާ) އެއްކޮށްލަން މަޝްވަރާ ކުރަމުންދާ ކަމަށް ބުނާ ވަގުތެއްގައެވެ.\nއަރަބިއްޔާ ސްކޫލުގައި ރޭ ބޭއްވުނު ބެލެނިވެރިންގެ ބައްދަލުވުމުގައި ވަނީ މިކަމާ ގުޅޭގޮތުން ކަންބޮޑުވުން ފާޅުކޮށްފައެވެ.\nއެގޮތުން ބެލެނިވެރިން ވަނީ މިއީ ޢަރަބި އިސްލާމީ ތަޢުލީމު ނައްތާލަން ސަރުކާރުން ހިންގާ ޖަރީމާއެއް ކަމަށާއި ޢިއްޒުއްދީނަކީ މިހާރުވެސް 200 ދަރިވަރުން ކިޔަވާމުންދާ އިންގްލިޝް މީޑިއަމް ސްކޫލެއްކަން ފާހަގަކޮށްފައެވެ.\nއަދި އިންގްލިޝް މީޑިއަމް ސްކޫލެއް ހިންގަމުން ދަނިކޮށް، ޢަރަބި މީޑިއަމް ސްކޫލެއްގެ ދަރިވަރުންނާއި ޓީޗަރުން ވަދެ، ދަރިވަރުންނަށް ކިޔަވައިދޭން އުޅުމަކީ ކުކުޅު ކޮށްޓެއްގެ ތެރެއަށް ދަނޑިބޭނުން ކަހަލަ ކަމެއްގެ ގޮތުގައިވެސް ބެލެނިވެރިން ވަނީ ސިފަކޮށްފައެވެ.\nމިކަން މިގޮތަށް މިރާވަނީ ކުޑަޖާގައެއްގައި ގިނަދުވަހު ތިބެންޖެހި، ޕްލޭ ގްރައުންޑާއި، ލެބްފަދަ އެތައް ވަސީލަތަކުން ދަރިން މަޙްރޫމްވެ، ދެޖިންސްގެ ކުދިން މަސްހުނިވެ، ކުދިންގެ ކިޔެވުން ގެއްލި، ބެލެނިވެރިން މާޔޫސްވެ، ދަރިން ސްކޫލުން ކަނޑައިގެން ގެންދިއުމަށް މަގުފަހި ކުރުމަށް ކަމަށްވެސް ބެލެނިވެރިން ބުނެއެވެ.\nބެލެނިވެރިން މިހާރު ބޭނުންވަނީ ކުރީގެ ނާދީ ހުރިތަނުގަ ޢަރަބިއްޔާގެ އައު ޢިމާރާތެއް ސަރުކާރުން އަޅައިދިނުމަށެވެ.\nހިރިޔާ ސްކޫލް ކައިރީ އޮތް ހުސްބިމާއި، އެނޫންވެސް ހުސް ބިންތައް މާލޭގައި އެބަހުރިކަން ބެލެނިވެރިން ފާހަގަކުރެއެވެ.\nރޭގެ ބައްދަލުވުމުގައި ބެލެނިވެރިން ވަނީ ޢިއްޒުއްދީން ޝެއަރ ކުރާގޮތަށް ނުދާން ނިންމާފައެވެ.\nއަަރަބިއްޔާ ސްކޫލުގެ ހާލަތު ގޯހުން ގޯހަށް ގޮސްފަވާއިރު އެސްކޫލުން ދަރިވަރުން ނެރޭނީ ދަރިވަރުންނަށް ނުރައްކާވާ ހާލަތަށް ދިއުމުން ކަމަށް މިނިސްޓަރ އޮފް އެޑިއުކޭޝަން ޑރ. އައިޝަތު އަލީ ވަނީ ވިދާޅުވެފައެވެ.\nއަރަބިއްޔާ ސްކޫލްގެ މައްސަލައިގައި އެމިނިސްޓްރީ އާއި ސަރުކާރުންވެސް ވަރަށް ކަންބޮޑުވާ ކަމަށާއި އެސްކޫލް ހުޅުވުނީ 2013 ގައި ކަމަށެވެ. އެހެންކަމުން އެސްކޫލަށް އަދި މާ ގިނަދުވަސް ނުވާކަން މިނިސްޓަރ ފާހަގަކުރެއްވިއެވެ. އެ ސްކޫލްގެ ހާލަތު ގާތުން ބަލަމުން އަންނަ ކަމަށް ވިދާޅުވިއެވެ.\nއަދި އެ އިމާރާތުގެ ވިޝުއަލް އިންސްޕެކްޝަނެއް ހަދާފައިވާ ކަމަށާއި ވަގުތުން ވަގުތަށް ކުރަންޖެހޭ މަރާމާތުތައް ދެނެގަތުމަށް ސްޓްރަކްޗަރަލް އެސެސްމަންޓެއް ހަދަންޖެހޭ ކަމަށް އިސްޕެކްޝަން ރިޕޯޓުން ދައްކާތީ އެ މަސައްކަތް ކުރަމުން އަންނަ ކަމަށް އެޑިއުކޭޝަން މިނިސްޓްރީން ބުނެފައި ވެއެވެ.\nއަރުޝީފަށް ނެގީ 12/12/2021 19:35\nއެންމެފަހުން އަޕްޑޭޓްކުރީ 12/12/2021 19:35


Rilwan Maruvikan Rasmeekoh Angaafa'eh Nuvey: Aailaa - Vaguthu\nމިނިވަން ނޫހުގެ ނޫސްވެރިޔާ އަހުމަދު ރިލްވާންގެ މައްސަލާގައި މިހާތަނަށް ރަސްމީ އެއްވެސް ފަރާތަކުން އޭނާ ވަނީ މަރުވެފައިކަން އާއިލާ އަށް އަންގާފައި ނުވާ ކަމަށް ރިލްވާންގެ އާއިލާއިން ބުނެފިއެވެ.\nރޭ ދިވެހިރާއްޖޭގެ އަޑުން ގެނެސްދޭ "އަހާށޭ ބުނާނަން" ޕްރޮގްރާމުގައި އެހުންތެރިޔަކު ކުރި ސުވާލަށް ޖަވާބު ދެއްވަމުން މިނިސްޓަރު އިމްރާން ވަނީ 2015ވަނަ އަހަރު މޭޑޭ މުޒާހަރާގައި އޭނާ އަތުގައި ރިލްވާންގެ މައްސަލަ އާއި އަދި ޑރ. އަފްރާޝީމް އަލީ އަވަހާރަކޮށްލި މައްސަލައާ ގުޅޭ ގިނަ ހެކިތަކެއް އެބަހުރި ކަމަށް ވިދާޅުވި ނަމަވެސް، އެމަނިކުފާނު ގެންގުޅުނީ އަސްލު ހެކިތަކެއް ނޫން ކަމަށް ވިދާޅުވެފައެވެ.\nއެކަމާއި ގުޅިގެން ރިލްވާންގެ ދައްތަށް ފާތިމަތު ޝެހެނާޒު ކުރި ޓްވީޓެއްގައި ވަނީ ހަގީގަތެއް ނެތް ވާހަކަތައް ދެއްކިއިރު ރިލްވާންގެ އާއިލާއިން އޭނާ ހޯދުމަށް ކުރި މަސައްކަތާއި އޭނާ އަށް ވީގޮތެއް ނޭނގިގެން ރުއިރުއިމާ ކުރި ހިތާމަ އެންމެ ފަހަރަކުވެސް ހިތަށް އެރިތޯ ސުވާލު ކުރައްވާފައެވެ. ސިޔާސީ މީހުންގެ ފައިދާ އަށް އެފަދަ ވާހަކަތައް ދެއްކުމަކީ ދަށު ދަރަޖައިގެ ކަމެއް ކަމަށް ވެސް ބުންޏެވެ.\nhageegathehneh aniyaaveri vaahaka dheki iru emme faharakuves vinsaalintha Rilwan ge aailaa edharifulhah veegio neygigen roi hithaama kuraakan siyaasi meehunge faidhaa ah mibaavathuge vaahaka dhekumaki dhashu dharajaige amaleh mikan aailaain harukashi ibaaraathun kuhverikuran. https://t.co/EkIQGR3OLg\n— Fathimath Shehenaz (@shehenazf) October 25, 2020\nޝެހެނާޒު ވަނީ ޝަރުއީ އެއްވެސް ކޯޓަކުން މިހާތަނަށް ރިލްވާން މަރާލާފައިވާ ކަމަކަށް އާއިލާ އަށް އަންގާފައި ނުވާ ކަމަށާއި ރިލްވާނަށް ވީގޮތް ހޯދަން ރަނގަޅު ތަހުގީގެއް ކުރަންޖެހޭ ކަމަށެވެ. އިމްރާން ދެއްކި ވާހަކަވެސް މަރު ކޮމިޝަނުން ތަހުގީގު ކުރަން ޖެހޭނެ ކަމަށް އޭނާ ބުންޏެވެ. އަދި އެފަދަ ވާހަކަތަކަކީ މަޝްހޫރުވާން ދައްކަން ޖެހޭ ވާހަކަތަކެއް ނޫން ކަމަށް ވެސް ޝެހެނާޒުގެ ޓްވީޓުގައި ބުނެފައިވެއެވެ.\nMee furihama thahugeegeh hinganjehey massalaeh ehves court akun aailaa ah angaafaeh neh Rilwan maruvi kamakah maru commission inves rasmeekoh ekan angaafaeh neh veemaa Imran mi dhehki vaahaka commission in thahugeegu kuran jehey meekee mshooruvaan dhakaa kahala vaahakaeh noon. https://t.co/EkIQGR3OLg\nމި މަހުގެ 21ވަނަ ދުވަހު ބޭއްވި މަޖިލިސް ޖަލްސާއެއްގައި ނައިފަރު ދާއިރާގެ މެންބަރު އަހުމަދު ޝިޔާމް ކުރި ސުވާލަކަށް ޖަވާބު ދެއްވަމުން މިނިސްޓަރު އިމްރާން ވަނީ ރިލްވާންގެ މައްސަލާގައި އޭރު ހުރި ކަމަށް ދެންނެވި ހެކިތައް 2015ވަނަ އަހަރު ބޭއްވި މޭޑޭ މުޒާހަރާގައި އޭނާ ހައްޔަރު ކުރުމަށްފަހު އޭރު ފުލުހުން އަތުލި ކަމަށެވެ. އެހެންކަމުން މި މައްސަލާގައި މިނިސްޓަރު އިމްރާން ދެގޮތަކަށް ވާހަކަ ދެއްކުމުން ގިނަ ބައެއްގެ ފާޑު ކިޔުންތައް އެމަނިކުފާނަށް ވަނީ އަމާޒުވެފައެވެ.\nއޮކްޓޯބަރ 25, 2020 23:33\nރިޒުވާނާ ޔާމީނު މަރުގެ ސިޔަސީ ފައިދާ ވަރަށް ފުރިހަމަޔަށް މިބައި މީހުނަށް އެބަ ކުރޭ. އިމުރާނު ތީ ހައްދުފަހަނައަޅާ ގޮސްސަ އޮތް މީހެއް. އެނަޔަކަށް ނޭނގޭ އޭނަ ގުނބޯ ހައްދައިރުވެސް. ހމ ލާފަ އިނިމަ ވަރަށް ހެދިލައިގެނެއް ނުން އެހެރީ. ބަސް ވިކޭއެއްޗެއް ނުން ތީކި\nއޮކްޓޯބަރ 25, 2020 23:47\nއިމްރާނު ކަހަލަ މީހުން ގައުމު ފަސާދަ ކުރަނީ.. އިސްތިއުފާ\nއޮކްޓޯބަރ 25, 2020 23:53\nވަޒީރުކަން ލިބުނީމަ އެކަކު އުޅެނީ އަންހެންވެރިންް ފަހާ ދުވެވޭތޯ. އަނެކަނު އުޅެނީ ގަސް ނުހެއްދިގެން. ދެން އުޅޭ މަނިކުފާނަށް ފައިފުއްސެއް ފެނުނަސް ޖެހޭ އެއާ ހިފަން. ނެތެއްނު ސަލާމަތެއް. ނާގާބިލް ސަރުކާރު އިސްތިއުފާ\nއޮކްޓޯބަރ 26, 2020 09:05\nސޯލިހު ހުވާކުރާ ދުވަހު ފަހުދުވަހު ރިލުވާނައް ވީގޮތެއް ހާމަ ކުރާނެ. އަދި ހުވާ ނުކުރަނީ އާއިލާ އިން އަތްޖަހާލަ ޖަހާލާ ތިބޭ....


L.Atoll ga dhevana ah tharahgee kuri Rahaa Resort huluvaifi - vNews.mv\nލ.އަތޮޅުގަ ދެވަނައަށް ތަރައްޤީކުރި ރަހާ ރިސޯޓު ހުޅުވައިފި\nމަރްޔަމް ލީން 06 November 2019, 14:46\nލ.އަތޮޅުގައި ދެވަނައަށް ތަރައްޤީކުރި ރަހާ ރިސޯޓު މިމަހުގެ އެއްވަނަ ދުވަހު ހުޅުވައިފި އެވެ.\nރައްޔިތުންގެ މަޖިލީހުގެ ކުރީގެ ނައިބު ރައީސް މޫސާ މަނިކު (ރީކޯ މޫސަ) ގެ ކުންފުންޏަކުން ލ. އަތޮޅުގައި ތަރައްގީކޮށްފައިވާ ރަހާ ރިސޯޓަކީ ހަތަރު ތަރީގެ ރިސޯޓެކެވެ.\nމި ރިސޯޓުގައި ދެ ވައްތަރެއްގެ ކޮޓަރި ހުންނައިރު، މޫދު ފެންނަ ގޮތަށް ގޮނޑުދޮށުގައި ހަދާފައިވާ ޑީލަކްސް އޯޝަން ވިއު ވިލާސް އާއި ރަށުގައި އޮންނަ ކުޅި ފެންނަ ގޮތަށް ހަދާފައިވާ ޑިލަކްސް ލޭކް ވިއު ވިލާސް ހިމެނެއެވެ.\nދިވެހިވަންތަ ގޮތަކަށް ފަރުމާކޮށްފައިވާ މިރިސޯޓުގައި ޗުއްޓީ ހޭދަކުރާ ފަރާތްތަކަށް ދިވެހި ސަގާފަތާއި އާދަކާދަތައް އަންގައިދިނުމަށް ހާއްސަ އަހައްމިއްޔަތު ކަމެއް ދީފައިވެއެވެ.\nރަހާ ރިސޯޓުގައި ހެނދުނު ސައި، މެންދުރުގެ ކެއުން އަދި ރޭގަނޑުގެ ކެއުން ލިބޭ ބުފޭ ސްޓައިލްގެ ރެސްޓޯރަންޓެއްގެ އިތުރުން ރިސޯޓުގެ ބީޗްގައި ބާއެއް ހުރެ އެވެ. އަދި ސްޕާ އަކާއި މޫދު ކުޅިވަރު އަދި ޑައިވް ސެންޓަރެއް ވެސް މި ރަށުގައި ހުރެ އެވެ.\nލ. އަތޮޅުގެ ދެ ރަށެއް އެއްކޮށްލައިގެން ތަރައްގީކުރި މިރިސޯޓަށް ކައްދޫ އެއާޕޯޓުން ފުރައިގެން ދެވޭނީ 20 ވަރަކަށް މިނެޓް ތެރޭގަ އެވެ.\nލ. އަތޮޅުގައި ދެން އޮންނަނީ ދުނިޔޭގެ މަޝްހޫރު ހޮޓާ ކުންފުނި އިންޓަކޮންޓިނެންޓަލް ހޮޓެލް ގްރޫޕް (އައިއެޗްޖީ) އިން ދާދި ފަހުން ގަނެފައިވާ މަތީ ފެންވަރުގެ ހޮޓާ ބްރޭންޑެއް ކަމަށްވާ "ސިކްސް ސެންސަސް ހޮޓެލްސް އެންޑް ރިސޯޓްސް" އިން ހިންގާ "ސިކްސް ސެންސަސް ލާމު" ރިސޯޓެވެ.


Kureege Naibu Raees Jihad quarantine koffi | Mihaaru\nކުރީގެ ނައިބު ރައީސް ޖިހާދު-- ފައިލް ފޮޓޯ: ރައީސް އޮފީސް\nކުރީގެ ނައިބު ރައީސް ޖިހާދު ވެސް ކަރަންޓީންކޮށްފި\n22 މާޗް 2020 - 14:34 15 comments\nކުރީގެ ނައިބު ރައީސް އަބްދުﷲ ޖިހާދު، ކުޑަ ބަނޑޮހުގައި އިއްޔެ ކަރަންޓީން ކޮށްފި އެވެ.\nއެނގިފައިވާ ގޮތުގައި، އެ މަނިކުފާނު 14 ދުވަހަށް ކަރަންޓީން ކުރެއްވީ ބެންކޮކުން ރާއްޖެ ވަޑައިގަތުމާ އެކުގަ އެވެ. ޖިހާދުގެ އިތުރުން ބެންކޮކުން ރާއްޖެ އައި 15 ވަރަކަށް މީހުން ކަރަންޓީން ކުރިކަމަށް ވެ އެވެ.\nރާއްޖެ އިން ކޮރޯނާވައިރަސް ފެނި، އެ ވައިރަސް އިތުރަށް ފެތުރުނަ ނުދިނުމަށްޓަކައި ސަރުކާރުން ނިންމާފައި ވަނީ ޓޫރިސްޓު ވިސާގައި އަންނަ މީހުން ފިޔަވައި އެހެން އެންމެން ކަރަންޓީން ކުރާށެވެ. އެގޮތުން، މިހާތަނަށް 249 މީހުން ކަރަންޓީން ކޮށްފައިވާ ކަމަށް ހެލްތު ޕްރޮޓެކްޝަން އެޖެންސީ (އެޗްޕީއޭ) އިން ބުނެ އެވެ.\nކަރަންޓީން ފެސިލިޓީގެ ގޮތުގައި މިހާރު އަންނަނީ ނުވަ ރިސޯޓަކާއި ހުޅުލެ އައިލެންޑު ހޮޓެލް (އެޗްއައިއެޗް) ބޭނުންކުރަމުންނެވެ. އެ ތަންތަނުން 2،288 އެނދު ލިބިފައިވާ ކަމަށް ޓޫރިޒަމް މިނިސްޓަރު އަލީ ވަހީދު ވިދާޅުވި އެވެ.\nދުނިޔޭގައި ފެތުރެމުންދާ ބަލިމަޑުކަމެއްގެ ގޮތުގައި ކަނޑައަޅާފައިވާ ކޮވިޑް-19 އަށް ރާއްޖެއިން 13 މީހަކު ޕޮޒިޓިވްވެފައި ވެ އެވެ. އޭގެ ތެރެއިން ތިން މީހަކު ރަނގަޅުވެފައިވެ އެވެ. އެ އެންމެންނަކީ ވެސް ބިދޭސީން/ޓޫރިސްޓުންނެވެ.\nއިތުރު ލިޔުންތައް ކުރީގެ ނައިބު ރައީސް އަބްދުﷲ ޖިހާދު ހެލްތު ޕްރޮޓެކްޝަން އެޖެންސީ ކުޑަ ބަނޑޮސް\nމި ތިބީ ފެންވަރު މަތީ ކަރަންޓީންގައި ހިތްހަމަޖެހިގެން\nކަރަންޓީން ފެސިލިޓީގެ ގޮތުގައި އިތުރު ހަތަރު ރިސޯޓެއް


Column: Shaheedhunge Zikuraa - vNews.mv\nކޮލަމް: ޝަހީދުންގެ ޒިކުރާ\nވީނިއުސް 14 March 2021, 17:19\nތިރީގައި މިވަނީ ޢަބްދުﷲ ސަޢީދު ލިއުއްވާފައިވާ މަޒްމޫނެކެވެ.\nޝަހީދުންނަކީ ﷲ ގެ މަގުގައި ހަނގުރާމަކޮށް މަރުވެފައިވާ މީހުންނެވެ. ދިވެހި ބަސް ފޮތުގައި ޝަހީދުން މާނަކޮށްފައި ވަނީ ދީން ނުވަތަ ވަޒަނުގެ ޙައްޤުގައި ހަނގުރާމަކޮށް މަރުވާ މީހުންގެ ގޮތުގައެވެ. ކީރިތި ޤުރުއާނުގެ އާލްޢިމްރާނު ސޫރަތުގެ 169ވަނަ އާޔަތުގެ މާނައިގައި ވެއެވެ. "ﷲ ގެ މަގުގައި ހަނގުރާމަކޮށް ޝަހީދުވި މީހުންނަކީ، މަރުވެފައިވާ ބަޔެކޭ ހީނުކުރާށެވެ. އަދި، ކިއެއްތަ! އެބައިމީހުންނީ އެބައިމީހުންގެ ވެރިރަސްކަލާނގެ ޙަޟްރަތުގައި ރިޒުޤު ލިބޭ ޙާލު، ދިރިތިބި ބަޔެކެވެ."\nދިވެހިރާއްޖޭގައި ޝަހީދުންގެ ދުވަހުގެ ގޮތުގައި ފާހަގަކުރަނީ ޝަޢުބާން މަހުގެ 1ވަނަ ދުވަހެވެ. އެ ދުވަސް ނިސްބަތްވަނީ ޕޯޗްގީޒުންނާ ދެކޮޅަށް ދީނާއި ވަޠަނުގެ ދިފާޢުގައި ޖިހާދުކުރައްވައި ހިޖުރައިން 965ވަނަ އަހަރުގެ ޝަޢުބާންމަހުގެ 1ވަނަ ދުވަހު ޝަހީދުވެވަޑައިގެންނެވި އައްސުލްޠާން ޢަލީ (6ވަނަ) ނުވަތަ ޢަލީ ރަސްގެފާނަށެވެ. ބޭރުގެ ދުޝްމަނުންނާ ދެކޮޅަށް ޖިހާދު ކުރައްވަނިކޮށް ޝަހީދުވެވަޑައިގެންފައިވާ ދިވެހި ޝަހީދުންގެ ލިސްޓުގައި ޢަލީ ރަސްގެފާނުގެ އިތުރުން ދެން ފެވިފައިވާ ނަންފުޅުތަކަކީ ހިޖުރައިން 980 ވަނަ އަހަރު ޝަހީދުވެވަޑައިގެންނެވި އުތީމު ޢަލީ ތަކުރުފާނާއި، ޢަލިރަސްގެފާނުގެ ހުވަފަތް އަނބިކަމަނާ ކަނބާ ޢައިޝާ ރަނިކިލެގެފާނާއި، ހިޖުރައިން 1017 ވަނަ އަހަރު ޝަހީދުވެވަޑައިގެންނެވި އައްސުލްޠާން އިބްރާހީމް ކަލާފާނާއި، ނޮވެންބަރު ތިނެއްގެ ޝަހީދުންނެވެ. ނޮވެންބަރު ތިނެއްގައި 19 ދިވެހިން ޝަހީދުވީއިރު، އޭގެތެރެއިން 8 ބޭފުޅުންނަކީ ދިވެހި ސިފައިންނެވެ.\nޢަލީ ރަސްގެފާނު ރަސްކަން ކުރައްވާތާ2މަހާ 15 ދުވަސްވީތަނާ އިންޑިއާގެ ގޯވާގައި ތިބި 'ޕޯޗުގީޒުންގެ ލަޝްކަރު ދިވެހިރާއްޖެއަށް އައެވެ. އެ ލަޝްކަރުގެ ވެރިޔަކަށް ހުރީ އަނދިރިއަނދިރިންނެވެ. ބައެއް ލިޔުން ތަކުގައި އެ ލަޝްކަރުގެ ވެރިޔަކީ ކެޕްޓަން މެނުއަލް ޑަސިލްވޭރާ ޑިއަރައުރޯ ކަމަށް ލިޔެފައި ވެއެވެ. މިއީ އައްސުލްޠާން ޙަސަން (9ވަނަ) ރަސްކަން ދޫކޮށްލައްވައި ޕޯޗްގީޒުންގެ ކައިރިއަށް ވަޑައިގަންނަވައި ކްރިސްޓިއަން ދީނަށް އެނބުވަޑައިގެންނެވުމުން ދިވެހި ރަސްކަން އަބުރާ ހޯއްދަވައި ދިނުމުގެ ނަމުގައި ޕޯޗްގީޒުން ރާއްޖެ ހިފަށް އައި ތިންވަނަ ފަހަރެވެ. އަދި އެންމެ ބޮޑު ލަޝްކަރައިގެން އައި ފަހަރު ވެސް މެއެވެ.\nދުވަސްވަރަކީ މާލެ ތެރޭގައި ފިތުނަ ވަރަށް ބޮޑަށް އޮތް ދުވަސްވަރެކެވެ. ދިވެހި ލަޝްކަރުގެ ތެރޭގައި ވެސް ޚިޔާލު ތަފާތުވުންތަކާއި ބައިބައިވުން ބޮޑު ދުވަސްވަރެކެވެ. ދުޝްމަނުންނަށް އަމާން ދެއްވުމަށް ލަޝްކަރުގެ ބަޔަކު ރަދުންގެ އަރިހުގައި ދަންނަވަމުން ދިޔައިރު ޢަލީ ރަސްގެފާނު ހުންނެވީ އެކަން ގަބޫލުފުޅު ކުރައްވާގޮތަކަށް ނޫނެވެ. އެންމެފަހުން ބަޔަކު އެ ރަދުންނަށް އޮޅުވާލައިގެން އަމާން ނެގުމާއެކު ދުޝްމަނުން މާލެއަށް ފޭބިއެވެ. ކަމުގެ ހަގީގަތް އެނގިވަޑައިގަތުމުން ޢަލީ ރަސްގެފާނު ނިންމެވީ ހަނގުރާމައަށް ލަޝްކަރީންނާއިގެން ނިކުމެވަޑައިގެންނެވުމަށެވެ. ހަގުރާމައަށް ނިކުމެވަޑައިގެންނެވި ދިވެހި ލަޝްކަރުގެ ވެރިޔަކަށް ހުންނެވީ ސީދާ ޢަލީ ރަސްގެފާނެވެ. ލަޝްކަރުގެ އެންމެ ކުރީގައި ހުންނަވައިގެން ގަނޑުވަރުން ހިންގަވައިފައި ޢީދު މިސްކިތާ ހަމައަށް ވަޑައިގެންނެވިއިރު ފަހަތްޕުޅުގައި ތިއްބެވީ ބޮޑުވަޒީރާއި ޚާދިމެކެވެ. ލަޝްކަރުގައި ތިއްބެވި އެހެން ބޭފުޅުން ދީނާއި ޤައުމަށް ޣައްދާރުވެ ފިލާ ރައްކާވީއެވެ. އެހެން ނަމަވެސް ޢަލީ ރަސްގެފާނު ނިންމެވީ އަރިހުގައި ތިއްބެވި ބަޔަކާއެކު ދުޝްމަނުންނާ ދެކޮޅަށް ދީނާއި ޤައުމުގެ ދިފާޢުގައި ޖިހާދު ކުރެއްވުމަށެވެ. ދުޝްމަނުންނާ ހަނގުރާމަ ކުރައްވަމުން ގެންދަވަނިކޮށް ވިލިނގިލީ ރައިވެރިބޭ ރަދުންނަށް ކުރުނބާފޮދެއް އެރުވިއެވެ. އެ ޖިހާދުގައި ޢަލީ ރަސްގެފާނާއި އަރިހުގައި ތިއްބެވި ދެ ކަލުންނާއި ވިލިނގިލީ ރައިވެރިބޭ ވެސް ޝަހީދުވީއެވެ. ޢަލީ ރަސްގެފާނު ޒިޔާރަތް ހުންނަނީ އެ ރަދުން ޝަހީދުވެވަޑައިގެން ތަނުގައެވެ.\nއުތީމު ޢަލީ ތަކުރުފާނަކީ ޕޯޗްގީޒުންގެ އަތްދަށުން ރާއްޖެއަށް މިނިވަންކަން ހޯއްދަވައިދެއްވި އައްސުލްޠާނުލްޣާޒީ މުޙައްމަދު ތަކުރުފާނުލް އަޢުޒަމް ސިރީ ސަވާދީއްތަ މަހާރަދުން (ބޮޑުތަކުރުފާނު) އާ އެއްބައްޕާ ބޭބޭފުޅެވެ. އެއީ ވިސްނުންތޫނު ދުރުވިސްނިވަޑައިގަންނަވާ ބޭފުޅެކެވެ. ބޮޑުތަކުރުފާނު ޕޯޗްގީޒުންނާ ދެކޮޅަށް ޖިހާދު ކުރެއްވި ކަޅުއޮށްފުންމި އަކީ ޢަލީ ތަކުރުފާނުގެ ޚިޔާލުފުޅަށް ބެންނެވި އޮޑިއެކެވެ. ޕޯޗްގީޒުންގެ އަނިޔާވެރި އަޅުވެތިކަމާ ދެކޮޅަށް އުތީމު ތިންބެއިން ޤައުމީ ޖިހާދަށް ނިޔަތްގަންނަވައި ނިކުންނެވި ރޭ އުތީމު ކަނދުވަލު މިސްކިތްދޮށުގައި ބޮޑު ތަކުރުފާނުގެ އަތްޕުޅު މައްޗަށް ބައިޢަތު ހިއްޕަވައި ޢަލީ ތަކުރުފާނު ދުޢާފުޅެއް ކުރެއްވިއެވެ. އެ ދުޢާފުޅުގައި އެ ޖިހާދުން ނަޞްރާއި ފަތަޙަ ދެއްވުމަށާއި ޝަހީދެއްގެ މަތިވެރި ދަރަޖަ ޢަލީ ތަކުރުފާނަށް ދެއްވުމަށް އެދިވަޑައިގެންނެވިއެވެ. ޢަލީ ތަކުރުފާނު ޝަހީދުވެވަޑައިގަތީ އަނބިކަމަނާއާއި ބޭފުޅުންގެ ޙާލު އަޙުވާލު ބެއްލެވުމަށް ހއ. ތަކަންދޫއަށް ފައިބާވަޑައިގެންނެވި ރެއެއްގައި ދުޝްމަނުންގެ އަތްދަށު ވެގެންނެވެ. ޢަލީ ރަސްގެފާނުގެ ހަށިކޮޅު ވަޅުލާފައިވަނީ ހއ. ތަކަންދޫގައި ހުންނަ އެ ތަކުރުފާނުގެ ޒިޔާރަތުގައެވެ. އިސްތަށިފުޅު ވަޅުލާފައިވަނީ މާލެ އަތޮޅު ފުނަދޫގައެވެ. ހަށިކޮޅާ އިސްތަށިފުޅު ވަކިކޮށްލީ އަނދިރިއަނދިރިންގެ ދަރުބާރަށް އިސްތަށިފުޅު މާލެ ގެނައުމަށެވެ. އިސްތަށިފުޅު މާލެ ގެނެސް އަނދިއަނދިރިންގެ ކިއްލާފައި ލޮންސިއަކަށް ޖަހާފައި ހުއްޓައި ސިއްރިޔާތުގައި ދިވެހީންގެ ބަޔަކު އެ އިސްތަށިފުޅު ނަގައިގެން ގެންގޮސް ފުނަދޫގައި ވަޅުލީއެވެ. ޢަލީ ތަކުރުފާނުގެ އިސްތަށިފުޅުގެ މަހާނަ ފުނަދޫގައި އެބަހުއްޓެވެ.\nދިވެހި ތާރީޚުގައި ބޭރުގެ ދުޝްމަނުންގެ އަތުން ޝަހީދުކޮށްލި ދިވެހި ދަރިންގެ ލިސްޓުގައި ވާ ހަމައެކަނި އަންހެން ބޭފުޅަކީ އައްސުލްޠާން ޢަލީ (ހަވަނަ) ޝަހީދުވެވަޑައިގެންނެވިއިރު އިންނެވި އަނބިކަމަނާ ކަނބާ ޢައިޝާ ރަނިކިލެގެފާނެވެ. އެއީ ބޮޑުތަކުރުފާނުގެ އަނބިކަނބަލުން އަދި ޢަލީ ރަސްގެފާނުގެ ދަރިކަނބަލުން ސިއްތިމާވާ ރަނިކިލެގެފާނުގެ މަންމާފުޅެވެ. އެއީ އައްސުލްޠާން ކަޅުމުޙައްމަދު ރަސްގެފާނުގެ ދަރިކަނބަލުންނެވެ. ކަނބާ ޢައިޝާ ރަނިކިލެގެފާނު ޝަހީދުވެވަޑައިގަތީ ހއ. ބާރަށުގައެވެ. ކަނބާ ޢައިޝާ ޝަހީދުވީ ބޮޑު ތަކުރުފާނު ޕޯޗްގީޒުންނާ ދެކޮޅަށް ޖިހާދު ފަށްޓަވައި ޢާއިލާގެ ބޭފުޅުން މަލިކަށް ބަދަލުކުރެއްވުމަށް ހިންގެވި އޮޕަރޭޝަންގައި ބާރަށުގައި އިންނެވި ސިއްތިމާވާ ރަނިކިލެގެފާނު ބާރަށުން ގެންދެވި ރޭގައެވެ. އެރޭ ސިއްތިމާވާ ރަނިކިލެގެފާނު ސަލާމަތްތެރިކަމާއެކު ހަވާލުކުރެއްވީ ކަނބާ ޢައިޝާއެވެ. އެކަން ސިއްތިމާވާ ރަނިކިލެގެފާނުގެ ކައިވެނިފުޅަށް ނުހަނު ބޮޑަށް ފެންބޮވައިގެންފައިވާ އަދި ޕޯޗްގީޒުންނާގުޅި ޤައުމަށް ޚިޔާނާތްތެރިވެގެން އުޅުނު ތުއްފާށަނާ ތަކުރަށް އެނގުނެވެ. އެ ހިނދު ކަނބާ ޢައިޝާއަށް ހަމަލާދީ ޝަހީދުކޮށްލަން މަސައްކަތް ކުރިއެވެ. އެހެންނަމަވެސް އެ އެތިފަހަރުން ސަލާމަތްވެވަޑައިގެން ތިމަން ކަމަނާ ޝަހީދުކުރާނީ ތިޔަފަދަ ފިނޑި މުނާފިގު ސޮހޮލެއް ނޫނޭ ވިދާޅުވެ އެ ކަމަނާ ދެއްވި ހަމަލާއަކުން އެ ތުއްފާށަނާ ގަތުލުކުރެއްވިއެވެ. ކަނބާ ޢައިޝާ ޝަހީދުކޮށްލީ ޕޯޗްގީޒުންގެ އޮފިސަރަކު ތިން ކަނޑީގެ ޙަމަލާއެއްގައި އިސްތަށިފުޅާއި ހަށިކޮޅު ވަކިވުމުންނެވެ. ކަނބާ ޢައިޝާ ރަނިކިލެގެފާނުގެ މަހާނަފުޅު ހުންނަނީ ހއ. ބާރަށުގައެވެ.\nއައްސުލްޠާން އިބްރާހީމް (އެއްވަނަ) ކަލާފާނަކީ އައްސުލްޠާނުލްޣާޒީ މުޙައްމަދު ތަކުރުފާނުލް އަޢުޒަމް، އުތީމު މަހާރަދުންގެ ދަރިކަލުންނެވެ. އެއީ އުތީމު މަހާރަދުންނަށް ފަހު ދިވެހި ރަސްކަން ކުރެއްވި ކީރިތި މަހާރަދުންނެވެ. އެ ރަދުންގެ ރަސްކަމުގައި މަލާބާރުގެ ފޭރޭ ގުރާބުތަކެއް ހަނގުރާމަ މަތީ އުޅަނދުފަހަރުގައި ރާއްޖެއަށް އަންނަކަމުގެ ޚަބަރު ލިބިވަޑައިގަތެވެ. އެ ޚަބަރު ލިބިވަޑައިގަތުމުން އަމީރުންނާއި ވަޒީރުންނާއި މުޙައްމަދު ފަނޑިޔާރު މަނިކުފާނު ގެންނަވައި ކަންތައްތައް ކުރައްވަންވީ ގޮތުގެ ލަފާފުޅަކަށް އެއްސެވިއެވެ. ފަނޑިޔާރުމަނިކުފާނުގެ ލަފާފުޅަކަށްވީ އެވަރުގެ ބާރުގަދަ ލަޝްކަރަކާ ކުރިމަތިލުމުގެ ޤާބިލުކަން ނެތުމާއެކު މާލެ ދޫކުރައްވައި ރަދުން ފިއްލަވައގެން ވަޑައިގެންނެވުމެވެ. ދުޝްމަނުންގެ ގުރާބުތަކުން ކަލާފާނު ރަދުން ދަތުރުކުރެއްވި ގުރާބާ ކުރިމަތިލީ ކަނޑުމަތީގައެވެ. އެ ވަގުތު ގުރާބުގައި ތިބި ރަދުންގެ ލަޝްކަރުގެ މީހުން ރަސްގެފާނާއި ގުރާބު ދޫކޮށް ކަނޑަށް ފުންމާލައިގެން ކައިރީގައި ހުރި ފަޅު ރަށްރަށަށް އަރާ ސަލާމަތްވީއެވެ. ދުޝްމަނުންނާ ބައްދަލުވި ހިނދު ރަދުން ނިންމެވީ އަމާން ނުދެއްވައި ދީނާއި ޤައުމުގެ ދިފާޢުގައި ޖިހާދު ކުރެއްވުމަށެވެ. އޭރު އަރިހުގައި ހުންނެވީ ޖަމާލުކަލޯ ކިޔާ އެންމެ ޚާދިމެކެވެ. އެ ދެކަލުން ދުޝްމަނުންނާ ދެކޮޅަށް ވަރަށް ވަރުގަދައަށް ޖިހާދު ކުރައްވައި އެންމެ ފަހުން ޝަހީދުވެވަޑައިގެންނެވީއެވެ. އެ ބޭފުޅުންގެ ހަށިކޮޅު އޮތް ގުރާބު ލައްވީ އދ. ހަންޏާމީދޫއަށެވެ. އެ ރަށުގެ މީހުން އެ ދެކަލުންގެ ހަށިކޮޅު ގުރާބުން ނަގައިގެން އެ ރަށުގައި ފަސްދާނުލައި ޒިޔާރަތް އެރުވީއެވެ. ކަލާފާނުގެ ޒިޔާރަތް ހުންނަނީ އެ ރަށުގައެވެ.\nނޮވެންބަރު ތިނެއްގެ ޢުދުވާނީ ޙަމަލާއަކީ ފަހުގެ ތާރީޚުގައި ދީނާއި ޤައުމަށް ޓަކައި ޖިހާދުކޮށް ޝަހީދުވި ހިތްވަރުގަދަ ކެރޭ ޝަހީދުންތަކެއް ފެނިގެން ދިޔަ ހަމަލާއެކެވެ. އެ ހަމަލާގައި ދިވެހިންގެ ތެރެއިން 19 ބޭފުޅުން ޝަހީދުވިއެވެ. އޭގެތެރެއިން 8 ބޭފުޅުންނަކީ ދިވެހި ސިފައިންނެވެ. ސިފައިންގެ ތެރެއިން ޝަހީދުވި ބައެއް ބޭފުޅުންނަކީ ދުޝްމަނުންނާ ދެކޮޅަށް ޖިހާދުކުރައްވައި އެ ހަމަލާގެ ތެރޭގައި ޝަހީދުވެވަޑައިގެންނެވި ހިތްވަރުފުޅު ގަދަ ޤައުމީ ބަޠަލުންނެވެ. އޭގެތެރޭގައި ސިފައިންގެ މައިދޮރޯށީގައި ފޯރިއަށް ހުންނެވި ޝަހީދު ކޯޕްރަލް ޙުސައިން އާދަމުގެ ހިތްވަރުފުޅު ގަދަކަމާއި ހުޝިޔާރުކަން ފާހަގަ ކުރެވެއެވެ. ޝަހީދު ކޯޕްރަލް ޙުސައިން އާދަމް ޝަހީދުވެވަޑައިގަތީ އަމިއްލަ ފުރާނަ ސަލާމަތްކުރައްވާނެ ފުރުސަތު ލިބިވަޑައިގެންފައި އޮއްވައިމެ، ޑިއުޓީގައި ހުންނެވި މަގާމު ދޫނުކުރައްވައި ދުޝްމަނުންނާ ދެކޮޅަށް ހަމަލާ ދެއްވަމުން ގެންދަވަނިކޮށް ދުޝްމަނުން ދިން ބަޑީގެ ހަމަލާތަކުންނެވެ. ޝަހީދު ކޯޕްރަލް ޙުސައިން އާދަމްގެ ހިތްވަރުފުޅުގެ ސަބަބުން ސިފައިންގެ އެތެރޭގައި ތިބި ސިފައިންނަށް ދިވެހި އަސްކަރިއްޔާގެ މައިމަރުކަޒު ދިފާޢުކުރަން ހަތިޔާރު ހިފައިގެން ދިފާޢީ މަގާމުތަކަށް ނުކުރާނެ ފުރުސަތު ހޯއްދަވައި ދެއްވިއެވެ. އަދި ސިފައިންގެ މައި ދޮރޯށީން އެތެރެއަށް ވަދެގަތުމަށް އައި ދުޝްމަނުންގެ ފައުޖު ހުއްޓުވައި ސިފައިންގެ މައި މަރުކަޒު ދިފާޢުކޮށް ދެއްވިއެވެ.\nނޮވެންބަރު ތިނެއްގެ ޢުދުވާނީ ހަމަލާގައި ކޯޕްރަލް ޙުސައިން އާދަމުގެ އިތުރުން ދުޝްމަނުން ސިފައިންގެއަށް ހަމަލާ ދެމުން ދަނިކޮށް ސިފައިންގެއިން ބޭރަށް ނިކުމެވަޑައިގެންނެވިތަނުން ދުޝްމަނުން ދިން ވަރުގަދަ ހަމަލާއިން ޝަހީދުވެވަޑައިގެންނެވި ތިން ބޭފުޅުންގެ ނަންފުޅު ވެސް ފާހަގަކޮށްލަން ޖެހެއެވެ. އެ ބޭފުޅުންނަކީ ޝަހީދު ކޯޕްރަލް މުޙައްމަދު އިބްރާހީމާއި ޝަހީދު ކޯޕްރަލް އާދަމް ނަޞީރާއި ޝަހީދު ކޯޕްރަލް މުޙައްމަދު ޙަސަނެވެ. މީގެއިތުރުން ޝަހީދު ލެފްޓިނަންޓް ކުޑަނެވި ތުއްތުމަނިކު ސިފައިންގެ ވެރިޔާގެ ނާއިބު ސަލާމަތްކުރެއްވުމަށް މއ. ކިނބިގަސްދޮށުގެއަށް ވަދެވަޑައިގަތުމށް ކުރެއްވި ޖެހިލުންކުޑަ މަސައްކަތުގައި ޝަހީދުވެވަޑައިގެންނެވިގޮތް ވެސް ދީނާއި ޤައުމަށްޓަކައި ޝަހީދުވެވަޑައި ގެންނެވި އެހެން ބޭފުޅުންނެކޭ އެއްގޮތަށް ފާހަގަކޮށްލަން ޖެހެއެވެ. މިއިން ކޮންމެ ޝަހީދަކީ ވެސް އެ ބޭފުޅުންގެ ޠާހިރު ލޭފޮދު މާތް ވެގެންވާ އިސްލާމްދީނާއި ދިވެހި ވަޠަނަށް ޓަކައި ހިބަކޮށްދެއްވި ހިތްވަރުގަދަ މުޖާހިދުންނެވެ. އަންނަން އޮތް ޖީލުތަކަށް ޓަކައި އެ ބޭފުޅުންގެ ދައުރުގައި އަދާކުރައްވަން ޖެހިވަޑައިގެންނެވި ޤައުމީ ވާޖިބަށް ފަސްޖެހިވަޑައި ނުގަންނަވައި ނަމޫނާ މިސާލުން މަގުދެއްކެވި ލީޑަރުންނެވެ. އެ ބޭފުޅުންގެ ޒިކުރާ މި ލޮބުވެތި ޤައުމު ދުނިޔޭގައި އޮތްހާ ދުވަހަކު އާކުރާނެއެވެ.\nޝަހީދުންނާބެހޭ ވަރަށް މަޝްހޫރު ހަދީސްފުޅެއް ޢަބްދުﷲ ބިން ޢައްބާސް ރަޟިއަﷲ ޢަންހުގެ އަރިހުން ރިވާވެގެންވެއެވެ. "ސަލާމާއި ޞަލަވާތްލެއްވި އިތުރު އެކަލޭގެފާނު ހަދީސް ކުރެއްވިއެވެ. އުޙުދު ހަނގުރާމައިގެ ދުވަހު ތިޔަބައި މީހުންގެ އަޚުންތައް ޝަހީދުވުމުން މާތްﷲ އެ މީހުންގެ ރޫޙުތައް ފެހިކުލައިގެ ދޫނިތަކެއްގައި ލެއްވިއެވެ. އެ ރޫޙުތައް ސުވަރުގޭގެ ކޯރުތަކަށް ވާރިދުވެ، ސުވަރުގޭގެ މޭވާއިން ކައި އުޅެއެވެ. އަދި ޢަރުޝީގެ ހިޔަލުގައި އެލުވިފައިވާ ރަން ބައްތިތައް ކައިރިއަށް އައިސް މަޑުކޮށްއުޅެއެވެ. ދެން އެ މީހުންނަށް ރަނގަޅު ކެއުމާއި ބުއިން އަދި އަރާމު ލިބެނިވި ތަން ލިބުމުން އެ މީހުން ބުނަންފެށިއެވެ. ތިމަންމެން ސުވަރުގޭގައި ދިރިތިބި ވާހަކައާއި ތިމަންމެނަށް ރިޒުޤު ލިބޭ ވާހަކަ ދުނިޔޭގައި ތިބި މީހުންނަށް އަންގަވައި ދެއްވާނީ ކާކުތޯއެވެ؟ އެއީ އެ ޚަބަރު އެބައިމީހުންނަށް ލިބުމުން ޖިހާދުކުރަން ނުގޮސް ތިބުމުން އެއްކިބާވުމަށާއި ހަނގުރާމައިގެ މައިދާނުގައި ފުރަގަސްދީ ފިލަން ނުދިއުމަށް ޓަކައެވެ. އެހިނދު މާތްﷲ އެންގެވިއެވެ. ތިޔަބައިމީހުންގެ ފަރާތުން އެ ޚަބަރު އެބައިމީހުންނަށް ތިމަން ﷲ ފޯރުކޮށްދެއްވާ ހުށީމެވެ." ޝަހީދުންނަކީ ވަރަށް މަތިވެރި ދަރަޖައެއް ލިބިގެންވާ ބައެކެވެ. ﷲގެ މަގުގައި ޖިހާދުކޮށް ޝަހީދުވާ މީހުންގެ އިތުރުން ޝަހީދުންގެ ދަރަޖަ ލިބޭ އިތުރު އެހެން މަރުތަކެއް ކީރިތި ރަސޫލާ ވަނީ ބަޔާންކޮށްދެއްވާފައެވެ.\nކޮލަމް ދިވެހި ބަހުގެ އެކަޑަމީ\nވީނިއުސް Facebook Twitter


މާލޭ ކަޅުވަކަރު މިސްކިތް އަލުން ބެހެއްޓުމުގެ މަސައްކަތް\n1. މިނިސްޓްރީ އޮފް އާޓްސް، ކަލްޗަރ އެންޑް ހެރިޓޭޖްގެ އެދިލެއްވުމުގެ މަތިން ތިރީގައި ދެންނެވިފައިވާ މަސައްކަތް ކޮށްދޭނެ ފަރާތެއް ހޯދަން ބޭނުންވެއްޖެއެވެ. ވީމާ، މި މަސައްކަތަށް ބީލަން ހުށަހެޅުމުގެ ދަޢުވަތު މިކަމަށް ޝަރުޠުހަމަވާ ހުރިހާ ފަރާތްތަކަށް ހުޅުވާލަމެވެ.\nGC01 ގެ ގިންތި 1، 2، 3، 4، އަދި5އަކަށް ޝަރުޠުހަމަވުން\n3. ކޮންމެ ބީލަމެއްގައި ބައިވެރިވުމަށް -/500 (ފަސްސަތޭކަ) ދިވެހި ރުފިޔާގެ ނަން-ރިފަންޑަބަލް ރަޖިސްޓްރޭޝަން ފީއެއް ދައްކަވަންޖެހޭނެއެވެ. ފައިސާ ބަލައިގަންނާނީ 07 އެޕްރީލް 2019 އިން 05 މެއި 2019 އަށް، ބަންދު ނޫން ކޮންމެ ދުވަހެއްގެ 8.30 އިން 12:00 އަށް މި މިނިސްޓްރީއިންނެވެ.\n4. މި މަސައްކަތްތަކާއި ބެހޭ އެންމެހައި ލިޔެކިޔުންތައް 07 އެޕްރީލް 2019 އިން ފެށިގެން ސޮފްޓްކޮޕީ ފޯރމެޓުގައި މި މިނިސްޓްރީގެ ވެބްސައިޓްwww.finance.gov.mv އިން ޑައުންލޯޑް ކުރެވެން ހުންނާނެއެވެ. އަދި މިބީލަމާއި ގުޅިގެން ދޫކުރެވޭ އެންމެފަހުގެ މަޢުލޫމާތުތަށް ވެބްސައިޓް މެދުވެރިކޮށް ހޯދުމަކީ ބީލަމަށް ކުރިމަތިލާ ފަރާތުގެ ޒިންމާއެކެވެ.\n5. ބިޑް ސެކިއުރިޓީ ދިވެހި ރުފިޔާއިން ނުވަތަ އެ ޢަދަދާ އެއްވަރެއްގެ ޢަދަދެއް ޔޫ.އެސް.ޑޮލަރުން ހުށަހެޅިދާނެވެ. ބިޑް ސެކިޔުރިޓީގެ މުއްދަތަކީ ބިޑް ހުޅުވާ ތާރީޚުން ފެށިގެން 148 ދުވަހެވެ.\n6. 30 މާރިޗު 2019 އިން ފެށިގެން މި މިނިސްޓްރީއިން ކުރިއަށް ގެންދެވޭ ބީލަންތަކުގައި ބައިވެރި ވެވޭނީ މިނިސްޓްރީ އޮފް ނޭޝަނަލް ޕްލޭނިންގ އެންޑް އިންފްރާސްޓްރަކްޗަރގެ "ޢިމާރާތްކުރުމުގެ ޢަމަލީ މަސައްކަތްކުރާ ފަރާތްތަކުގެ ގަވާއިދު" ގައިވާ ގޮތުގެމަތީން ރަޖިސްޓަރީ ވެފައިވާ ފަރާތްތަކަށެވެ. އަދި، މި ބީލަމުގައި ބައިވެރިވެވޭނީ މި އިޢުލާނުގެ 1 ވަނަ ނަންބަރުގައި ބަޔާންކޮށްފައިވާ ޝަރުޠު ހަމަވާ ކޮންޓްރެކްޓަރުންނަށެވެ.\n7. މި ޕްރޮޖެކްޓާއި ބެހޭގޮތުން އެއްވެސް ސުވާލެއްވާނަމަ އީމެއިލް ކުރައްވާނީ 22 އެޕްރީލް 2019ވާ ހޯމަ ދުވަހުގެ 14:00 ގެ ކުރިން، ތިރީގައިވާ އީމެއިލް އެޑްރެހަށެވެ.\n8. ބީލަން ހުޅުވުން އޮންނާނީ 08 މެއި 2019 ވާ ބުދަ ދުވަހުގެ 11:00 ގައި މިމިނިސްޓްރީގެ ނެޝަނަލް ޓެންޑަރގެ ޖަލްސާކުރާ މާލަމުގައެވެ. ގަޑިޖެހުމަށްފަހު ހުށަހަޅާ އެޕްލިކޭޝަންތައް ބަލައިނުގަނެ އަނބުރާ ރައްދު ކުރެވޭނެއެވެ. ބީލަންތައް ހުންނަންވާނީ ސިޓީއުރައެއްގައި ބަންދުކުރެވިފައެވެ. ބޭރުގައި ބީލަމަށް ދެވިފައިވާ ނަން، ހުޅުވަން ކަނޑައެޅިފައިވާ ތާރީޚާއި ވަޤުތު އަދި ބީލަން ހުށަހަޅާ ފަރާތުގެ ނަން ލިޔެވިފައި އޮންނަންވާނެއެވެ.\n10. މިޕްރޮޖެކްޓްތަކާއި ގުޅޭ އެންމެހާ މަޢުލޫމާތު މި މިނިސްޓްރީގެ ވެބްސައިޓް www.finance.gov.mv އިން ޑައުންލޯޑްކުރެވެން ހުންނާނެއެވެ.


City Ah Thashi Dhee, Eyrun Chuttee Heydha Kohlan Raajje Dhaanan: Guardiola – adduLIVE\nސިޓީ އަށް ތަށިދީ، އޭރުން ޗުއްޓީ ހޭދަކޮށްލަން ރާއްޖެ ދާނަން\nJan 01, 2022, 22:25 ހަސަން ރަޝީދު\nމެންޗެސްޓަރ ސިޓީ އަށް މިހާރުވެސް ތަށި ދީފިނަމަ ޗުއްޓީ ހޭދަކޮށްލަން ރާއްޖެ ދާނެ ކަމަށް އެ ޓީމުގެ ކޯޗު ޕެޕް ގާޑިޔޯލާ ބުނެފި އެވެ.\nޕްރިމިއާ ލީގުގައި މިއަދު ހަވީރު އާސެނަލްގެ މައްޗަށް 2-1 އިން ސިޓީން ކުރި ހޯދިއިރު، އެ މޮޅާއެކު ސިޓީން މިހާރު ވަނީ ލީގުގެ އެއްވަނައިގައި 11 ޕޮއިންޓުގެ ލީޑެއް ނަގާފަ އެވެ. މިއަދު މެޗަކީ ލީގުގައި ސިޓީން ޖެހިޖެހިގެން ހޯދި 11 ވަނަ މޮޅެވެ.\nލީގު ޗެމްޕިއަންކަން މިހާރުވެސް ސިޓީ އަށް ލިބިފައިވާ ކަމަށް ބުނެ ބައެއް ފަރާތްތަކުން ދައްކަމުންދާ ވާހަކަތަކާ ގުޅިގެން ގާޑިޔޯލާ ބުނީ މިހާރުވެސް ސިޓީ އަށް ތަށި ދީފިނަމަ ޗުއްޓީއަކަށް ރާއްޖެ ދާނެ ކަމަށެވެ.\n"އަހަރެމެންނަށް ދީ ލީގު ތަށި. އޭރުން އަހަރެމެން ޗުއްޓީ ހޭދަކޮށްލަން ރާއްޖެ އަށް ދާނަން" ގާޑިޔޯލާ ބުންޏެވެ.\nލީގުގެ އެއްވަނައިގައި ސިޓީން ބޮޑު ލީޑެއް ނެގި ނަމަވެސް ގާޑިޔޯލާ މިއަދު ވެސް ވަނީ ލީގު ތަށީގެ ރޭސް ނިމެން އަދި ގާތްވެސް ނުވާ ކަމަށް ބުނެފަ އެވެ. ނަމަވެސް ކައިރިކައިރީގައި ގިނަ މެޗުތަކެއް ކުޅެންޖެހޭ ދުވަސްވަރެއްގައި ޖެހިޖެހިގެން 11 މެޗުން މޮޅުވުމަކީ ރަނގަޅު ކަމެއް ކަމަށް ގާޑިޔޯލާ ބުންޏެވެ.\nޕްރިމިއާ ލީގުގެ އެހެން ޓީމުތަކެކޭ އެއްފަދައިގެން ސިޓީގައި ވެސް ކޮވިޑް-19 ގެ ކޭސްތަކެއް އުޅެ އެވެ. އެގޮތުން ކޮވިޑްގެ ސަބަބުން މިއަދުގެ މެޗުގައި ސިޓީގެ ފިލް ފޮޑެން ކުޅެފައެއް ނުވެ އެވެ.\nލީގުގައި ސިޓީން ދެން ބައްދަލުކުރާނީ ދެވަނައިގައި އޮތް ޗެލްސީއާ އެވެ.


Hoarafuttah speeed ferry ge hidhumaiy, ummeedhee badhaleh | Mihaaru\nހޯރަފުށީގައި ސްޕީޑް ފެރީގެ ހިދުމަތް، އުންމީދީ ބަދަލެއް!\nހޯރަފުށީގައި ސްޕީޑް ފެރީގެ ހިދުމަތް ނައިބު ރައީސް ފައިސަލް ނަސީމް އިފްތިތާހުކޮށް ދެއްވުމަށް ފަހު، ދާއިރާގެ މެމްބަރު އަހުމަދު ސަލީމާ ސަލާމް ކުރައްވަނީ. --- ފޮޓޯ: ރައީސް އޮފީސް\n21 ޖޫން 2019 - 08:34\nމޯލްޑިވްސް ޓްރާންސްޕޯޓް އެންޑް ކޮންޓްރެކްޓިން ކޮމްޕެނީ (އެމްޓީސީސީ) އިން އަލަށް ސްޕީޑް ފެރީގެ ހިދުމަތް ދެނީ ހޯރަފުއްޓާ އެކު ހއ. އަތޮޅުގެ ތިން ރަށަކާއި ހދ. އަތޮޅުގެ ތިން ރަށަކާ ދެމެދު އެވެ. އެއީ ހއ. އިހަވަންދޫ އާއި ހއ. ދިއްދޫ އާއި ހދ. ހަނިމާދޫ އާއި ހދ. ނޮޅިވަރަންފަރާއި ހދ. ކުޅުދުއްފުއްޓަށެވެ.\nސްޕީޑް ފެރީގެ ހިދުމަތް އިފްތިތާހު ކުރަން ހޯރަފުށީގައި ބޭއްވި ރަސްމިއްޔާތުގައި ނައިބު ރައީސް ވިދާޅުވީ މި ވެރިކަމުގައި އެންމެ ބޮޑަށް ތަރައްގީ ގެންނާނީ ދަތުރުފަތުރުގެ ނިޒާމަށް ކަމަށެވެ. ރަށުގައި ބަންދުވެފައި ތިބުން ނިމުމަކަށް ގެނެސް، ބޭނުންވާ ތަންތަނަށް ފަސޭހަކަމާ އެކީގައި ދަތުރު ކުރެވޭނެ ގޮތް ފަހިވެފައި އޮތުމަކީ ވަރަށް މުހިންމު ކަމެއް ކަމަށް ވެސް އެމަނިކުފާނު ވިދާޅުވި އެވެ.\nހޯރަފުށީގައި އިއްޔެ ބޭއްވި ރަސްމިއްޔާތުގައި ނައިބު ރައީސް ވާހަކަފުޅު ދައްކަވަނީ. --- ފޮޓޯ: ރައީސް އޮފީސް\nނައިބު ރައީސް ވިދާޅުވި ގޮތުގައި ސަރުކާރުގެ އަމާޒަކީ ރައްޔިތުން އެންމެ ބޭނުންވާ ކަންކަމަށް އިސްކަން ދީ، އެއްވެސް ބަޔަކު ބާކީނުކޮށް މަސައްކަތްތައް ކުރުމެވެ. އެގޮތުން ދޮށީ އުމުރުގެ މީހުންނަށް ލިބެން ޖެހޭ ހައްގުތައް ކަށަވަރުކޮށް، ކުޑަކުދިންގެ މުސްތަގުބަލް އާރާސްތު ކުރުމަށް ކުރެވެން ހުރި ހުރިހާ ކަމެއް ކުރައްވާނެ ކަމުގެ ޔަގީންކަން ނައިބު ރައީސް ވަނީ ދެއްވައިފަ އެވެ.\nނައިބު ރައީސް ވިދާޅުވީ ރައީސް އިބްރާހިމް މުހައްމަދު ސޯލިހާއި އެމަނިކުފާނު އަތޮޅުތަކަށް ކުރައްވާ ދަތުރުފުޅުތަކަކީ ރައްޔިތުންގެ ކަންކަން ވީހާވެސް ގާތުން ބައްލަވައި ރައްޔިތުންނަށް އެންމެ ބޭނުންވާ ކަންކަން ބަލައި އެކަންކަމަށް ފޯރުކޮށްދެވެން އޮތް އެހީތެރިކަން ދެނެގަތުމަށް ކުރައްވާ ދަތުރުފުޅުތަކެއް ކަމަށެވެ.\nރައީސަށް ވަރަށް ބޮޑަށް ތައުރީފް ކުރައްވައި ނައިބު ރައީސް ވިދާޅުވި ގޮތުގައި އެމަނިކުފާނަކީ ރައްޔިތުންގެ އަޑު އައްސަވާނެ ބޭފުޅެކެވެ. އަދި ރާއްޖެ އަށް ތަރައްގީ ހޯދާނީ ރައްޔިތުން އެންމެ ބޭނުންވާ ގޮތަށް ކަމަށް ވެސް އެމަނިކުފާނު ވިދާޅުވި އެވެ. އަދި ކޮރަޕްޝަނަށް މަގުފަހިވާ ގޮތަށް އެއްވެސް ކަމެއް ނުކުރައްވާނެ ކަމުގެ ފުރިހަމަ ޔަގީންކަން ވެސް އެމަނިކުފާނު ވިދާޅުވި އެވެ.\nނައިބު ރައީސް ފައިސަލް ނަސީމް އިއްޔެ އިރުއޮއްސުނު އިރު، ހއ. ހޯރަފުއްޓަށް ވަޑައިގެން އެ ރަށުގެ ރައްޔިތުންނާ ސަލާމް ކުރައްވަނީ. --- ފޮޓޯ: ރައީސް އޮފީސް\nމި ރަސްމިއްޔާތުގައި ހޯރަފުށީ ދާއިރާގެ އެމްޑީޕީގެ މެމްބަރު އަހުމަދު ސަލީމް ވިދާޅުވީ ރައީސް އިބްރާހިމް މުހައްމަދު ސޯލިހް ވެރިކަމަށް ވަޑައިގެންނެވި ފަހުން ރާއްޖޭގެ ރަށެއްގައި އިފްތިތާހު ކުރި އެންމެ ބޮޑު އަދި މުހިންމު މަޝްރޫއަކީ ހޯރަފުށީގައި ގާއިމު ކުރި ސްޕީޑް ފެރީގެ ހިދުމަތް ކަމަށެވެ. އެކަމަށްޓަކައި ސަލީމް ވަނީ ރައީސް އާއި ނައިބު ރައީސަށް ޝުކުރު ދަންނަވައިފަ އެވެ.\nއެމްޓީސީސީގެ އޮފިޝަލަކު "މިހާރު" އަށް ވިދާޅުވީ ހުކުރު ދުވަސް ފިޔަވައި ހުރިހާ ދުވަހެއްގައި ހަ ރަށަކަށް ސްޕީޑް ފެރީގެ ހިދުމަތް ދިނުމަށް ހަމަޖެހިފައިވާ ކަމަށެވެ. އަދި ދަތުރުގެ އަގުތައް އުޅެނީ 75ރ. އިން ފެށިގެން 250ރ. އާ ދޭތެރޭގައި ކަމަށް ވެސް އޭނާ ވިދާޅުވި އެވެ.\nއޮފިޝަލް ވިދާޅުވި ގޮތުގައި ހޯރަފުށީގައި ދިރިއުޅޭ ގިނަ މީހުން އެންމެ ގިނަ އިން ގޮސް އުޅެނީ ބޭސްފަރުވާ ކުރުމަށް ހދ. ކުޅުދުއްފުއްޓަށެވެ. އަދި ސަރުކާރުގެ އިދާރާތަކުން ކުރަން ޖެހޭ ބައެއް ކަންކަން ކުރުމަށް ހއ. އަދި ހދ. އަތޮޅުގެ ރަށްރަށަށް ދަތުރުކުރާ ކަމަށް އޭނާ ވިދާޅުވި އެވެ.\nހޯރަފުށީގައި ދިރިއުޅޭ ބައެއް މީހުން "މިހާރު" އަށް ބުނީ ހއ. އަދި ހދ. ގެ ބައެއް ރަށްރަށަށް އެމްޓީސީސީން ސްޕީޑް ފެރީގެ ހިދުމަތް ދޭން ފެށުމަކީ ލިބުނު ލުޔެއް ކަމަށެވެ. މީގެ ކުރިން އެ ރަށްތަކަށް ދަތުރު ކުރަމުން ދިޔައީ އަގު ބޮޑުކޮށް ކަމަށް އެމީހުން ބުންޏެވެ.\nނައިބު ރައީސް ފައިސަލް ނަސީމް އިއްޔެ ހއ. ހޯރަފުށީގައި: އެމަނިކުފާނު ހޯރަފުއްޓަށް ވަޑައިގަތުމުން އެ ރަށު ރައްޔިތުން ހޫނު މަރުހަބާއެއް ދެންނެވި. --- ފޮޓޯ: ރައީސް އޮފީސް\n"މީގެ ކުރިން ރަށަކަށް ދާން ޖެހިއްޖެ ނަމަ، 3،000ރ. ހަރަދުކޮށްގެން ލޯންޗެއް ހިފައިގެން އެރަށަކަށް ދިއުމުގެ ފުރުސަތު އޮންނާނީ،" ހޯރަފުށިން ވާހަކަ ދެއްކި މީހަކު ބުންޏެވެ.\nހޯރަފުށިން ވާހަކަ ދެއްކި އެހެން މީހަކު ބުނި ގޮތުގައި އެމްޓީސީސީން ސްޕީޑް ފެރީގެ ހިދުމަތް ފެށުމަކީ އެރަށުގައި އުޅޭ ޓީޗަރުންނަށް ލިބުނު ވަރަށް ބޮޑު ލުޔެކެވެ.\n"ޓީޗަރުން ޓެސްޓެއް ހަދަން ކުޅުދުއްފުއްޓަށް ދާންވީމަ، އަގު ބޮޑުކޮށް ދަތުރު ކުރަނީ. ކަނޑު ގަދަވެއްޖެ ނަމަ، ލޯންޗު ދަތުރު ކުރުން ހުއްޓާލާ. ޓެސްޓަށް ހާޒިރުނުވެއްޖެ ނަމަ، ޓެސްޓުން ފެއިލްވި ކަމަށް ނިންމަނީ. މިހާރު އެ ކަން ވެސް ނިމުމަކަށް މި އައީ،" ތިންހާހަށް ވުރެ ގިނަ މީހުން އުޅޭ ރަށުން ވާހަކަ ދެއްކި މީހާ ބުންޏެވެ.\nފެރީގެ ޚިދުމަތް އެމްޓީސީސީ ހއ. ހޯރަފުށި ހއ. އަތޮޅު ނައިބު ރައީސް ފައިސަލް ނަސީމް\n11 ކޮމެންޓް, 41 ރިއެކްޝަންސް\nފައިސަލް ދިއްދޫ އައް ވަޑައިގެން ނެވުމުން (ލަތީފު ގުރުވާން މުރާރާތައް) މަރުހަބާ ދެންނެވީ ހައެއްކަ މުސްކުޅިންނާ ދެތިން ކުޑަކުދީން އެމްޑީޕީ މެންބަރުން ތިބީ ފިލާ ވަކިއޯޑަރެއް އަންނަދެން\nކޮބާހޭ ސަރުކާރުހޮވަން އަހަރެމެން ދިން ވޯޓު؟ ތުރާކުނު އުލިގަމު މޮޅަދޫ މީހުން ތިފެރީގެ ޚިދުމަތުން މަޙްރޫމް ކުރީމަ ވަރަށް ހިތާމަ ކުރަން! އަހަރެމެން ރައްރަށުގެ އާބާދީ މަދުވުމުން އެއީ އަހަރެމެންނަށް އެެހެން ރައްރަށު މީހުންނަށް ސަރުކާރުންދޭ ޚިދުމަތްތަކުން އަހަރެމެން މަޙްރޫމްކުރަންޖެހޭ ސަބަބެއް ކަމަށް ނުދެކެން. އިބޫ ކެމްޕޭނުގަވެސް މިރަށުގަ ބުނީ ކުޑައާބާދީ އެކޭ ކިޔައިފަ އެކަހެރި ނުކުރާނެ ކަމަށް! ދެއްކިވާހަކަ ކޮންދާކަށް މިދިޔައީ!\nކަލޭމެނައް އެއޮތީ ދޯނިފެރީ\nދެންވެސް މިކަހަލަ ތަންތާ ކޮމެންޓު ކުރަން ނުތިބެ އާބާދީ އިތުރު ވޭތޯ ބަލާބަލަ.\nހޯރަފުށި ނޫންރަށެއް މިރާއްޖޭގަ ނެތީިބާ؟ ވަކިމީހަކު މެމްބަރަކަށް ހުރީމަ އެރަށަކާއިދިމާލަށް ދައުލަތުގެ ޚަޒާނާ ހޮއްސާލުން މިއީވެސް އިންސާފުބާ؟ މިހާރު މިފެންނަނީ އެމަންޒަރު.\nރާއްޖޭގެ އެންމެ ބާރަށް ކުރިއަރަމުން އަންނަ ނ، ރ، ބ ، ޅ ޒޯންއަށްވެސް މިފަދަ ސްޕީޑް ފެރީ ނިޒާމެއް ބޭނުންވޭ. މަނަދޫ، ވެލިދޫ، އުނގޫފާރު، ދުވާފަރު، އޭދަފުށި، ނައިފަރު، ހިންނަވަރު ގުޅުވާލަން ޖެހޭ.. ސަރުކާރުން މިކަން އަވަސް ކޮށްދެއްވާ. ލޮބުވެތި މިނިސްޓަރ އައިޝާ މިކަމާ ވިސްނަވާ..\nލޮބުވެތި މިނިސްޓަރުގެ ރަށަށް ޚައްސަ ނަޒަރަކުން މިދެކެނީ... ކޮރަޕްޝަނަކީ އެންމެންނާއިވެސް ވަރަށް ރައްޓެހި އެއްޗެއް...\nވަރަށް އިހްތިރާ ނިންމުމެއް ނަމަވެސް ބުނަލަން އޮތީ ބ.އަތޮޅު ފެރީ އަދިވެސްއޮތީ ބަރަވެލި ދުވެލީގަ އަންޒަމާނު ކަރައިގައި ދުއްވި ޓޫޓީ އެންޖީނާ އެއްވަރަށް އެފެރީތައް ދުއްވަނީ މީ ޖޯކެއްނޫން ހަގީގަތް ފެރީ ނިޒާމައް ވަނީ އިންތިހާ އަށް ނުފޫޒުވަދެފަ މީ ރިއަލިޓީ އަކީ ދެއްތޯ؟\nދެންކޮބާ ނިކަމެތި ހިދުމަތެއްނެތް ތަކަންދޫ މާރަންދޫ މީހުންނަށް އޮތް ހައްލަކީ. ނިކަމެތިންނަށް ނިކަމެތިކަން.\nމުޅިރާއްޖެއަށް ވެސް ސުފީޑް ފެރީބޭނުން. އަޅުގަނޑް މިއަދު ވަރަށް އުފާވެއްޖެ އަޅުގަނޑް ރަށުގަ ތި ހިދުމަތް ފެށީމަ. ސުކުރިއްޔާ އިބޫ. ސުކުރިއްޔާ އެމްޓީސީސީ. ސުކުރިއްޔާ ސައްލެ.\nސުކުރިއްޔާ ރައީސް ސޯލިހް.


Bengaluru salaamathee kulli haalathah - vNews.mv\nސައިފް އަޒްހަރު 18 August 2019, 00:35\nއިންޑިއާގެ ދެކުނުހުޅަނގުގެ ސްޓޭޓެއް ކަމަށްވާ ކަރްނާޓަކާގެ ވެރިރަށް ބެންގަލޫރު ކުއްލި ހާލަތަށް ގެނެސްފިއެވެ.\nއެގޮތުން، ހަތިޔާރުއެޅި ފުލުހުން މުޅި ބެންގަލޫރު ސިޓީގެ އެކި ހިސާބުތަކުގައި ވަރުގަދައަށް ފޯރި މަރަމުންދާ ކަމަށް މީޑިއާ ރިޕޯޓްތައް ބުނެއެވެ.\nބެންގަލޫރު ސަލާމަތީ ކުއްލި ހާތަށް މިގެނައީ، އެ ސިޓީގެ ފުލުހުންގެ ވެރިޔާ ބާސްކަރު ރާއޯ، ފުލުހުންނަށް އެންގެވި އެންގެވުމަކާ ގުޅިގެން ކަމަށް ވެއެވެ. އެ އެންގެވުމުގައިވަނީ، ބެންގަލޫރު ސިޓީގެ މުހިންމު ހުރިހާ ބިނާތަކާއި، ތަންތަނަށް ހަތިޔާރުއެޅި ފުލުހުން ނެރެ ސަލާމަތީ ފިޔަވަޅު ވަރުގަދަ ކުރުމަށެވެ.\nއެގޮތުން، ކޯޓު އިމާރާތްތަކާއި، ރޭލާއި ބަސް ސްޓޭޝަންތަކާއި، ސްކޫލްތަކާއި، ވިޔަފާރި މޯލްތަކާއި، ފަސްތަރީގެ ހޮޓާތައްފަދަ ތަންތަނުގައި އާންމުންނަށްވެސް އިހްސާސް ކުރެވޭ މިންވަރަށް ފޯރިމެރުމަށް އަންގަވާފައި ވެއެވެ.\nހަމަ އެއާއެކު، މުހިންމު ބިނާތަކާއި، ތަންތަނާއި، ފުލުހުންގެ ޗެކްޕޮއިންޓްތައް ގާއިމްކޮށްފައިވާ ސަރަހައްދުތަކުގައި ހުރި ސީސީޓީވީ ކެމެރާތައް ރަނގަޅަށް މަސައްކަތް ކުރޭތޯ ބެލުމަށާއި، ޝައްކުކުރެވޭ ވެހިކަލްތައް ބަލައި ފާސްކުރުމަށްވެސް ފުލުހުންގެ ވެރިޔާ އަންގަވާފައި ވެއެވެ.\nއިތުރު އެންގުމެއް އަންގަންދެން، ފުލުހުން އެންމެމަތީ މިންވަރަށް ސަލާމަތީ ކަންކަން ބެލެހެއްޓުމަށް، ބެންގަލޫރު ސިޓީ ޕޮލިސް ކޮމިޝަނަރ ބާސްކަރު އެންގެވި ނޯޓްގައި ލިޔެފައިވާ ކަމަށް، އިންޑިއާގެ މީޑިއާއިން ބުނެފައި ވެއެވެ.\nފުލުހުންގެ ވެރިޔާގެ އެންގެވުމުގައި ސީރިއަސް ކަންތައްތަކެއް އުޅޭކަމަށް މީޑިއާއިން ޚަބަރު ފަތުރާން ފެށުމުން، ބާސްކަރު ފަހުންވަނީ، އެހެން ގޮތަކަށް ވާހަކަ ދައްކަވާފައެވެ.\nއޭނާ ވިދާޅުވީ، އެ އެންގެވުމަކީ ސަލާމަތީ ތަމްރީނެއްގެ ބައެއް ކަމަށާއި، މިއީ، ސަލާމަތީ ގޮތުން ނުރައްކަލެއް ކުރިމަތިވާއިރު ބެންގަލޫރު އެކަމަށް ތައްޔާރުވެފައިވަނީ ކިހާ މިންވަރަކަށްތޯ ބެލުމަށް އެންގެވި އެންގެވުމެއް ކަމަށެވެ.\nބެންގަލޫރު ސަލާމަތީގޮތުން ކުއްލި ހާލަތަށް ގެނައިރު، އިންޑިއާގެ ދެކުނުގެ ބައެއް ސްޓޭޓްތަކުގައި ހިންގާ ވަކިވެގަތުމުގެ ހަރަކާތްތައްވެސް މިދުވަސްވަނީ އިތުރުވެފައެވެ.\nއިންޑިއާގެ ކިބައިން ވަކިވެ، މިނިވަންވުމަށް އިންޑިއާގެ ބައެއް ސްޓޭޓްތަކުގައި ހަތިޔާރުއެޅި ޖަމާއަތްތަކުން ހަނގުރާމަކުރަމުން ގެންދެއެވެ.\nއިންޑިއާގައި މުސްލިމުންގެ އަޣުލަބިއްޔަތު އޮންނަ ހަމައެކަނި ސްޓޭޓް ކަމަށްވާ، ޖައްމޫ އެންޑް ކަޝްމީރަށް އިންޑިއާގެ ގާނޫނުއަސާސީން ދީފައިއޮތް ޒާތީ މިނިވަންކަން ބޮޑުވަޒީރު މޯދީގެ ސަރުކާރުން ނިގުޅައިގަތުމުން، މިކަމަކީ އިންޑިއާގެ މިނިވަންކަމުގެ ބާނީ ޖަވާހަރްލާލް ނެހްރޫ ގާއިމްކުރެއްވި އިންޑިއާ ފުނޑުފުނޑުކޮށްލުމަށް ހިންގާ ޖަރީމާއެއް ކަމަށްބުނެ އިންޑިއާގެ އެތެރެއިން މޯދީއަށާއި، ބީޖޭޕީގެ ވެރިންނަށް އެތައް ފާޑުކިއުންތަކެއްވެސް އަމާޒުވެފައި ވެއެވެ.


ކޮވިޑް 19: އަދަދު ތައް ދަށަށް! | Sandhaanu\nއިއްޔެ ކޯވިޑް19 އަށް ފައްސިވެފައިވަނީ 92 މީހުންނެވެ. މީގެ ކުރިން ކޮވިޑް ކޭސްތައް އުޅުނީ 100 އިން މަތީގައެވެ. އިއްޔެ ފެނުނު ކޭސްތަކުގެ ތެރެއިން 51 މީހަކު ފައްސިވެފައިވަނީ މީހުން ދިރިއުޅޭ ރަށަކުންނެވެ.އަދި ރިސޯޓްތަކުން3މީހަކު ވަނީ ފައްސިވެފައެވެ. އަނެއް\n38 ކޭސް ފެނިފައިވަނީ މާލެ ސަރަހައްދުންނެވެ.\nއިއްޔެގެ ރެކޯޑްތަކާއި އެކު ފައްސިވީ މީހުންގެ ޖުމްލަ އަދަދު މިހާރުވަނީ 83,162 އަށް އަރައިފައެވެ. އޭގެ ތެރޭގައި 1,832 އެކްޓިވް ކޭސް ހިމެނޭއިރު 21 ފަރާތަކަށް ދަނީ އެޑްމިޓް ކޮށްގެން ފަރުވާ ދެމުންނެވެ .\nމިހާތަނަށް ރާއްޖެ އިން 227 މީހަކުވަނީ މި ބަލީގައި މަރުވެފައެވެ. އަދި 81,090 މީހަކު ވަނީ މިބަލިން ރަނގަޅުވެފައެވެ.


Dhanduverin evvaathee Delhi sarahahdhun internet kandaalaifi\nދަނޑުވެރިންގެ އެއްވުމުގެ ތެރެއިން--\nދަނޑުވެރިން އެއްވާތީ ދިއްލީ ސަރަހައްދުން އިންޓަނެޓު ކަނޑާލައިފި\n30 ޖެނުއަރީ 2021 - 16:45:05\nއިންޑިއާގެ ވެރިރަށް ނިއުދިއްލީގައި ދަނޑުވެރިން ކުރަމުންދާ ބަނޑުހައި ހޫނުކަމުގެ ހަޅުތާލާ ގުޅިގެން އެ ސަރަހައްދުން އިންޓަނެޓުގެ ހިދުމަތް ކަނޑާލައިފި އެވެ.\nރިޕޯޓުތައް ބުނާ ގޮތުން މިއަދު ފެށީ އެއް ދުވަހު ހަޅުތާލެކެވެ. ޖެނުއަރީ 26 ގައި ފާހަގަކުރި ޖުމްހޫރީ ދުވަހާ ދިމާކޮށް އިންޑިއާގެ އެކި ސްޓޭޓުތަކުން ދަނޑުވެރިން ވަނީ ޓްރެކްޓަރު ފަދަ އުޅަނދުތަކުގައި ދިއްލީއަށް ޖަމާވެ މުޒާހަރާކޮށްފަ އެވެ.\nނަމަވެސް އެ މުޒާހަރާގައި ފުލުހުން ބާރުގެ ބޭނުން ކުރުމުގެ ސަބަބުން އެކަކު މަރުވެ، އެތައް ސަތޭކަ ބަޔަކަށް އަނިޔާވި އެވެ.\nދަނޑުވެރިން ރުޅި އައިސްފައި ވަނީ ގާނޫނަށް ގެނައި ބަދަލުގެ ސަބަބުން އެމީހުންނަށް ފައިދާވުމުގެ ބަދަލުގައި ބޮޑެތި ކުންފުނިތަކަށް ފައިދާވާނެ ކަމަށް ބެލެވޭތީ އެވެ. ދިއްލީ ވަށައިގެންވާ ހުސް ބިންތަކުގައި ދަނޑުވެރިން ކޭމްޕު ޖަހައިގެން ތިބޭތާ މިހާރު ދެމަސް ވެއްޖެ އެވެ.\nދަނޑުވެރިން ޔޫނިއަނުން ބުނީ ބަނޑުހައި ހޫނުކަމުގެ ހަޅުތާލުގެ ސަބަބުން އެމީހުން ހައްގު ހޯދަން މަސައްކަތް ކުރަނީ ސުލްހަވެރިކަމާއެކުގައިކަން ހާމަވާނެ ކަމަށެވެ.\nއިންޑިއާގެ އިންޓީރިއާ މިނިސްޓްރީން މިއަދު ބުނީ ދަނޑުވެރިން ތިބި ސަރަހައްދުގެ ތިން ހިސާބަކުން މިއަދު ހަވީރު 05:30 ވަންދެން އިންޓަނެޓު ކަނޑާލަނީ އާއްމު ރައްކާތެރިކަމަށްޓަކައި ކަމަށެވެ. ހަމަނުޖެހުމުގެ ބިރު އޮތް ނަމަ އާއްމުކޮށް އިންޑިއާގައި އިންޓަނެޓު ކަނޑާލަ އެވެ. އެކަމަކު ދިއްލީގައި މިފަދަ ކަންކަމެއް ނުކުރެ އެވެ.\nއިންޑިއާގެ 1.3 ބިލިއަން މީހުންގެ ތެރެއިން ދެބައި ކުޅަ އެއްބައި މީހުންނަކީ ދަނޑުވެރި މަސައްކަތްތެރިންނެވެ. ގާނޫނަށް ގެނައި ބަދަލާ ގުޅިގެން 150 މިލިއަން ދަނޑުވެރިން އުޅެނީ އިހްތިޖާޖުގަ އެވެ. ރިޕޯޓުތައް ބުނީ ގޮތުން ބޮޑުވަޒީރު ނަރެންދްރަ މޯދީ 2014 ވަނަ އަހަރު ސަރުކާރާ ހަވާލުވެ ވަޑައިގެންނެވި ފަހުން ދިމާވާ އެންމެ ބޮޑު ގޮންޖެހުމެވެ.\nދަނޑުވެރިންގެ ޔޫނިއަންތަކާއި ސަރުކާރާ ދެމެދު 11 ފަހަރެއްގެ މަތިން މަޝްވަރާތައް ބޭއްވި ނަމަވެސް މި މައްސަލައަށް ހައްލެއް ފެނިފައެއް ނުވެ އެވެ. ސަރުކާރުން ހުށަހަޅާފައި ވަނީ 18 މަސް ވަންދެން ގާނޫނަށް ގެނައި ބަދަލަށް އަމަލުކުރުން ފަސްކުރުމަށެވެ. ނަމަވެސް ދަނޑުވެރިން ބޭނުންވަނީ ގެނައި އިސްލާހު އުވާލާށެވެ.


27.9 billion rufiya ge budget majileehun faas koffi | Mihaaru\n27.9 ބިލިއަން ރުފިޔާގެ ބަޖެޓު މަޖިލީހުން ފާސްކޮށްފި\n22 ނޮވެމްބަރ 2017 - 13:42 35 comments\nއަންނަ އަހަރަށް ސަރުކާރުން ހުށަހެޅި 27.9 ބިލިއަން ރުފިޔާގެ ބަޖެޓު މަޖިލީހުން ދެންމެ ފާސްކޮށްފި އެވެ.\nރައީސް އަބްދުﷲ ޔާމީންގެ ސަރުކާރުން މިހާތަނަށް ހުށަހެޅި އެންމެ ބޮޑު ބަޖެޓު ފާސް ކުރީ ޕީޕީއެމް އާއި އެމްޑީއޭގެ 39 މެމްބަރުންގެ އިއްތިފާގުންނެވެ. އިދިކޮޅު މެމްބަރުން ބޮއިކޮޓް ކުރެއްވުމުން ބަޖެޓް ފާސްކުރަން ބޭއްވި ޖަލްސާގައި އިދިކޮޅު އެއްވެސް މެމްބަރަކު ބަޖެޓަށް ވޯޓެއް ނުދެއްވަ އެވެ. އިދިކޮޅު މެމްބަރުން ވަނީ ބަޖެޓު ދިރާސާ ކުރި ކޮމެޓީގެ ބައެއް ބައްދަލުވުންތައް ވެސް ބޮއިކޮޓް ކުރައްވައިފަ އެވެ.\nބަޖެޓު ފާސްކުރެވޭނީ މަޖިލީހުގެ މެމްބަރުންގެ ދެބައިކުޅަ އެއްބަޔަށްވުރެ ގިނަ މެމްބަރުންގެ އަޣުލަބިއްޔަތުން ކަމަށް ކަނޑައަޅައި ދިނުމަށް އެދި އިދިކޮޅު ޕާޓީތަކުން ސުޕްރީމް ކޯޓަށް މައްސަލަ ހުށަހަޅާފައި ވަނިކޮށް މަޖިލީހުން ބަޖެޓް ފާސް ކުރިއިރު، އެ މައްސަލާގައި ކޯޓުން މިހާތަނަށް ވަކި ގޮތެއް ނިންމާފައެއް ނުވެ އެވެ.\nއަންނަ އަހަރަށް ލަފާކޮށް، ހުށަހެޅި ދައުލަތުގެ ބަޖެޓު ފޮތް. - ފޮޓޯ: މިހާރު\nބަޖެޓު ދިރާސާ ކުރާ ކޮމެޓީގެ ރިޕޯޓަށް ބަހުސް ކުރައްވަމުން ޕީޕީއެމްގެ ނައިބު ލީޑަރު އަދި ފޮނަދޫ ދާއިރާގެ މެމްބަރު އަބްދުއްރަހީމް ވިދާޅުވީ އަންނަ އަހަރުގެ ބަޖެޓަކީ ރާއްޖެ އިތުރު ހަރުފަތްތަކަށް ގެންގޮސްދޭނެ ބަޖެޓެއް ކަމަށެވެ. ބަޖެޓުގެ ތެރޭގައި ރައްޔިތުންނަށް އުފާވެރިކަން ގެނެސްދޭނެ އެތައް ކަމެއް ހިމެނޭއިރު، ބަޖެޓާ ގުޅޭގޮތުން އިދިކޮޅު ފަރާތްތަކުން ދައްކަނީ އަސްލެއް ނެތް ވާހަކަތަކެއް ކަމަށް އޭނާ ވިދާޅުވި އެވެ.\nބަޖެޓުގައި ހިމަނާފައިވާ މުހިންމު ބައެއް ކަންކަން:\n- ސިވިލް ސާވިސް މުވައްޒަފުންގެ މުސާރަ ބޮޑު ކުރުމަށް (234 މިލިއަން ރުފިޔާ)\n- ދަރުމަވަންތަ ހޮސްޕިޓަލް ނިންމައި ހިދުމަތް ފެށުމަށް (818 މިލިއަން ރުފިޔާ)\n- މާލެ އާއި ރަށްރަށުގައި 6200 ހައުސިން ޔުނިޓް އެޅުމަށް (580 މިލިއަން ރުފިޔާ)\n- ޓެބްލެޓް ބޭނުންކުރުމުގެ މަޝްރޫއުއަށް (154 މިލިއަން ރުފިޔާ)\nހޯރަފުށީ ދާއިރާގެ މެމްބަރު މުހައްމަދު އިސްމާއިލް ވިދާޅުވީ ރަށްތަކުގައި ދިރިއުޅޭ ރައްޔިތުން ބޭނުން ހުރިހާ މަޝްރޫއުއެއް ބަޖެޓުގައި ނުހިމެނޭނެ ކަމަށެވެ. އެކަމަކު، ހއ. ތުރާކުނުން ފެށިގެން އައްޑު އާ ހަމައަށް ކޮންމެ ރަށެއްގައިހެން ގިނަ މަޝްރޫއުތަކެއް ސަރުކާރުން ހިންގަމުންދާ ކަމަށް ވެސް އޭނާ ވިދާޅުވި އެވެ.\nފޭދޫ ދާއިރާގެ މެމްބަރު އިބްރާހިމް ދީދީ ވިދާޅުވީ ބަޖެޓުގައި ހުރިހާ ރައްޔިތުންނަށް ފައިދާ ކުރާނެ ކަންތައްތަކެއް ހިމެނިފައިވާ ކަމަށެވެ. އަދި ބަޖެޓުގައި ސިވިލް ސާވިސްގެ މުވައްޒަފުންގެ މުސާރަ ބޮޑު ކުރުމަކީ ގިނަ އާއިލާތަކަށް ލިބޭނެ އުފާވެރިކަމެއް ކަމަށް ވެސް އޭނާ ވިދާޅުވި އެވެ. އެހެންވެ، ބަޖެޓަށް ވޯޓު ދިނުމަށް ޕީޕީއެމާއި އެމްޑީއޭ މެމްބަރުން ފަހުރުވެރިވާ ކަމަށް ވެސް އޭނާ ވިދާޅުވި އެވެ.\nBudget faas kuran nagaa vote huttuvan supreme courtah\nބަޖެޓު ދިރާސާ ކުރި ކޮމެޓީން، ބަޖެޓު ފާސް ކުރިއިރު، ގެނައީ އެންމެ ބަދަލެކެވެ. އެއީ ޕަބްލިކް ސެކްޓާ އިންވެސްޓްމަންޓް ޕްރޮގްރާމް (ޕީއެސްއައިޕީ) ގެ ދަށުން ކާށިދޫގައި 300 މީހުންގެ ޖާގައިގެ ޖަލެއް އެޅުމަށް ހިމަނާފައި އޮއްވައި، އެކަން ނުކޮށް، އެ ފައިސާ އިން އެ އަތޮޅު ހުރާގެ ބިން ހިއްކަން ބަޖެޓުގައި ވަނީ ހިމަނައިފަ އެވެ. އަދި ސަރުކާރަށް ތިން ރިކޮމަންޑޭޝަނެއް ހުށަހެޅުމަށް ވެސް ކޮމެޓީން ފާސް ކުރި އެވެ. އެހެންވެ، މިފަހަރުގެ ބަޖެޓު ފާސް ކުރީ ބަޖެޓު ދިރާސާކުރި ކޮމެޓީން ހުށަހެޅި ގޮތަށެވެ.\nބަޖެޓު ދިރާސާކުރާ ކޮމެޓީގެ ބައްދަލުވުމެއްގައި ޕީޕީއެމް ދެ މެމްބަރެއްގެ ފަތުގައި ރިޔާޒް މަޑުކޮށްލައްވައިގެން. - ފޮޓޯ: ނިޝާން އަލީ/ މިހާރު\nބަޖެޓުގައި ޕީއެސްއައިޕީގެ ތެރެއިން ހަތް ބިލިއަނަށްވުރެ ގިނަ ރުފިޔާ ހަރަދު ކުރަން ބަޖެޓުގައި ނިންމާފައިވާއިރު، ޕީއެސްއައިޕީގެ ގޮތުގައި އަންނަ އަހަރު ހިންގަން ހުށަހަޅާފައިވާ 522 މަޝްރޫއުގެ ތެރޭގައި ހިނގަމުންދާ 430 މަޝްރޫއު އާއި އަލަށް ފަށާ 93 މަޝްރޫއެއް ހިމެނެ އެވެ.\n- ވެލާނާ އިންޓަނޭޝަނަލް އެއާޕޯޓު ތަރައްގީ ކުރަން (1 ބިލިއަނަށްވުރެ ގިނަ ރުފިޔާ)\n- ކަރަންޓު އަގުހެޔޮ ކުރުމަށް ސަބްސިޑީގެ ގޮތުގައި (200 މިލިއަން ރުފިޔާ)\n- ކާބޯތަކެތީގެ އަގު ހެޔޮ ކުރުމަށް ސަބްސިޑީގެ ގޮތުގައި (50 މިލިއަން ރުފިޔާ)\n- މާލެ-ހުޅުލެ ބްރިޖު ނިންމުމަށް (313 މިލިއަން ރުފިޔާ)\nބަޖެޓުގައި ހަރަދު ކުރަން ހިމަނާފައި އޮތީ 24.9 ބިލިއަން ރުފިޔާ އެވެ. އާމްދަނީ އާއި ހިލޭ އެހީގެ ގޮތުގައި 22.4 ބިލިއަން ރުފިޔާ ލިބޭނެ ކަމަށް ލަފާކޮށްފައިވެ އެވެ. އެއީ ޓެކްސްގެ ގޮތުގައި ލިބޭ 16.3 ބިލިއަން ރުފިޔާ އާއި ޓެކްސް ނޫން ގޮތުގައި ލިބޭ 5.2 ބިލިއަން ރުފިޔާ އާއި އެހެނިހެން ފަންޑުތަކާއި ހިލޭ އެހީގެ ގޮތުގައި ލިބޭ 858 މިލިއަން ރުފިޔާ އެވެ. މި އަހަރު ނިމެން އުޅެނިކޮށް، ސަރުކާރުން ހުށަހެޅި ސަޕްލިމެންޓްރީ ބަޖެޓާއެކު، މި އަހަރަށް މަޖިލީހުން ފާސްކޮށްދިނީ 27.3 ބިލިއަން ރުފިޔާގެ ބަޖެޓެކެވެ.\nއިތުރު ލިޔުންތައް ތަރައްގީގެ މަޝްރޫއުތައް ދިވެހި ސަރުކާރު ރައްޔިތުންގެ މަޖިލިސް މަޖިލީހުގެ މެމްބަރުން ދައުލަތުގެ ބަޖެޓް ދައުލަތުގެ ބަޖެޓް 2018


Trump Jr Ah Dhon Manma Ah Vure Anbimeehaa Huthuru - Vaguthu\nޓްރަމްޕް ޖޫނިއާރ އަށް ދޮންމަންމަ އަށް ވުރެ އަނބިމީހާ ހުތުރު\nޓްރަމްޕް ޖޭއާރް އާއި އޭނާގެ އަނބިމީހާ\nއެމެރިކާގެ ރައީސް ޑޮނަލްޑް ޓްރަމްޕްގެ އެންމެ ދޮށީ ދަރިފުޅު ޑޮނަލްޑް ޓްރަމްޕް ޖޫނިއާރ 2007 ވަނަ އަހަރު އެމެރިކާގެ ލޮސް އެންޖެލިސްގެ ރޭޑިއޯއަކަށް ދިން އިންޓަވިއުއެއްގައި އޭނާގެ އަނބިމީހާ ވެނެސާ ޓްރަމްޕް އޭނާގެ ދޮން މަންމަ މިލާނިއާ ޓްރަމްޕްއަށް ވުރެ އުމުރުން ދުވަސްވެފައިވާ ހެން ހީވާ ކަމަށް ބުނެ ޝަކުވާކުރާ އަޑު އެ އިންޓަވިއުގެ އޯޑިއޯއަކުން އާންމުވެއްޖެއެވެ.\nއިންޓަވިއުގައި ޓްރަމްޕް ޖޫނިއާރ ގާތުން އެމެރިކާގެ މަޝްހޫރު ޕްލޭބޯއި މޭންޝަންއަށް އޭނާ ކުރި ދަތުރުގެ ހާލަތާއި ބެހޭގޮތުން ސުވާލުކުރެވުމުން އޭނާވަނީ އެކަން އޭނާއަށް ގަބޫލުކުރަންވެސް ދަތިކަމަށާއި މަޝްހޫރު ޕްލޭބޯއި މެންޝަންގައި އޭނާ ހުންނަން ޖެހުނީ އޭނާގެ މާބަނޑު އަންހެނުންނާއިއެކުގައިކަމަށް ބުނެ އެޔަށްވުރެ އިތުރަށް ދަތުރު ފޫހިވާނެތޯ ބުނެ ސުވާލުކޮށްފައެވެ.\nއަދި އޭނާގެ ގާތުން އޭނާގެ އަނބިމީހާއާއި ދޮން މަންމަ މިލާނިއާގެ އުމުރު އެހުމުން އޭނާވަނީ އެ ދޭތެރޭގައި ފަސް ނުވަތަ ހަ އަހަރުގެ ފަރަގެއް އުޅޭނޭކަމަށް ލަފާކޮށް އެތަނުން އުމުރުން ދުވަސްވާނީ އޭނާގެ އަންހެނުން ވެނެސާކަމަށް ވެސް ފަސްނުޖެހި ބުނެފައެވެ. އެހާ ހިސާބުން އޯޑިއެންސްގެ ނުރުހުމުގެ އަޑުއިވުމުން ޓްރަމްޕް ޖޫނިއާރ ވަނީ އެއީ ސަމާސާއެއްކަމަށް ބުނެފައެވެ. ދޮން މަންމަ މިލާނިއާއާއި އެއްވެސްވަރަކަށް ގަޔާވޭތޯ ސުވާލުކުރުމުން ޓްރަމްޕް ޖޫނިއާރ ވަނީ އާދައިގެގޮތަކަށް އެއީ ވަރަށް ރަނގަޅު މީހެއްކަމުގައި ބުނެ ޖަވާބުދީފައެވެ.\nކަޅު ނަސްލުގެ އަންހެނުންނާއި ޓްރަމްޕް ޖޫނިއާރ ގަޔާވޭތޯކުރި ސުވާލަށް ޓްރަމްޕް ޖޫނިއާރ ބުނީ ސައިޒުން ބޮޑުވި ވަރަކަށް އޭނާއަށް ކަމުދާކަމަށެވެ. އަދި އަބަދުވެސް އޭނާގެ ބައްޕަގެ ފިޔަވަޅުތަކުގެ ފަހަތުން ބިލިއަނަރަކަށްވެ އެތައް އަންހެނުންނަކާއި އެކު ގުޅުން ބޭއްވުމަށް ޅަ އުމުރުންސުރެން ވެސް ގަސްތުކުރިންތޯ އެހުމުންވެސް ޓްރަމްޕް ޖޫނިއާރ ވަނީ ވަގުތުން އާއެކޭ ބުނެފައެވެ.\nޑޮނަލްޑް ޓްރަމްޕްގެ މިސް ޔުނިވާރސް ޕެޖެންޓުން ކާމިޔާބު ހޯދި އެއްވެސް ފަރާތަކާއި ޓްރަމްޕް ޖޫނިއާރއާއި ނަހަމަގުޅުމެއް އޮތްތޯ ސުވާލުކުރުމުން ޓްރަމްޕް ޖޫނިއާރ ވަނީ އެތަނުން ކޮން ފަރާތެއްތޯ ސުވާލުކޮށްފައެވެ. އެބަސްތަކަށް ވެސް އޯޑިއެންސްގެ ނުރުހުމުގެ އަޑުއިވުމުން ޓްރަމްޕް ޖޫނިއާރ ވަނީ ވަގުތުން އެއީ ސަމާސާއެއްކަމަށް ބުނެފައެވެ.\nޓްރަމްޕް ޖޫނިއާރ އާއި އޭނާގެ އަންހެނުން ވެނެސާ މިހާރު ދަނީ ވަރިވުމަށް ތައްޔާރުވަމުންކަމަށް ވަނީ މީޑިޔާގައި އެދެމަފިރިން ކަށަވަރު ކޮށްދީފައެވެ.\nސުންގަޑި ހަމަވިއިރު ވައިޓް ހައުސް އަށް ޚަޝޯޤީގެ މަރުގެ ތަފްސީލް މަޖިލީހަށް ނުދެވުން\nއޭޕްރީލް 6, 2018 09:33\nއޭޕްރީލް 6, 2018 10:22\nހަގީގަތްވާނީ ހަގީގަތަކަށް ދޯ.\nއޭޕްރީލް 7, 2018 16:59\nމިހާ ގޯސްވީމަ ދެން ރަނގަޅުވާނީވެސް ވަރިވުންދޯ !


ސިނގިރެޓު ޑިއުޓީއިން 50 އިންސައްތަ އުނިކުރުން: އެމްޑީޕީގެ އިސްފަރާތްތަކަށް ބޮޑު މަންފާއެއް!\nޖާއިޝް ތައުފީޤް7ޖުލައި 2020 19:31\nރައްޔިތުންގެ މަޖިލިހުން މިއަދު ވަނީ އައްޑޫ އަދި ކުޅުދުއްފުށީ ޕޯޓަށް އެތެރެ ކުރާ ބައެއް ބާވަތްތަކުގެ މުދަލުން 50 އިންސައްތަ ޑިއުޓީ ކަނޑާލަން ފާސްކޮށްފައެވެ. އެކި ބާވަތްތަކުގެ މުދަލުން ޑިއުޓީ ކަނޑާލަން ނިންމި އިރު އޭގެ ތެރޭގައި ދުންފަތުގެ އިސްތިއުމާލު ކުރަން ބޭނުން ކުރާ ތަކެތި ހިމެނެއެވެ. މިވަގުތު ދުންފަތާއި އެ ބާވަތުގެ ތަކެތިން 200 އިންސައްތަ ޑިއުޓީނަގައެވެ. އެކަމަކު ދެން އިމްޕޯޓު އެކްސްޕޯޓު ޤާނޫނަށް މި ގެނައި އިސްލާހު ފާސްވުމުން ދެން ކުޅުދުއްފުއްޓާއި އައްޑޫއަށް ގެންނަ ދުންފަތުގެ ބާވަތްތަކުން 50 އިންސައްތަ ޑިއުޓީ ކެނޑޭނެއެވެ.\nމި އިސްލާހާއި އެކު ސިނގިރެޓު އެތެރެކުރާ ކުންފުނިތަކަށް ބޮޑުފައިދާއެއް ވާނެއެވެ. ރާއްޖޭގައި އެންމެ ގިނަ އަދަދަކަށް އެތެރެކުރަނީ ރޫޓު ކިޔާ ކުންފުންޏަކުންނެވެ. މި ކުންފުނީގެ މައި ކުންފުނި ސީޖީޓީގެ ހިއްސާދާރުންގެ ގޮތުގައި ތިބި ބައެއް ފަރާތްތަކަކީ އެމްޑީޕީއަށް ހަރަދު ކުރާ ފަރާތްތަކެވެ. މިގޮތުން ސީޖީޓީގެ އެއް ހިއްސާދާރު ކަމަށްވާ އަހްމަދު މައުސޫމަކީ އެމްޑީޕީގެ ޗެއަރޕާސަން ނައިބު (މާލީ) ގެ މަޤާމުގައި ކުރިން ހުންނެވި ފަރާތެކެވެ. އަދި އެމްޑީޕީއަށް ފައިސާ ހޯދުމަށް އިސްކޮށް މަސައްކަތް ކުރާ ފަރާތެކެވެ. އެމްޑީޕީގެ އޯޑިޓު ރިޕޯޓުގައި ބުނެފައިވާގޮތުގައި ފާއިތުވި ރިޔާސީ އިންތިހާބުގައި އެމްޑީޕީ ކެމްޕެއިނަށްވެސް މައުސޫމް މިލިއަނަކަށްވުރެ ގިނަ ރުފިޔާ ހަރަދުކޮށްފައިވެއެވެ. މައުސޫމު މިވަގުތު ހުންނަނީ އެމްޑަބްލިއުއެސްސީގެ ބޯޑުގެ ޗެއަރމަނަކަށެވެ. އަދި ރައީސް ނަޝީދުގެ ވެރިކަމުގައި ޗީފް އޮފް ސްޓާފްކަންވެސް މައުސޫމް ކުރެއްވިއެވެ. ޤާނޫނަށް މި ގެނައި އިސްލާހާއި އެކު މައުސޫމްގެ ކުންފުނީގެ ވިޔަފާރިއަށް ލިބޭފައިދާ އެތައް ގުނައަކަށް އިތުރުވެގެންދާނެއެވެ. މިހާރުވެސް ސީޖީޓީއިން ސިނގިރެޓު އެތެރެ ކުރަނީ ކުޅުދުއްފުށީ ޕޯޓަށެވެ. އަދި މާލެއާއި އެހެން ތަންތަނަށް ގެންދަނީ އެތަނުންނެވެ. ރައީސް އިބްރާހިމް މުހައްމަދު ސޯލިހް ވެރިކަމަށް ވަޑައިގެން އެންމެ ފުރަތަމަ ބަދަލު ދިން ކުންފުނިތަކުގެ ތެރޭގައިވެސް މައުސޫމްގެ ސީޖީޓީ ހިމެނެއެވެ. މިގޮތުން އެ ކުންފުންޏަށް 22.7 މިލިއަން ރުފިޔާ ބަދަލުގެ ގޮތުގައި ދިނެވެ.\nސީޖީޓީގެ އިތުރުން ރާއްޖެއަށް ދުންފަތުގެ ބާވަތް އެތެރެ ކުރާ އެހެން ކުންފުންޏެއް ކަމަށްވާ އޯސީސީ އަކީވެސް އެމްޑީޕީ މެމްބަރެއްގެ ކުންފުންޏެކެވެ. މިގޮތުން އޯސީސީގެ މެނޭޖިން ޑިރެކްޓަރަކީ ފުވައްމުލަކު ދެކުނު ދާއިރާ މެމްބަރު މުހައްމަދު މުމްތާޒެވެ. މި ކުންފުންޏަކީ މުމްތާޒާއި އެހެން މީހަކު ހިއްސާވެގެން ދުންފަތާއި އެފަދަ ބާވަތްތައް އެތެރެކުރާ ކުންފުންޏެކެވެ. ޑިއުޓީ މާފު ކުރުމަށް ގެނައި އިސްލާހާއި އެކު މި ކުންފުުންޏަށްވެސް ބޮޑު ފައިދާއެއްވާނެއެވެ.\nއެމްޑީޕީގެ ކުރީގެ ވެރިކަމުގައިވެސް އެމްޑީޕީއަށް މާލީ ގޮތުން އެހީތެރިވާ ކުންފުނިތަކަށް މާލީ ގޮތުން ފައިދާވާ ގޮތަށް ޤާނޫނުތަކަށް އިސްލާހުގެނެސްފައިވާކަން ފާހަގަކުރެވެއެވެ.\nއެމްޑީޕީ ޑިއުޓީ ސީޖީޓީ މައުސޫމް ދުންފަތް\nAugust 03, 2020 20:48:49\nޑިއުޓީ ބޮޑުކޮށްގެން ދުންފަތުން މީހުން ދުރުހެލިވުުމުގެ ފުރުސަތު ކުޑަ!\nJuly 07, 2020 20:21:20\nދުންފަތާއި އެނާޖީ ޑްރިންކުން ޑިއުޓީ މާފު ކުރަން ތާއީދު ނުކުރަން: ޝަރީފު\nމިޚިޔާލުގައިވާ ހުރިހާ މައުލޫމާތު ރަގަޅެއް ނޫން. ޢަދި މި ފޮލާއަކީ ހިގާފަ އޮތް ކަމެއް ވެސް ނޫން. މިހާރުގެ ސަރުކާރުން ކޯޓުން ހުކުމް ކޮށްފައިވާ ފައިސާ އެއް ނުދެއްވާ. ޢެމްޑީޕީ އަކީ ދިވެހިރައްޔިތުންގެ ޕާޓީއެއް. ޢެޕާޓީ އުފަންވެ ދިރި ދެމި އޮތީކީ ވަކި ބަޔަކު އެހީތެރި ވެގެނެއް ނޫން.\nޓެރެރިސްޓް ޖަމާއަތެއް ލާދީނީ ބަިގަނޑަކީ ހާއްސަކޮން ބުއްޅަހުތު


vnews - ODPL: Nafiu ge hat-trick aa eku TC AH faseyha molheh\nނާފިއުގެ ހެޓްރިކާއެކު ޓީސީއަށް ފަސޭހަ މޮޅެއް\nއުރީދޫ ދިވެހި ޕްރިމިއާ ލީގުގައި ރޭ ކުޑަހުވަދޫއާ ދެކޮޅަށް ކުޅުނު މެޗް ފަސޭހަ ކަމާއެކު ޓީސީ ސްޕޯޓްސް ކުލަބުން ކާމިޔާބު ކޮށްފި އެވެ،.\nގައުމީ ފުޓްބޯޅަ ދަނޑުގައި ކުޅުނު މިމެޗް ޓީސީއިން ކާމިޔާބު ކުރީ 6-1 ލަނޑުންނެވެ.\nޓީސީގެ ފަރާތުން ތަފާތު މޮޅު ކުޅުމެއް ފެނިގެން ދިޔަ މި މެޗްގައި އެޓީމުގެ އަލީ ނާފިއު ވަނީ ތިން ލަނޑު ޖަހާ ލީގުގެ ފުރަތަމަ ހެޓްރިކް ހަދާފައެވެ. މިމެޗުގައި ޓީސީގެ އަނެއް ތިން ލަނޑު އެޓީމަށް ޖަހާދިން ކުޅުން ތެރިންނަކީ ބިދޭސީ ކުޅުންތެރިޔާ ކޯނެލިއަސް ސްޓެވާޓް އާއި އަބްދުﷲ ހަނީފް އަދި ނާއިޒް ހަސަން އެވެ.\nރޭގެ މެޗުގައި ޓީސީ ކޮޅަށް ކުޑަހުވަދޫއިން ޖެހި އެޓީމުގެ ހަމައެކަނި ލަނޑު މެޗުގެ 56 ވަނަ މިނެޓުގައި ކާމިޔާބު ކޮށްދިނީ އާދަމް ޝަހީމް އެވެ.\nމީގެ އިތުރުން މިމުބާރާތުގައި އިއްޔެ ހަވީރު ކުޅުނު މެޗް ކާމިޔާބު ކުރީ މާޒިޔާއިންނެވެ. މާޒިޔާއިން މިމެޗް ކާމިޔާބު ކުރީ ނިއުއާ ވާދަކޮށް 2-0 ލަނޑުންނެވެ. މާޒިޔާ އިން މި މެޗްގައި ޖެހި ދެލަނޑު އެ ޓީމަށް ކާމިޔާބުކޮށްދީފައިވަނީ ބޮޖާން އާއި އުމެއިރު އެވެ.\nދިވެހި ޕްރިމިއާ ލީގުގައި މިހަތަނަށް ކޮންމެ ޓީމެއް ވެސް ޖުމްލަ ދެ މެޗް ކުޅެފައި ވާއިރު، ލީގް ތާވަލްގެ އެއް ވަނަ މަގާމްގައި ކުޅުނު ދެ މެޗުން މޮޅުވެ ހަ ޕޮއިންޓާއެކު އޮތީ މާޒިޔާ އެވެ. ހަމަ އެއަދަދަށް ޕޮއިންޓް ހަމަކޮށްގެން ދެ ވަނަ މަގާމްގައި އޮތީ ގްރީން ސްޓްރީޓްސްއެވެ. އަދި ލީގް ތާވަލްގެ ތިން ވަނަ މަގާމްގައި ތިން ޕޮއިންޓް ހޯދައިގެން އޮތީ ޓީސީ އެވެ. ލީގުގެ އެެންމެ ފުލުގައި ޕޮއިންޓެއް ނެތި އަދި އޮތީ ކުޑަހުވަދޫ އެވެ.\nޕްރިމިއާ ލީގުގައި ދެން އެންމެ އަވަހަށް ވެސް މެޗެއް ކުޅޭނީ އަންނަ ހުކުރު ދުވަހު އެވެ. އެދުވަހު ދެ މެޗް ކުޅުމަށް ހަމަޖެހިފައި ވާއިރު، ފުރަތަމަ މެޗުގައި ހަވީރު 4:00ގައި ބައްދަލުކުރާ ދެޓީމަކީ ނިއު އާއި ގްރީންސްޓްރީޓް އެވެ. ދެ ވަނަ މެޗުގައި އެރޭ 9:00 ބައްދަލުކުރާ ދެޓީމަކީ ކުޑަހުވަދޫ އާއި މާޅޮސް އެވެ.


ރީ-ރެޖިސްޓްރޭޝަންގެ އެންމެ ފަހު ތާރީޚަކީ މާދަމާ — Ihavandhoo.com\n20 ނޮވެމްބަރު 20160ޢަބުދުﷲ ޙަމީދު\nލޯކަލްކައުންސިލް އިންތިހާބު 2014 ގައި އިހަވަންދޫގައި ހުރި ވޯޓު ފޮއްޓަށް ވޯޓު ލަނީ. ފޮޓޯ: އިހަވަންދޫޑޮޓްކޮމް ފައިލް\nރަށްވެހިވެފައިވާ ރަށް ނޫން އެހެން ރަށެއްގައި ވޯޓުލާނަމަ ރީ-ރަޖިސްޓްރީ ކުރުމުގެ އެންމެ ފަހު ތާރީޚަކީ މާދަމަ (ނޮވެމްބަރ 21، 2016 ވާ ހޯމަ) އެވެ.\nއިލެކްޝަނުން ބުނާ ގޮތުގައި މިކަމަށް އެދި ހުށަހަޅާނީ ލޯކަލް ކައުންސިލްތަކުގެ އިންތިޚާބުގެ ގަވާއިދު 2016 ގެ ޖަދުވަލު4ގައިވާ "ވޯޓުލުމަށް ރަޖިސްޓްރީވެފައިވާ ތަންނޫން އެހެން ތަނެއްގައި ވޯޓުލުމަށްޓަކައި ރަޖިސްޓަރީވުމަށް އެދޭ ފޯމު" އިންނެވެ. މި ފޯމު ލޯކަލް ކައުންސިލްތަކުގެ އިންތިޚާބު 2017 ގެ އިންތިޚާބީ މަރުކަޒު (ބައު ޖަމާލުއްދީން) އިންނާއި ހުރިހާ ރަށެއްގެ ރަށު ކައުންސިލް އިދާރާތަކުންނާއި އައްޑޫ ސިޓީ އަދި ފުވައްމުލަކު ސިޓީގެ އަވަށްތަކުގެ އޮފީސްތަކުން ލިބެން ހުންނާނެ ކަމަށް އިލެކްޝަންސް ކޮމިޝަނުން ބުނެއެވެ. އަދި ކޮމިޝަނުގެ ވެބްސައިޓް (www.elections.gov.mv) އިން ޑައުންލޯޑް ކުރެވެންވެސް ހުންނާނެއެވެ.\nއަންނަ ޖެނުއަރީ މަހުގެ 14 ވަނަ ދުވަހު ބާއްވަވާ ލޯކަލް ކައުންސިލްތަކުގެ އިންތިޚާބުގައި ވޯޓުލާ 254،830 މީހުންގެ ތެރެއިން ރަށްވެހިވެފައިވާ ރަށް ނޫން އެހެން ރަށްރަށުގައި ގާތްގަނޑަކަށް 70،000 މީހުން ވޯޓުލާނެ ކަމަށް އިލެކްޝަންސް ކޮމިޝަނުން އަންދާޒާކުރާ ކުރެއެވެ.\nމާލޭގައި ދިރިއުޅޭ އެހެން ރަށްރަށުގެ ރަށްވެހިން ރީ-ރަޖިސްޓްރީ ކުރުމުގެ މަސައްކަތް ކުރިއަށްދާނީ ބާ ޖަމާލުއްދީންގެ ޢިމާރާތުގައި ލޯކަލް ކައުންސިލް އިންތިޚާބުގެ ކަންކަން ބެލެހެއްޓުމަށް ޤާއިމްކޮށްފައިވާ އިންތިޚާބީ މަރުކަޒުގަ އެވެ.\nއިލެކްޝަންސް ކޮމިޝަނުން ވިދާޅުވީ، ރަށްރަށުގައި ނަމަ އެރަށެއްގައި ޤާއިމުކޮށްފައިވާ ފޯކަލް ޕޮއިންޓަށް ފޯމު ހުށައެޅުމުން ރީ-ރެޖިސްޓްރީ ކުރުމުގެ ކަންކަން ކުރިއަށްދާނެ ކަމަށެވެ. އަދި ރިޒޯޓްތަކާއި، ސިނާޢީ ރަށްރަށުގައި ދިރިއުޅޭ ފަރާތްތަކުން އެންމެ ކައިރީގައިވާ ރަށެއްގެ ފޯކަލް ޕޮއިންޓް މެދުވެރިކޮށް ރީ-ރެޖިސްޓްރީ ކުރެއްވޭނެ ކަމަށެވެ.\nއިލެކްޝަންސް ކޮމިޝަނުން ވިދާޅުވީ، ފޯމު ހުށަހަޅާއިރު، ފޯމު ހުށަހަޅަން އަންނަ މީހާ، އެމީހާގެ ވޯޓުލުމަށް ބޭނުންކުރެވޭ ކާކުކަން އަންގައިދޭ، މުއްދަތު ހަމަނުވާ، ރަސްމީ ލިޔުމެއްގެ އަސްލު ހުށަހަޅަންވާނެ ކަމަށެވެ. އަދި ރަޖިސްޓަރީވުމަށް އެދޭ މީހާގެ ވޯޓުލުމަށް ބޭނުންކުރެވޭ ކާކުކަން އަންގައިދޭ، މުއްދަތު ހަމަނުވާ، ރަސްމީ ލިޔުމެއްގެ ކޮޕީއެއް އެފޯމާއެކު ހުށަހަޅަންޖެހެއެވެ. ފޯމު ބަލައިގަނެވޭނީ އެފޯމު ހިފައިގެން އަންނަ މީހާ އެފޯމަށް ޒިންމާވާ ގޮތަށެވެ.


Kendhoo aai Dharavandhooge gondudhoh himaayai kuran MTCC ah - One Online\nކެންދޫ ގޮނޑުދޮށް ހިމާޔަތްކުރުމުގެ މަސައްކަތް އެމްޓީސީސީއާ ހަވާލުކުރުމުގެ ތެރެއިން-- ފޮޓޯ: އެމްޓީސީސީ\nކެންދޫ އާއި ދަރަވަންދޫގެ ގޮނޑުދޮށް ހިމާޔަތްކުރަން އެމްޓީސީސީއަށް\nބ. ކެންދޫ އާއި އެ އަތޮޅު ދަރަވަންދޫ ގޮނޑުދޮށް ހިމާޔަތްކުރުމުގެ މަސައްކަތް އެމްޓީސީސީއާ ހަވާލުކޮށްފިއެވެ.\nއެ ދެ ރަށުގެ ގޮނޑުދޮށް ހިމާޔަތްކުރުމުގެ މަސައްކަތް އެމްޓީސީސީއާ ހަވާލުކުރުމަށް ޕްލޭނިން މިނިސްޓްރީގައި މިއަދު ބޭއްވި ރަސްމިއްޔާތެއްގައި މިނިސްޓްރީގެ ފަރާތުން ސޮއިކުރެއްވީ ޕާމަނަންޓް ސެކްރެޓަރީ ޒީނިއާ ހަމީދެވެ. އަދި އެމްޓީސީސީގެ ފަރާތުން ސޮއިކުރެއްވީ އެކުންފުނީގެ ސީއީއޯ އާދަމް އާޒިމެވެ.\nކެންދޫ ގޮނޑުދޮށް ހިމާޔަތްކުރުމުގެ މަޝްރޫއުގެ ދަށުން ފަތާ ސަރަހައްދެއް ކޮނުމާއި 803 މީޓަރު ބޭރުތޮށި ލުމާއި 80 މީޓަރުގެ ރިވެޓްމެންޓް ޖެހުމާއި 90 މީޓަރުގެ ގްރޮއިން ޖެހުމުގެ މަސައްކަތް ހިމެނެއެވެ. އެއް އަހަރު ދުވަހުގެ ތެރޭގައި ނިންމަން ހަވާލުކޮށްފައިވާ އެ މަޝްރޫއުގެ އަގަކީ 99.39 މިލިއަން ރުފިޔާއެވެ.\nދަރަވަންދޫ ގޮނޑުދޮށް ހިމާޔަތްކުރުމުގެ މަޝްރޫއުގެ ދަށުން 800,10 ކިއުބިކް މީޓަރުގެ ވެލި ގިރާ ސަރަހައްދަށް އެޅުމާއި 490 މީޓަރު ބޭރުތޮށި ލުމާއި 96 މީޓަރުގެ ރިވެޓްމެންޓް ޖެހުމުގެ މަސައްކަތް ކުރާނެއެވެ. އެ މަޝްރޫއަކީ 14.22 މިލިއަން ރުފިޔާގެ މަޝްރޫއެކެވެ.\nގުޅޭ ޓެގު އެމްޓީސީސީ ބ. ދަރަވަންދޫ މިނިސްޓްރީ އޮފް ނޭޝަނަލް ޕްލޭނިން ހައުސިން އެންޑް އިންފްރާސްޓްރަކްޗާ ބ. ކެންދޫ


"Vakin Loabin" ge ticket online koh book koddheyn fashaifi | Mihaaru\n"ވަކިން ލޯބިން" ގެ ޕޯސްޓަރެއްގައި ޖުމަލް އާއި މަޖޫ: ފިލްމް އަޅުވާނީ މާޗް5ގައި\n"ވަކިން ލޯބިން" ގެ ޓިކެޓް އޮންލައިންކޮށް ބުކްކޮށް ދޭން ފަށައިފި\n14 ޖެނުއަރީ 2018 - 10:49\nޕްރޮޑިއުސަރު މުހައްމަދު އަލީ (މޮގާ) ބުނީ ފިލްމްގެ ޓިކެޓް ދުރާލައި ހޯދަން ބޭނުންވާ މީހުންނަށް "ވަކިން ލޯބިން" ގެ ރަސްމީ ފޭސްބުކް ޕޭޖަށް އިންބޮކްސްކޮށްގެން ބޭނުންވާ ތާރީހަކަށް ޓިކެޓް ބުކްކުރެވޭނެ ކަމަށެވެ.\n"އަޅުގަނޑުމެން ރާވާފައި މިއޮތީ އަންނަ މަހުގެ ފަހަކާ ހަމައަށް ބުކިންސް ކުރިއަށް ގެންދަން. އޭގެ ފަހުން ޓިކެޓް އޮލިމްޕަހުން ވިއްކަން ފަށާނަން،" ކާމިޔާބު ފިލްމްތަކެއް ގެނެސް ދެމުން އަންނަ ޕްރޮޑިއުސަރު ބުންޏެވެ. "އަދި މާލޭގައި ފިލްމް އަޅުވާ ހަފުތާގައި އަޅުގަނޑުމެން އެބަ ވިސްނަން އައްޑު އާއި ކުޅުދުއްފުށީގައި ވެސް ފިލްމް ޕްރިމިއާ ކުރަން."\nމި ފިލްމަކީ އެންމެ ފަހުން ބޭއްވި އަށް ވަނަ ދިވެހި ފިލްމް އެވޯޑްސްގައި އެންމެ މޮޅު ޑައިރެކްޓަރުގެ މަގާމު "ވާށޭ މަށާއެކީ" އިން ހޯދި އަލީ ޝިފާއު (ޗިއްޕެ) ޑައިރެކްޓްކޮށްފައިވާ ފެމިލީ ޑްރާމާއެކެވެ. އަދި މި ފިލްމްގެ ސްކްރީންޕްލޭ ލިޔެފައި ވަނީ އެވޯޑްސްގައި "ހުޅުދާން" އިން އެންމެ މޮޅު ސްކްރީންޕްލޭގެ އެވޯޑް އަދި މޮގާގެ އަންހެނުން އައިޝަތު ފުއާދު ތައުފީގެވެ.\n"ވަކިން ލޯބިން" ގެ އޮންލައިން ބުކިން އަންނަ މަހުގެ5އަށް ކުރިއަށް ދާނެ.\nއަހަރުގެ އެންމެ އުންމީދީ އެއް ފިލްމްގެ ތެރޭގައި ހިމެނޭ "ވަކިން ލޯބިން" ގެ ލީޑް ރޯލުން ފެނިގެން ދާނީ އެވޯޑްސްގައި އެންމެ މޮޅު އެކްޓަރުގެ މަގާމު ހޯދި ޖުމައްޔިލް ނިމާލް (ޖުމަލް) އާއި އެންމެ މޮޅު ބަތަލާގެ މަގާމު ހޯދި މަރިޔަމް މަޖުދާ (މަޖޫ) އެވެ. މިއީ 2016 ގައި ރިލީޒް ކުރި "ވާށޭ މަށާއެކީ" އަށް ފަހު މަޖޫ އާއި ޖުމަލްގެ ޖޯޑު ސްކްރީނަށް އަންނަ ފުރަތަމަ ފިލްމް ވެސް މެ އެވެ.\nއެ ދެ ތަރިންނާ އެކު "ވަކިން ލޯބިން" ގެ ވަރަށް މުހިއްމު ރޯލަކުން ނުޒުހަތު ޝުއައިބް (ނުޒޫ) ވެސް ފެނިގެން ދާނެ އެވެ.\n"ވަކިން ލޯބިން" ޕްރޮމޯ ލަވަ "ޕަރީ" މި މަހު 18 ގައި ނެރޭނެ.\nމޮގާ ބުނީ ފިލްމްގެ މަސައްކަތް މިހާރު އޮތީ ގާތްގަނޑަކަށް ނިމިފައި ކަމަށާއި މިހާރު ކުރިއަށް ދަނީ ބެކްމިއުޒިކް ކަމަށެވެ. އަދި "ވަކިން ލޯބިން" ގެ ފުރަތަމަ ޕްރޮމޯޝަނަލް މެޓީރިއަލްއަކަށް ފިލްމްގެ އެއް ލަވަ "ޕަރީ" މި މަހުގެ 18 ވަނަ ދުވަހު ބެލުންތެރިންނަށް ދޫކޮށްލަން ވަނީ ނިންމައިފަ އެވެ.\n"މި ފިލްމަކީ ވެސް ބެލުންތެރިން ބަލާފައި ވަރަށް ހިތްހަމަޖެހިގެން ސިނަމާއިން ނުކުމެގެން ދާނެ ކަހަލަ ފިލްމަކަށް ވާނެ ކަމުގެ އުންމީދު ވަރަށް ބޮޑު. މީގެ ވާހަކައަކީ ވަރަށް ގިނަ މީހުންނާ ރިލޭޓްވާ ކަހަލަ ސްޓޯރީއެއް. އެހެންވެ ބެލުންތެރިން ގަޔާވާ ކަހަލަ ފިލްމަކަށް ވާނެ،" މިދިޔަ އަހަރު "މީ ލޯތްބަކީ" ގެނެސް ދިން މޮގާ ބުންޏެވެ.\n"ވަކިން ލޯބިން" އަށް ފަހު، ޑާކް ރެއިންގެ "ގޮށްރާޅު" އެޕްރީލް5ގައި އަޅުވާ ގޮތަށް ވެސް ވަނީ ހަމަޖައްސައިފަ އެވެ.\nއިތުރު ލިޔުންތައް ދިވެހި ފިލްމް އިންޑަސްޓްރީ އޮލިމްޕަސް ސިނަމާ ޑާކް ރެއިން އެންޓަޓެއިންމެންޓް ޑައިރެކްޓަރު އަލީ ޝިފާއު މޮގާ


Kaiveni kuran dhiya firihen meehaa ah ehkkoh kandah neygumun anhenq kujjaa filaifi\nކައިވެނިކުރަން އުޅުނު މީހާއަށް އެއްކޮށް ކަނޑަން ނޭނގުމުން އަންހެން ކުއްޖާ ފިލައިފި\nއުއްތަރު ޕްރަދޭޝް (13 މާޗް) – ބޮލީވުޑްގެ ފިލްމުތަކުގައި ދައްކާ މެލޮޑްރާމާގެ މަންޒަރުތަކަކީ ހަގީގަތް ކަމަށް ގަބޫލުކުރަން ޖެހޭ ވަރުގެ ވާހަކަ އެކެވެ.\nއުއްތަރު ޕްރަދޭޝް ގައި ކުރިއަށް ދިޔަ ކައިވެނީގެ ކުލަ ގަދަ ހަފުލާއެއް ހަރާބުވެ އަންހެން ކުއްޖާ ފިލައިގެން އެ ވާހަކަ މި އޮތީ ފަލަ ސުރުހީ އަށް އަރައިފަ އެވެ. ވީ ގޮތަކީ، ކައިވެނީގެ ހަފުލާގެ ތެރެއިން އަންހެން ކުއްޖާ، އޭނާއާ އިންނަން ތައްޔާރުވެގެން ހުރި ފިރިހެން މީހާ އަށް ދިން ހިސާބު ޓެސްޓުން އެ މީހާ ފެއިލްވީ އެވެ.\nއަންހެން ކުއްޖާ ދިން ޓެސްޓަކީ "ފަނަރަ އަށް ހައެއް އެއްކުރީމަ ވަނީ ކިހާ ވަރެއްތޯ" އޭ ބުނެ ކުރި ފަސޭހަ ސުވާލެވެ. ނަމަވެސް މި ސުވާލަށް ޖަވާބު ދިނުން، އެ ފިރިހެން މީހާ އަށް އެހާ ފަސޭހަ ކަމަކަށް ނުވި އެވެ.\nމައްސަލަ ހޫނުވީ އޭގެ ޖަވާބަކީ "17" ކަމަށް ފިރިހެން މީހާ ބުނުމުންނެވެ.\nއެހިސާބުން އައި ރުޅީގައި މޫނު ކުނިކޮށްލައިގެން އަންހެން ކުއްޖާ ކައިވެނީގެ ހަފުލާ ދޫކޮށްލާފައި ނުކުމެގެން ދިޔައީ އެވެ. އެސޯސިއޭޓެޑް ޕްރެސް އަށް މި އަންހެން ކުއްޖާގެ ބައްޕަ މޯހަރު ސިންގް ދިން އިންޓަވިއުއެއްގައި ބުނެފައި ވަނީ ކައިވެނިނުކުރެވެނީސް އެ ގުޅުން ރޫޅިގެން ދިޔައީ ފިރިހެން ކުއްޖާގެ އާއިލާ އިން އޭނާގެ ތައުލީމީ ފެންވަރު އޮޅުވާލުމުންނެވެ.\n"އެ ސުވާލަކީ ގްރޭޑް އެކެއްގައި ކިޔަވާ ކުއްޖަކަށް ވެސް ޖަވާބު ދޭން އެނގޭނެ ސުވާލެއް،" ރުޅިގަދަވެފައި ހުރި ބައްޕަ ބުންޏެވެ.\nމި ފަސޭހަ އެކަމަކު ހިތާމަވެރި އިމްތިހާނުން ފިރިހެން ކުއްޖާ ފެއިލްވުމުން ކައިވެނީގެ ހަފުލާ އަށް މީހުން ގެންދިޔަ ހުރިހައި ހަދިޔާތަކެއް ވެސް އެ ހަދިޔާތަކެއް ގެނައި ފަރާތްތަކާ އަނބުރާ ހަވާލުކުރީ އެވެ.\nކައިވެނީގެ ހަފުލާ ރޫޅާލުމަށް ފަހު އަންހެން ކުއްޖާ މިހާރު ހުރީ، ނަވަތަ ހިތުދަސް ފިރިހެނަކާ ބައްދަލުވަންދެން ހައްޕުކިޔައިގެންނެވެ.\nއެހެންވީމަ އެންމެން އެކުގައި ވިދާޅުވާށެވެ. ފަނަރަ އަކަށް ހައެއް އެއްކުރީމަ ވާނީ 21 އެވެ. އަދި އެއްފަހަރު ވިދާޅުވާށެވެ.\nފަނަރައަކަށް ހައެއް އެއް ކުރީމަ ކިހާ ވަރެއް ހެއްޔެވެ؟